SunOnline: Column: Dr: Afrasheem ge maru\nޑރ. އަފްރާޝީމްގެ މަރު\nއަޙުމަދު މާޖިދު 23 Nov 2019, 10:45\nޑރ. އަފްރާޝީމް އަލީ --\nޝަހީދު ޑރ. އަފްރާޝީމް ޢަލީ އަކީ ދިވެހިރާއްޖޭގައި ފަހަކަށް އައިސް އުފެދުނު މަދު ދީނީ ޢިލްމުވެރީންގެ ތެރެއިން އެއް ބެއިފުޅެކެވެ. ފާއިތު ވެދިޔަ އެތައް ޒަމާނަކަށް ބެލިޔަސް، ރާއްޖޭގައި އުފެދުނު އެންމެ މޮޅު އެއް ދީނީ ޢިލްމުވެރިޔާއެވެ.\nދީނީ ޢިލްމުވެރީންގެ ލަޤަބު އަޅުގަނޑުމެން ދޭ ކޮންމެ މީހަކީ އަދި ދީނީ ޢިލްމުވެރިއެއް ނޫނެވެ. ޔުނިވަރުސިޓީއަކުން ފުރަތަމަ ޑިގްރީއެއް ނުވަތަ ދެވަނަ ޑިގްރީއެއް ނެގިޔަކަސް، އަދި ޕިއެޗްޑީއެއް ހެދިޔަކަސް، އެ މީހަކު ޢިލްމުވެރިޔަކަށް ނުވެ ހިނގައިދާނެއެވެ. ނަމަވެސް ޑރ. އަފްރާޝީމަކީ ޙަޤީޤީ މާނައިގައި ދީނީ ޢިލްމުވެރިއެކެވެ. އެކަން އެނގެނީ އެމަނިކުފާނުގެ ނަންފުޅުގެ ކުރިޔަށް އޮންނަ ޑޮކްޓަރުގެ ލަޤަބަކުން ނޫނެވެ. ދީނީ ޢިލްމުގެ ދާއިރާތަކުގައި ދެއްކެވި ވާހަކަފުޅުތަކުންނެވެ. ފިޤުހާއި އުޞޫލުލް ފިޤްހުގެ އަސާސްތަކުގެ މައްޗަށް، ކަންކަން ވިދާޅުވެދެއްވި ގޮތުންނެވެ. އިސްލާމް ދީނަކީ އިންސާނީ ބުއްދިޔާއި އިންސާނީ ޒަމީރު، އޭގެ ޠަބީޢީ ހަމަތަކުގެ ތެރެއިން، ފޮޅުވައިލަދޭ ދީނެއްކަން ބަޔާން ކުރެއްވިލެއް ފުރިހަމަކަމުންނެވެ. އޭގެ އިތުރަށް، އެއްވެސް މަސްނޫއިއްޔަތެއް ނެތް ގޮތެއްގައި، އެމަނިކުފާނުގެ ކިބައިން ފެނުނު ރިވެތި އަޚްލާޤުންނެވެ. މަތިވެރި ސުލޫކުންނެވެ. ކުރު ޙަޔާތްޕުޅަކަށް ފަހު، މި ޤައުމުގެ ހިތުންނާއި ލޮލުން ލެއިކަރުނަ އޮހޮރުވައިލައްވައިފައި، އެމަނިކުފާނު އަޅުގަނޑުމެންނާ ވަކި ވެވަޑައިގަތީ ހަމަ އެކަކަށް ވެސް ދެރަ ބަސްފުޅެއް އެމަނިކުފާނުގެ ދޫފުޅުން ވިދާޅުވި އަޑު އަޅުގަނޑުމެންނަށް އިވިފައި ނުވަނިކޮށެވެ. އެމަނިކުފާނާ ދިމާކޮށް، ހުތުރު ވެގެންވީ އެއްޗެތި ގޮވި އެއްވެސް މީހަކަށް، އެފަދަ ހުތުރު ބަހަކުން ރައްދު ނުދެއްވައެވެ. ހަށިކޮޅަށް އަރައިގަނެ، ހާނީއްކަ ކުރާން ދިމާ ކުރި މީހުންނާ މެދުގައި ވެސް ބަދަލު ހިއްޕެވުމުގެ އެއްވެސް އަމަލުފުޅެއް ނުކުރައްވައެވެ. ރިވެތި ގޮތުގައި ދީނުގެ އަޑު އުފުއްލެވުމަށް ފަހު، ކަނާއަތް ފަރާތުންނާއި ވައަތް ފަރާތުން އައި ހަސަދަޔާއި، ނަފްރަތާއި، އަދާވާތްތެރިކަމާއި، ނަފްރަތާ ގިނިކަންޏާ ކަހަލަ ގޮތަކަށް ކުރިމަތި ލެއްވުމަށް ފަހު، އެންމެ އޯގާވަންތަ ރަސްކަލާނގެ ހަޒުރަތަށް އެމަނިކުފާނު ވަޑައިގަތީއެވެ. ގައުމުގައި ހިތަކަށް ވާ ހިތެއް އޮތިއްޔާ، އެ ހިތެއް ކަރުނައިގެ ފުން ކަނޑެއްގެ ތެރެޔަށް އެއްލައިލައްވައިފައެވެ.\nޔަގީނެވެ. ޝަހީދު ޑރ. އަފްރާޝީމް ޢަލީ އަކީ ދިވެހި ގައުމު ދުށް އެންމެ އަގުހުރި އެއް ދަރިއެވެ. އެއީ މި ގައުމު އެ ދަރިޔަކަށް ޓަކައި ފަޚުރުވެރި ވުން ހައްގު ދަރިއެކެވެ. އެމަނިކުފާނު ނުވަގުތެއްގައި އަޅުގަނޑުމެންނާ ވަކި ވެވަޑައިގަތުމަކީ، މި ގައުމަށް ލިބުނު ދުވަހަކު ވެސް ފޫނުބެއްދޭ ފަދަ ބޮޑު ގެއްލުމެކެވެ. އެ މަނިކުފާނުގެ ލެއިފޮދު ނުހައްގުން، އަނިޔާގެ ޝިކާޔަތު އިއްވަމުން، ދިވެހި ބިމަށް އޮހޮރުނު ދުވަހަކީ، ދިވެހި ބިން ގިސްލަގިސްލައި ރުއި ދުވަހެކެވެ. އެ މަނިކުފާނު ޝަހީދު ކޮށްލެވުނު ޚަބަރު ދިވެހިރާއްޖޭގެ ކަންކޮޅުތަކަށް ފެތުރިގެން ދިޔުމުން، ދިވެހިރާއްޖެ ގުޑައިގެން ދިޔައީ ތަނޑާ އެކުގައެވެ. އެފަދަ ދެވަނަ ދަރިއެއް ކައިރިޔަކުން، ބަލައިލެވޭ އެއްވެސް ދިމާޔަކުން ފެންނާކަށެއް ނެތެވެ. ހުރީ ހިތާމައިގެ ކޮޅުނެތްކޮޅަށް ހުރި ހިތާމައެވެ.\nއެ ކަޅު، އަނދިރި، ބަނަ، ބިރުވެރި ދުވަހަށް ފަހު އެތައް އަހަރެއް ވެގެން ދިޔަ ފަހުން، މި ވާހަކަ ދައްކާން ޖެހޭ ތިން ސަބަބެއް އެބަ އޮތެވެ.\nފުރަތަމަ ސަބަބަކީ، ހަނދާނުން ނައްތައިލައިގެން ނުވާނޭ ދުވަހެއްގެ، ހަނދާނުން ފޮހެލައިގެން ނުވާނޭ ކަމެއް، ހަނދާންތައް އައު ކުރުމެވެ. އެ ދަރިޔެއްގެ ޒިކުރާ މި ފަސްގަނޑުގައި އައު ނުކުރެވޭ ދުވަހެއް އަޔަދީގެން ނުވާނޭ ދަރިއެއްގެ ޒިކުރާ އައު ކުރުމެވެ. އަލުން، އަނެއްކާވެސް، ދެ އަތް އުފުލައިލައި، އެ މާތް މަރްޙޫމުގެ ފުރާނަފުޅަށް ޖަންނަތުލް ފިރްދައުސްގެ ބާޣުބަހާރުން ނޫރުވެތި ޖާގައެއް ދެއްވެވުން އެދި ރައްބުލްއަޢްލާގެ މަތިވެރި ރަސްކަންފުޅަށް ނިޔަނެތިކަމާއި މަޑުމޮޅިކަމާ އެކު ދެންނެވުމެވެ.\nދެ ވަނަ ސަބަބަކީ އެމަނިކުފާނުގެ ޠާހިރު ލެއިފޮދުން، ސިޔާސީ ނުބައި މަޤްޞަދުތައް ޙާޞިލު ކުރުމަށް މަސައްކަތް ކުރާ އެންމެންނަށް ނަސޭހަތުގެ ބައެއް އިއްވުމެވެ. ތިޔަހެން ނުހަދާށެވެ. ތިޔަ ކުރެވެނީ ނުބައިކަން ބޮޑު ވެގެންވާ ޢަމަލެކެވެ. އެ ޢަމަލެއްގެ އަނދިރިކަން ދެކެ، ރެއިގަނޑު ވެސް ބިރު ގަންނަ ވަރުގެ ޢަމަލެކެވެ. އެ ޢަމަލެއްގެ މަތީންނާއި ތިރީންނާއި ކުރިމަތީންނާއި ފުރަގަހުން، މަޢުޞޫމިއްޔަތު ކަތިލެވިގެން ބުރަބުރައިގެން ދާ ލެއިގެ ފައްވާރާތައް އުފުލޭ ވަރުގެ ބިރުވެރި ޢަމަލެކެވެ. ތިޔަ އަރައިގަނެވެނީ މާތްރަސްކަލާނގެ ގެފުޅަށް ވުރެ ޙުރުމަތްތެރި ކުރެއްވި އެއްޗެއްގެ ޙުރުމަތަށެވެ.\nތިން ވަނަ ސަބަބަކީ، ސުރުޚީގައި އޮތް ލަފުޒަކާ ބެހޭ ސަބަބެކެވެ.\nގިނަ ބަޔަކު، ޑރ. އަފްރާޝީމް ޝަހީދު ކޮށްލެވުނު ޙާދިސާގެ ވާހަކަ ދައްކަމުން "އަފްރާޝީމްގެ މަރު" ނުވަތަ "އަފްރާޝީމް މަރައިލުން" މިގޮތަށް ބުނާ މައްސަލައެވެ.\nއަޅުގަނޑު ވެސް އެއްބަހެވެ. ކޮންމެ ފުރާނަޔަކީ ވެސް ޙުރުމަތްތެރި އެއްޗެކެވެ. އެހެންކަމާ އެކުގައިމެ، ޑރ. އަފްރާޝީމަކީ ކޮން ބެއިފުޅެއްކަން، އިސް ވެދެންނެވުނު ގޮތުގެ މަތީން، އެނގޭން އޮތް އިރު، ދިވެހި ބަހުގައި މީހުންނަށް ޤަދަރު ކުރުމަށް ޓަކައި ކިޔައިއުޅޭ ގޮތްތަކެއް އޮއްވައި، އެމަނިކުފާނު ޝަހީދު ކޮށްލެވުނު ޙާދިސާގެ ވާހަކަ ދައްކަމުން، އަފްރާޝީމްގެ މަރޭ، އަފްރާޝީމް މަރައިލީއޭ، އަފްރާޝީމްގެ މަރަކީއޭ، މިހެން ބުނެ ވާހަކަ ދެއްކުމަކީ ނުވަތަ ލިޔުމަކީ ހަމަ ރަނގަޅު ގޮތްތޯއެވެ؟ އަފްރާޝީމް އަވަހާރަ ކޮށްލެވުނީއޭ، ޝަހީދު ކޮށްލެވުނީއޭ، މިހެން ބުނާން ހަމަ އުނދަގުލީތޯއެވެ؟ އެމަނިކުފާނު ޙާޞިލު ކުރެއްވި ޢިލްމާއި، ދެއްކެވި މަތިވެރި އަޚްލާޤާއި، މި ޤައުމަށާއި މާތް ވެގެންވާ އިސްލާމް ދީނަށް ކުރެއްވި މަތިވެރި ޚިދުމަތަށް ބަލާ އިރު، މި ދެވޭ ވަރަށްވުރެ ބޮޑު އިޙުތިރާމެއް އެމަނިކުފާނަށް ޙައްޤެއް ނޫންތޯއެވެ؟ ނުވަތަ، އިޙުތިރާމް ޙައްޤު ވާ މިހެއް، އިޙުތިރާމް ދޭން ވީ ގޮތެއް ވެސް ނޭނގޭ ދަރަޖަޔަށް އަޅުގަނޑުމެން ދިވެހީން ގޮތްކުޑަ ވެ، ޖާހިލު ވީތޯއެވެ؟\nރާއްޖޭގެ މަތީ ތައުލީމުގެ ނިޒާމު


Sarukaaru kunfunithakuge bonus usoolah bodu badhaleh\nސަރުކާރު ކުންފުނިތަކުގެ ބޯނަސް އުސޫލަށް ބޮޑު ބަދަލެއް\nސަރުކާރުން މެޖޯރިޓީ ހިއްސާވާ ކުންފުނިތަކުގެ ބޯނަސް އުސޫލަށް ފިނޭންސް މިނިސްޓްރީން ބޮޑު ބަދަލެއް ގެނެސްފި އެވެ.\nފިނޭންސް މިނިސްޓްރީން އަލަށް އަމަލުކުރަން ފެށި އުސޫލުގެ ބޭނުމަކީ ސަރުކާރުން މެޖޯރިޓީ ހިއްސާވާ ކުންފުނިތަކުގައި ބޯނަސް ދިނުމުގައި އެއް މިންގަނޑެއް ގެންގުޅުމެވެ. އޭގެ އިތުރުން އެ އުސޫލުގެ ދަށުން، ކުންފުނިތަކުން ބޯނަސް ދޫކުރާއިރު އެއީ ޑިވިޑެންޓް ޕޮލިސީއާ އެއްގޮތަށް ޑިވިޑެންޓް ދެއްކުމަށް ފަހު ދޭ ބޯނަސްއަކަށް ބަދަލު ކުރުމަށް ވެސް އާ އުސޫލުގައި ބުނެފައި ވެއެވެ.\nކުންފުނިތަކުގެ ހިންގުން ހަރުދަނާކޮށް، ކުންފުނިތަގެ އަމާޒުތައް ހާސިލް ކުރުމަށް ހުރިހާ ފަރާތަކުން ވެސް އެއް މިސްރާބަކަށް މަސައްކަތް ކުރުމަކީ ވެސް އަލަށް އަމަލުކުރަން ފެށި އުސޫލުގެ ބޭނުމެކެވެ. އޭގެ އިތުރުން އަލަށް އަމަލުކުރަން ފަށާ އުސޫލުގެ ދަށުން ބޯނަސް ދެވޭނީ އަހަރީ އާންމު ޖަލްސާ އިން ފާސްކޮށްފަ އެވެ.\nއެގޮތުން އަހަރީ އާންމު ޖަލްސާ އިން ފާސްކުރުމަށް ފަހު ބޯނަސް ދެވޭނީ، ޑިވިޑެންޓް ނުވަތަ ހިއްސާގެ ފައިދާ ފިނޭންސް މިނިސްޓްރީ އަށް ދެއްކުމަށް ފަހު އެވެ. ނުވަތަ އެ ފައިސާ ދައްކާނެ ގޮތަކަށް މިނިސްޓްރީއާ އެކު އެއްބަސްވުމަކަށް އައުމަށް ފަހު އެވެ.\nސަރުކާރުގެ ފަރާތުން އެ ކުންފުންޏަށް ފައިސާ އެއް ދައްކަން ޖެހޭނަމަ، ފިނޭންސް މިނިސްޓްރީ އަށް ޑިވިޑެންޓް ދައްކާއިރު، ކުންފުންޏަށް ސަރުކާރުން ދައްކަން ޖެހޭ ފައިސާ އަށް ކެނޑުމަށް ފަހު ޑިވިޑެންޓް ފައިސާ "ސެޓް-އޮފް" އުސޫލުން ދެއްކިދާނެ ކަމަށް ވެސް އެ އުސޫލުގައި ބުނެ އެވެ.


vnews - Dhaulathuge budget hushahelhumuge jalsa\nދައުލަތުގެ ބަޖެޓް ހުށަހެޅުމުގެ ޖަލްސާ\nމިނިސްޓަރު ބަޖެޓް ބަޔާން ހުށަހަޅުއްވާ ނިންމަވާލައްވައިފި\nމިނިސްޓަރު: ބަޖެޓް ޑެފިސިޓް ފޫބެއްދުމަށް ގޮތްތަކެއް ވަނީ ރޭވިފައި. އެގޮތުން ބޮންޑް ވިއްކައިގެން ފައިސާ ހޯދާފައިވާނެ. އަންނަ އަހަރުވެސް ބައިނަލްއަގްވާމީ މާކެޓްގައި ބޮންޑް ވިއްކާނަން. އަދި ސުކޫކް މާކެޓަށް ވެސް ވަންނާނަން. މާލީ އިންސްޓުރޫމަންޓްތަކަށް ލިބޭ ތަރުހީބް އިތުރުކުރުމަށް މަސައްކަތް ކުރާނަން.\nމިނިސްޓަރު: އަންނަ އަހަރުގެ ބަޖެޓުގައި އުމްރާނީ ތަރައްގީގެ މަޝްރޫއުތަކަށް 7.1 ބިލިއަން ރުފިޔާ ހިމަނާފައިވާނެ. އަންނަ އަހަރުގެ ލިބޭ އާމްދަނީ އަކީ މިއަހަރު ލިބޭ އާމްދަނީ އަށް ވުރެ 8 އިންސައްތަ އިތުރު އަދަދެއް. އަންނަ އަހަރު އާމްދަނީގެ ގޮތުގައި 22 ބިލިއަން ރުފިޔާ ލިބޭނެ\nމިނިސްޓަރު: އަންނަ އަހަރުގެ ބަޖެޓުގައި އެންމެ ބޮޑު އިސްކަމެއް ދީފައިވަނީ ރައްޔިތުންނަށް ބޯހިޔާވަހިކަން ހޯދައިދިނުމަށް. މީގެއިތުރުން ހަތަރު ސަރަހައްދެއްގައި އެއާޕޯޓް ހެދުމަށާއި މަގުތަކާއި ފެނާއި ނަރުދަމާ ގާއިމުކުރުމަށްވެސް ބަޖެޓުގައި ފައިސާ ހިމެނިފައިވާނެ.\nމިނިސްޓަރު: އަންނަ އަހަރު ސިވިލް ސާވިސް މުވައްޒަފުންގެ މުސާރަ ބޮޑު ކުރާނަން\nމިނިސްޓަރު: ދަރަނި އަދާކުރުމަށް 4.3 ބިލިއަން ރުފިޔާ ހަރަދު ކުރި. މިއަހަރު އާމްދަނީ ލިބޭނީ 20.8 ބިލިއަން ރުފިޔާ. މިއަހަރު ނިމޭއިރު ދައުލަތުގެ ދަރަނި އުޅޭނީ 40 ބިލިއަން ރުފިޔާގައި. ދަރަނި އިތުރުވީ ތަރައްގީ ހޯދަން ކުރި ހަރަދުގެ ސަބަބުން. ދަރަނި ނަގައިގެން ހިންގާ މަޝްރޫއުތަކަކީ ރާއްޖެ ކުރިއަރުވާ ތަރައްގީ ކުރާނެ މަޝްރޫއުތަކެއް\nރާއްޖޭގެ އިގްތިސޯދު6ޕޮއިންޓް ކޮންމެވެސް ޕަސަންޓެއް މިއަހަރު ކުރިއަރާނެ ކަމަށްވެސް މިނިސްޓަރު ވިދާޅުވި. ސަރުކާރުން އިމްރާނީ ތަރައްގީއަށް ކުރާ ހޭދަ އިތުރުވެފައިވާތީ ރާއްޖޭގެ އިގްތިސޯދީ ކުރިއެރުން އެވަރުގައި ހިފެހެއްޓޭނެ. އައިއެމްއެފް ލަފާކުރާ ގޮތުގައި 3.6 އިންސައްތައިގައި ދުނިޔޭެގެ ކުރިއެރުން މިހިނގާ އަހަރު ހުންނާނެ ކަމަށް. 2017 އަހަރު ނިމޭއިރު ދައުލަތުގެ ރިޒާވްގައި ހުންނާނީ 500 މިލިއަން ޑޮލަރު. 2018 ނިމޭއިރު މިއަދަދު 600 ޑޮލަަރަށް އިތުރުވާނެ. ސަޕްލިމެންޓްރީ ބަޖެޓާ އެކު މިއަހަރުގެ ނިޔަލަށް 22 ބިލިއަން ރުފިޔާ ހަރަދުވާނެ.\nމިނިސްޓަރު: މިއީ ރައްޔިތުންގެ އުއްމީދާ ގުޅިފައިވާ ބަޖެޓެއް. ރައްޔިތުން ބޭނުންވާ ކަންކަން ގެނައުމަށް ބަޖެޓް ވާނީ އެކުލަވާލާފައި. މިދިޔަ ހަތަރު އަހަރު ސަރުކާރުން ވާނީ ރައްޔިތުންަނށް ވަރަށް ގިނަ ކަންކަން ކޮށްދީފައި. ތަަރައްގީގެ މަޝްރޫއުތަކަށް 32 ބިލިއަން މިމުއްދަތުގައި ހަރަދުކޮށްފާނެ. ބޮލަކަށް ޖެހޭ ނިސްބަތް ވަނީ ވަރަށް ބޮޑަށް އިތުރުވެފައި. މިހާރުގެ އަމާޒަކީ ބޮލަކަށް ޖެހޭ ނިސްބަތް 10،000 ޑޮލަރަށް އެރުވުން\nފިނޭންސް މިނިސްޓަރު އަހްމަދު މުނައްވަރު ބަޖެޓް ހުށަހެޅުމުގެ މަސައްކަތް ފަށައިފި. ގުޅިފައިވާ ޕާޓީ ތަކުގެ މެންބަރުން ގެންދަނީ މަޖިލީހުގައި އިހްތިޖާޖު ކުރަމުން\nބަޖެޓް ހުށަހެޅުމުގެ ޖަލްސާ ފަށައިިފި، ރިޔާސަތުގައި އިންނެވީ މަޖިލީހުގެ ރައީސް އަބްދުﷲ މަސީހް


Adeeb fillavan masakkaiy kurevvi Tug boat ge massalaeh balanee - vNews.mv\nއަދީބު ފިއްލަވަން މަސައްކަތްކުރެއްވި ޓަގު ބޯޓުގެ މައްސަލައެއް ބަލަނީ\nޝުރުފާ މުޙައްމަދު 06 August 2019, 22:26\nކުރީގެ ނާއިބުރައީސް އަހުމަދު އަދީބު ފިއްލަވަން މަސައްކަތްކުރެއްވި "ވާގޯ 9" ޓަގްބޯޓުގެ މައްސަލައެއް ބަލަމުންދާ ކަމަށް ފުލުހުންގެ އިދާރާއިން ބުނެފިއެވެ.\nފުލުހުން ބުނެފައި ވަނީ ބަލަމުންދާ މައްސަލައަކާއި ގުޅިގެން އެ ޓަގު ބޯޓު ރާއްޖެ އައުމުން ހިފެހެއްޓުމަށް މޯލްޑިވްސް ކަސްޓަމްސް ސާވިސްއަށް އަންގާފައިވާނެ ކަމަށެވެ. އެހެންނަމަވެސް އެ މައްސަލައާއި ގުޅިގެން އަދި މިހާތަނަށް އެބޯޓުގެ އެއްވެސް މިހާކު ހައްޔަރުކޮށްފައިނުވާ ކަމަށް ފުލުހުން ވަނީ މައުލޫމާތުދީފައެވެ.\nކުރީގެ ނާއިބުރައީސް އަހުމަދު އަދީބް ފިއްލަވަން މަސައްކަތްކުރެއްވި ޓަގްބޯޓުގެ މައްސަލައެއް ބަލަމުންދާ ކަމަށް ފުލުހުން ބުނިކަމުގައިވިޔަސް އެއީ ކޮން މައްސަލައެއް ކަމެއް ހާމަކޮށްފައެއް ނުވެއެވެ.\nކުރީގެ ނާއިބުރައީސް އަހުމަދު އަދީބު ޓަގު ބޯޓެއްގައި ފިއްލަވަން މަސައްކަތް ކުރައްވަނިކޮށް އިންޑިއާގެ ޓުޓިކޮރިން އިން އަތުލައިގަތީ މިދިޔަ ބުރާސްފަތި ދުވަހުއެވެ. އަދި އެމަނިކުފާނު ޜާއްޖެ ގެނެސްފައި ވަނީ އާދިއްތަ ދުވަހުގެރޭއެވެ. އަދީބު ފިއްލަވަން މަސައްކަތްކުރެއްވި ޓަގް ބޯޓަކީ އިންޑޮނޭޝިއާއަށް ހިލަ ބަރުކުރުމަށްފަހު އެނބުރި އިންޑިއާއަށް ދިޔަ މަގުމަތީ ރާއްޖެ މަޑުކުރި ބޯޓެއް ކަމަށް ވެއެވެ.\nބޯޓުގައި އަދީބު ހުންނެވިކަން އެނގިފައި ވަނީ އެ ބޯޓުގައި ހުރި އިންޑިއާގެ ފަޅުވެރިއެއް އެކަން އިންޑިއާގެ ފުލުހުންނަށް ރިޕޯޓު ކުރުމުން ކަމަށް އިންޑިއާގެ ނޫސްތަކުގައި ރިޕޯޓްކޮށްފައިވެއެވެ. ނަމަވެސް އިންޑިއާގެ ސިޔާސީ ހިމާޔަތަށް އަދީބު އެދިވަޑައިގެންފައި ވަނިކޮށް ހިމާޔަތްދެވެން ނެތްކަމަށް ބުނެ އިންޑިއާއިން ދިވެހި އަދީބު ދިވެހިނ ފުލުހުންނާއި ހަވާލުކުރުމުން މާލެ ގެންނަނަވައި ހައްޔަރުކުރުމަށްފަހު މިހާރު ވަނީ 15 ދުވަހުގެ ބަންދުގެ މުއްދަތެއް ޖަހާފައެވެ.


Maldives reopening: Border hulhuvaifi, 104 fathuruverin athuvejje\nހަތަރު މަހަށް ފަހު ރާއްޖޭގެ ބޯޑަރު މިއަދު ހުޅުވުމާއެކު ފުރަތަމަ ޖެއްސި ފްލައިޓް\nހުޅުލެ، 15 ޖުލައި 2020 -- ބޯޑަރު ހުޅުވާލުމާއެކު ފުރަތަމަ ޖެއްސި ގަތަރު އެއާވޭސްގެ ފްލައިޓުން މީހުން ފައިބަނީ. -- ފޮޓޯ: އާއިމް ޒަމީރު | އަވަސް\nރާއްޖޭގެ ބޯޑަރު މިއަދު ހުޅުވުމާއެކު ފުރަތަމަ ޖެއްސި ފްލައިޓުން 104 ފަތުރުވެރިން ރާއްޖެ އަތުވެއްޖެ އެވެ.\nކޮވިޑް-19 އިގެ ބަލި ފެތުރުން ކޮންޓްރޯލް ކުރަން ރާއްޖޭގެ ބޯޑަރު ބަންދު ކޮށްފައިވަނީ މާޗް 27 ވަނަ ދުވަހު އެވެ. ގާތްގަނޑަކަށް ހަތަރު މަހަށް ފަހު ބޯޑަރު ހުޅުވާލުމާއެކު އެންމެ ފުރަތަމަ ވެލާނާ އިންޓަނޭޝަނަލް އެއާޕޯޓު (ވީއައިއޭ) ގައި ފުރަތަމަ ޖައްސާފައި ވަނީ ގަތަރު އެއާވޭސްގެ ފްލައިޓެކެވެ.\nގަތަރުވެ ވެރިރަށް ދޯހާއިން ރާއްޖެ އައި، މި ފްލައިޓުން 128 މީޙަކު ރާއްޖެ އައިސްފައިވާއިރު މީގެ ތެރޭގައި ހިމެނެނީ 24 ދިވެހިންނާއި 104 ފަތުރުވެރިންނެވެ.\nބޯޑަރު ހުޅުވުވާލުމާއެކު ރާއްޖެ އައި ފަތުރުވެރިންނަށް މަރުހަބާ ކިޔަން މިއަދު ވަނީ ހާއްސަ ރަސްމިއްޔާތެއް ބާއްވާފަ އެވެ. މި ރަސްމިއްޔާތުގައި ޓްރާންސްޕޯޓް މިނިސްޓަރު އައިޝަތު ނަހުލާ އާއި ޓޫރިޒަމް މިނިސްޓްރީން ހިންގެވުމާ ވަގުތީ ގޮތުން ހަވާލުވެ ވަޑައިގެން ހުންނެވި، އިކޮނޮމިކް މިނިސްޓަރު ފައްޔާޒު އިސްމާއިލްގެ އިތުރުން އެމްއޭސީއެލްގެ އިސް ވެރިންނާއި އެމްއެމްޕީއާރްސީގެ މެނޭޖިން ޑިރެކްޓަރު ތޮއްޔިބު މުހައްމަދު ބައިވެރިވެވަޑައިގަތެވެ.\nގަތަރު އެއާވޭސްގެ ފްލައިޓް ޖެއްސުމާއެކު ވޯޓާ ސެލިއުޓެއް ދިނެވެ. މި ރަސްމިއްޔާތު ބާއްވާފައިވަނީ އަލަށް ހަދައި ހުޅުވި އޭޕްރަން ސަރަހައްދުގަ އެވެ. މި ސަރަހައްދަށް ވަޒީރުންނާއި އިސް އޮފިޝަލުން ވަޑައިގެތެވެ.\nރަސްމިއްޔާތަށްފަހު، ވީއައިޕީ ލައުންޖުގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު ފައްޔާޒު އިސްމާއިލް ވިދާޅުވީ ބޯޑަރު ހުޅުވުމަކީ އުންމީދީ ދުވަހެއް ކަމަށާ، އިތުރު ޓޫރިސްޓުން ގެންނަން މަސައްކަތް ކުރާނެ ކަމަށެވެ. ނަމަވެސް ޓޫރިސްޓުން ފޮނުވާ ގައުމުތަކުން ރާއްޖޭގައި ކޮވިޑް-19 ގެ ބަލި ފެތުރޭ މިންވަރަށް ބޮޑަށް ބަލާ ކަމަށް ވިދާޅުވި އެވެ.\n"ޓޮޕް ޑެސްޓިނޭޝަންތަކާ ވާހަކަ ދައްކައިގެން އުޅޭއިރު، ހުރިހާ ގައުމުތަކުންވެސް ބަލާ މިންގަނޑަކީ ރާއްޖޭގައި އިންފެކްޝަންސް ހުރީ ކިހިނެއް ތޯ؟ ސްޕްރެޑް ވަނީ ކިހިނެއްތޯ؟ ރާއްޖޭގައި އަމަލުތައް ހުރީ ކިހިނެއްތޯ؟ ޓޫރިސްޓުން އައީ ކިހިނެއް ތޯ؟ އަޅުގަނޑުމެންގެ ސޭފްޓީ މެޝާސް ވަރުގަދަ ވާ ވަރަކަށް ލިޔެވިގެންދޭ ސޭފް ޑެސްޓިނޭޝަނެއްގެ ގޮތުގައި ލިޔެވިގެން ދިއުން. އެހެންވީމަ މުހިންމު މި އަދަދަކީ އާއްމު ހާލަތެއް ނޫންކަން ހުރިހާ ރައްޔިތުންވެސް ބަލައިގަނެގެން އެޗްޕީއޭއިން އަންގާ ގޮތަށް އަމަލުތައް ބެހެއްޓުން،" ފައްޔާޒު ވިދާޅުވި އެވެ.\nފަތުރުވެރިން ރާއްޖެ އައުމުގެ ކުރިން ބުކިން ހަދާއިރު ކޮވިޑް-19 އަށް ޓެސްޓު ކުރި ކަމުގެ ލިޔުމެއް އިމިގްރޭޝަނަށް ހުށަހަޅަންޖެހެ އެވެ. ނަމަވެސް ރާއްޖެ އައުމަށްފަހު މި ބައްޔަށް ޓެސްޓު ކުރާނީ ހަމަ އެކަނި ބަލީގެ އަލާމާތްތަށް ހުންނަ މީހުންނެވެ.\nއެމްއެމްޕީއާރްސީ ޓޫރިޒަމް ޓޫރިސްޓް އެރައިވަލް + ޓްރާންސްޕޯޓް އޮތޯރިޓީ އެމްއޭސީއެލް މިނިސްޓްރީ އޮފް ޓޫރިޒަމް އައިޝަތު ނަހުލާ ދިވެހި ރާއްޖެ އަލުން ހުޅުވާލުން


REPORT: Raajjey Gai Bidheysee Vakeelun Vakaalaathu Kurun, Massala Eh Tha? - Vaguthu\nރާއްޖޭގެ ހާލަތު ރަނގަޅު، އިންޑިއާ ކޮންޓްރޯލުން ނައްޓާލާފައި! - 14 ގަޑިއިރު ކުރިން\nރާއްޖޭގައި ބިދޭސީ ވަކީލުން ވަކާލަތު ކުރުން، މައްސަލައެއްތަ؟\n7 މަސް ކުރިން ( ސެޕްޓެމްބަރު 5, 2020 )\nޤާނޫނީ ވަކީލުންތަކެއް ހުވާ ކުރުމަށް ބޭއްވި ރަސްމިއްޔާތެއް – ފައިލް ފޮޓޯ: ސުޕްރީމް ކޯޓު\n"ޤާނޫނީ ދާއިރާއަށް ވެސް ބޭރު މީހުން، ހުރިހާ ފަންތިއެއްގެ ވަޒީފާތަކަށް ބޭރު މީހުން ގެނެސް، ދިވެހިންގެ ބާރު ކަނޑުވާލާތަން މި ފެންނަނީ،" މިއީ ރާއްޖޭގެ ޝަރުއީ ކޯޓުތަކުގައި ބިދޭސީ ވަކީލުންނަށް ވަކާލާތު ކުރުމުގެ ހުއްދަ ދޭން ނިންމުމާ ގުޅިގެން "ވަގުތު"ގައި ޝާއިޢު ކުރި ޚަބަރަކަށް ކޮމެންޓް ކުރި މީހެއްގެ ޚިޔާލެވެ.\nވަޒީފާގެ ބާޒާރުގައި ބިދޭސީން އިތުރުވާ ގޮތެއް މެދުވެރިވާނަމަ ދިވެހިންގެ ފަރާތުން އާންމު ގޮތެއްގައި މިފަދަ ކޮމެންޓްތައް ފެނެއެވެ. އިސް ވަޒީފާތަކުގައި ބިދޭސީން ގިނަވުމާއި، ދިވެހިންނަށް ފުރުސަތު ނުލިބުމާއި، ވިޔަފާރިތަކާއި ކުންފުނިތައް ބޭނުންވާ ފަދަ ފަންނީ ދިވެހިން ނުލިބުމާއި، ފަންނުތަކުގެ ތަޢުލީމު ފޯރުކޮށްދެވޭ ފެންވަރާ ގުޅޭ އެތައް ޝަކުވާއެކެވެ.\nދުނިޔޭގެ އެހެން ޤައުމުތަކުގައި ވެސް ބިދޭސީ ވަކީލުންނަށް ވަކާލާތު ކުރެވޭނެ އުޞޫލުތައް އޮންނައިރު، ރާއްޖޭގެ ކޯޓުތަކުގައި ބިދޭސީ ވަކީލުންނަށް ވަކާލާތު ކުރަން ހުއްދަދިނުން މައްސަލައަކަށްވާނެ ހެއްޔެވެ؟ ކުރިން ޤަވާޢިދު އޮތްގޮތުން ބިދޭސީ ވަކީލުންނަށް ވަކާލާތެއް ނުކުރެވެއެވެ. އެހެންކަމުން މިހާތަނަށް ބިދޭސީ ވަކީލުން ބޭނުމެއް ނުކުރެއެވެ.\nކުރީގެ ޕްރޮސެކިއުޓާ ޖެނެރަލް މުހުތާޒް މުހުސިން ޤަބޫލުކުރައްވާ ގޮތުގައި ބިދޭސީ ވަކީލުންނަށް ވަކާލާތު ކުރުމުގެ ހުއްދަދިނުމަކީ ރާއްޖޭގެ ޤާނޫނީ ފަންނުގެ ދާއިރާއަށް ލިބޭނެ ކުރިއެރުމެކެވެ. ދިވެހިންނަށް ލިބޭ ފުރުޞަތުތައް ހަނިވާނެ ކަމެއް ނޫނެވެ. އޭގެ ބަދަލުގައި ދިވެހި ވަކީލުންނަށް، ބޭރުގެ ފަންނީ ވަކީލުންނާއެކު މަސައްކަތް ކުރުމުގެ ފުރުޞަތު ލިބި، ދިވެހި ވަކީލުންގެ ފެންވަރު ވެސް މަތިވެގެންދާނެއެވެ.\nގާނޫނީ ވަކީލުންތަކެއް ފަނޑިޔާރުކަމަށް ހުވާ ކުރައްވަނީ\n"ދިވެހިންގެ ތެރޭގައި ގިނައީ މުޅި ޤާނޫނީ ނިޒާމު ދަސްކޮށްފައި ތިއްބެވި ބޭފުޅުން. ވަކި ދާއިރާއެއްގެ އެކްސްޕާޓުން ނޫޅެދާނެ. އެކަމަކު ދުނިޔޭގެ ވަރަށް ގިނަ ޤައުމުތަކުގައި ވަކި ދާއިރާއެއްގެ ގާނޫނީ އެކްސްޕާޓުން ވެސް ތިބޭނެ. އެފަދަ އެކްސްޕާޓުންނާއެކު ދިވެހި ވަކީލުންނަށް މަސައްކަތް ކުރުމުގެ ފުރުޞަތު ލިބޭނަމަ، އެއީ ދާއިރާއަށް ލިބޭ ކުރިއެރުމެއް" މުހްތާޒް ވިދާޅުވިއެވެ.\nކްރިމިނަލް ކޯޓުގެ ކުރީގެ ޤާޒީ އަހްމަދު ހައިލަމް ވެސް ދެކެވަޑައިގަންނަވާ ގޮތުގައި ބިދޭސީ ވަކީލުންނަށް ފުރުޞަތުދިނުމުގައި މައްސަލައެއް ނެތެވެ. ދިވެހި ވަކީލުންގެ ތެރޭގައި ވަކިވަކި ދާއިރާތަކުގެ ޚާއްޞަ ވަކީލުން ތިއްބެވި ނަމަވެސް، ވަކި ދާއިރާއެއްގެ މާހިރުން މަދުކަން އޭނާ ވެސް ފާހަގަކުރެއްވިއެވެ. ބޭރުގެ ތަޖުރިބާކާރުންނާއި އެކު މަސައްކަތް ކުރުމުން ދިވެހި ވަކީލުންނަށް ވެސް ކުރިއެރުން ލިބި، ފަންނު ކުރިއަރައިގެން ދާނެކަމުގައި ވިދާޅުވިއެވެ.\n"އާންމު ގޮތެއްގައި ކޯޓުތަކުގެ އަޑުއެހުންތަކުގައި ވެސް ފާހަގަވާ މައްސަލައަކަށް މި އޮންނަނީ، ބައެއް އިޖުރާޢަތްތަކަށް ފަރިތަނުވާކަން. ދިފާޢުގެ ފަރާތުން ވަރަށް ގިނައިން ފާހަގަކުރާނެ ދައުލަތުގެ ފަރާތުން އަންނަ ވަކީލުން އިޖުރާޢަތްތަކަށް ފަރިތަނުވާ މައްސަލަ. ބައެއް ފަހަރު ދަޢުލަތުގެ ފަރާތުން ވެސް ދިފާޢުގެ ވަކީލުން ފަރިތަނުވާ މައްސަލަ ނަގާނެ. އިދާރީ އޮޅުންތައް ވެސް އަރާ. މިހެން ފުރުޞަތުތައް ދިނުމުން ދިވެހި ވަކީލުންގެ ފެންވަރު ވެސް އިތުރުވާނެ" ހައިލަމް ވިދާޅުވިއެވެ.\nޤާނޫނީ ވަކީލަކު ފާހަގަކުރެއްވި ގޮތުގައި، ބާ ކައުންސިލްގެ ޤަވާޢިދުގައިވާ ގޮތުން، ހުއްދަ ދިނުމުގައި ރިޢާޔަތްކުރަންޖެހޭ އެއްކަމަކީ، ހުއްދަދެވޭ ބާވަތުގެ މައްސަލައަކީ ރާއްޖޭގައި އެކަމަށް ފަންނީ ތަޖުރިބާކާރު ޤާނޫނީ މާހިރުން ނެތް ބާވަތުގެ މައްސަލައަކަށްވުމެވެ. އަދި އޭގެ އިތުރުންވެސް މި އޮންނަނީ ދިވެހި ވަކީލަކާއި ނުވަތަ ލޯފާމްއަކާއި ނުވަތަ ދަޢުލަތުގެ މުއައްސަސާއަކާ ގުޅިގެން، ހުއްދައަކަށްއެދި ހުށަހެޅުމުން ހުއްދަދިނުމެވެ.\n"ހުއްދަދިނުމުގެ އެބައޮވޭ ޝަރުތުތަކެއް. ފުރަތަމަ ކަމަކަށް ރާއްޖޭގައި އެ ބާވަތުގެ މައްސަލައިގެ ތަޖުރިބާކާރުން މަދު މައްސަލަތަކަށް މި ފުރުޞަތު ދޭން އޮންނަނީ. ދޭއިރުގައި ވެސް ދިވެހި ވަކީލުންނާ ގުޅިގެން މަސައްކަތް ކުރަން މި އޮންނަނީ. އެހެންވީމަ ބޭރުގެ ތަޖުރިބާކާރުންގެ އަރިހުން ދިވެހި ވަކީލުންގެ ފެންވަރު އިތުރު ކުރަން ލިބޭނެ ފުރުޞަތެއްގެ ގޮތުގައި ފެންނަނީ" އެ ވަކީލް ވިދާޅުވިއެވެ.\nއިންތިހާބީ މައްސަލާގައި ވަކަލާތު ކުރަން ސުޕްރީމް ކޯޓަށް ގާނޫނީ ވަކީލުންތަކެއް ވަޑައިގަންނަވަނީ - ވަގުތު އިމޭޖެސް: މުހައްމަދު ޖިމީ\nހައިލަމް އެހެންކަމެއް ވެސް ފާހަގަކުރެއްވިއެވެ. އެއީ ރާއްޖޭގެ ޤާނޫނުތަކާއި ޤަވާޢިދުތަކުގެ ތެރެއިން އިނގިރޭސި ބަހަށް ތަރުޖަމާކުރެވިފައިވާ ޤާނޫނުތަކާއި ޤަވާޢިދުތައް މަދުވުމެވެ. އެހެންކަމުން ބިދޭސީ ވަކީލުންނަށް ހުއްދަ ދިނުމުން ވެސް އެ ވަކީލުން މަސައްކަތް ކުރަން ޖެހޭނީ ހަމަ ދިވެހި ވަކީލުންނާ ގުޅިގެންނެވެ.\nބިދޭސީން ވަކީލުންނަށް ހުއްދަދިނުމާއިގުޅޭ ޚަބަރުގައި ދެން ފާހަގަކޮށްލެވުނު ކޮމެންޓެކެވެ. "ޤާނޫނު އަސާސީގައި އޮންނާނެ މި ޤައުމުގެ ދީނަކީ އިސްލާމް ދީނޭ. އެހެންވީމަ މުސްލިމުނޫން ބަޔަކު ވަކާލާތުކުރަން، ޙުކުމްކުރަން ތިބޭނަމަ އެއީ ގޯހެއްދޯ؟" ކޮމެންޓުގައިވެއެވެ.\nމިކަމާއި ގުޅޭގޮތުން ޤާނޫނީ ވަކީލަކު ފާހަގަކުރެއްވީ ޤަވާޢިދުގެ ފަސްވަނަ މާއްދާއެވެ. އެއީ ބިދޭސީ ވަކީލުން ހިފަހައްޓަން ޖެހޭ ސުލޫކީ މިންގަނޑެވެ. ރާއްޖޭގެ ޤާނޫނުތަކާއި ޤަވާޢިދުތަކަށް ބިދޭސީ ވަކީލު އިޙްތިރާމުކޮށް، އެ މިންގަނޑުގެ ތެރޭގައި ޢަމަލުކުރަން ޖެހޭނެކަމަށް އެ ޤަވާޢިދުގައި ވެއެވެ. އެހެންކަމުން ޣައިރު މުސްލިމު ވަކީލަކު ވެސް ރާއްޖޭގެ ޤާނޫނުތަކާއި ޤަވާޢިދުތަކަށް އިޙްތިރާމްކުރަން ޖެހޭނެއެވެ.\n"މި ޤަވާޢިދު ހަމަ އެބައޮތް، ބިދޭސީ ވަކީލުންނަށް ހުއްދަދޫކުރަނީ އެއްއަހަރަށްކަމަށް. އޭގެފަހަށް ހުއްދަ ބާތިލްވާނެ. ވަކާލާތުކުރަން ހުއްދަދިން މައްސަލަ ކޯޓުން ނިންމުމާއެކު ވެސް ހުއްދަ ބާތިލްކުރޭ. ދެން މި ފާހަގަކުރަނީ ސުލޫކީ މިންގަނޑާއި، ޤާނޫނާ ޚިލާފްވެގެން ބާ ކައުންސިލުން އަޅަންއޮތް ފިޔަވަޅަށް ވެސް ހުއްދަ ބާތިލް ކުރުން" ވަކީލް ވިދާޅުވިއެވެ.\nމުހްތާޒު މުހުސިން ވެސް އެ ނުކުތާ ފާހަގަކުރައްވައެވެ. ބިދޭސީ ވަކީލުންނަށް ހުއްދަ ދޫކުރާއިރު ބިދޭސީ ވަކީލުން ވެސް ޢަމަލު ކުރަން ޖެހޭ ސުލޫކީ މިންގަނޑުތަކެއް އެބަ އޮވެއެވެ. އަދި ޤަވާޢިދު މިހާރު އޮންނަގޮތުން، ބައެއް ބާވަތްތަކުގެ މައްސަލަތަކަށް ހުއްދަދޭނީ ވެސް މުސްލިމް ވަކީލުންނަށް ކަމަށް އޭނާ ޤަބޫލުކުރައްވައެވެ.\n"ވަގުތު"އާއި ވާހަކަ ދެއްކެވި ޤާނޫނީ ބޭފުޅުންގެ ވިސްނުންފުޅަކީ، މިކަމުގެ ސަބަބުން ރާއްޖޭގެ ޤާނޫނީ ފަންނުގެ ދާއިރާއަށް ކުރިއެރުން ލިބޭނެކަމެވެ. ބާ ކައުންސިލްގެ ޤަވާޢިދުގައި ބިދޭސީ ވަކީލުންނަށް ހުއްދަދިނުމުގައި ބަލަންޖެހޭ ގިނަ މިންގަނޑުތަކެއް އެބައޮތެވެ. ހުއްދަދެވޭ ވަކީލު ނިސްބަތްވާ ޤައުމުގައި ލައިސަންސް އޮތްތޯ ބަލައެވެ. މަތީ މަރުޙަލާގެ ކޯޓުތަކުގައި ވަކާލާތުކުރުމުގެ ހުއްދަދޭއިރު، ވަކީލުގެ ޤައުމުގައި މަތީ ކޯޓުތަކުގައި ވަކާލާތު ކުރުމުގެ ހުއްދަ އޮތްތޯ ވެސް ބަލައެވެ.\nސެޕްޓެމްބަރު 5, 2020 08:43\nބަލާނެއޭ. ބާ ކައުންސިލް ގާނުނޭ އުސޫލޭކިޔާއިރު މިތާހުރި ރައީސް ވަޒީރުން ކުރިމަތީ ރައްޔިތުން ކުރިމަތީ ދައްކާވާހަކަ ވަޒީރުން ފަސްއެނބުރިފަ އެފުއްމިފުށައްޖަހާ އެބަ. ތިޔަހެން ބަލާއިން ގާނޫނާ ގަވައިދާ އެއްގޮތަށް ވަރަށްގިނަ ކަންކަން އޮތީ ބޮއްސުންލާފަ\nސެޕްޓެމްބަރު 5, 2020 09:51\nއިންޑިޔާއިން ވަގުތު ގަނެލީތަ\nސެޕްޓެމްބަރު 5, 2020 09:58\nރާއްޖެއިން ބޭރަށް ލާރިގަނޑެއް ފޮނުވާލަނީ. މިހާރު ވަކީލުކަން ކޮށްގެން ލިބޭ ލާރި އެއީ ރާއްޖެއަށް ލިބޭއެއްޗެއް ދެން ކުޑަ އަގުގައި ވަކީލުކަން ކޮށްދީގެން ބަނގުލަދޭޝް އަދި އިންޑިޔާ މީހުން އައިސް އެމީހުން ކުރާ ވިޔަފާރިއަކަށް ތިކަން ހަދާނެ.\nސެޕްޓެމްބަރު 5, 2020 10:08\nހަޤީގަތަށް ވާސިލުވަމާ ހިނގާ! ރާއްޖޭގައި އޯޑިޓް ދާއިރާގެ ފަްނީ މީހުން ނުވަތަ މަސައްކަތުގެ އެކްސްޕާރޓުން ޏެތުމުން ތޯންޓަން ޕަންޑިތަރަތުނަމް... ގެ ނަމުގައި ބޭރު މީހުންނަށް ރާއްޖޭގައި މިދާއިރާގައި މަސައްކަތް ކުރުމަށް 1980 ގެ ކުރީކޮޅުގައި ހުޅުވާލެވުނު. ޏަތީޖާ އަކަށް ވީ ދިވެނިންނަށް އެތަނތަނުން ކުނިކަހާ މީހެއްގެ ވަޒީފާގެ އިތުރުން އެއްވެސް ފުރުސަތެއް ނުދިން އެއިގެ ބަދަލުގައި އެދާއިރާއާޢި ދިވެއްސަކަށް ކައިރިވެވުނަ ވެސް ނުދިން. އާޚިރުގައި އެދާއިރާގައި ހަރަކާތްތެރި ވީ ބޭރުގެ ބައެއް މީހުން ހީދީ ދިވެހި ރައްޔިތުކަން. 2018 ނުވަތަ 2019 އާއި ޖެހެންދެން މިދާއިރާގައި ދިވެއްސަކަށް އެެވެސް ފުރުސަތެެއް ލިބިފައެއް ނެތް.\nދެން ހިނގާ ފަތުރުވެރިކަމުގެ ދާއިރާއަށް ވިސްނާކަން. ޟިދާއިރާގައިވެސް ފަްނީ މީހުން ނެތުމުން އެދާއިރާގައިވެސް ބޭރު މީހުންނަށް ފުރުސަތު ދެވިގެ ް ދިޔަ. އެނީހުންގެ ދަށުން ދިވެހިންނަށް ތަޖުރިބާލިބި ދިވެހިން ބިނާކުރުމަށް މިއަދާ ހަމަޔަށް ވެސް ދިވެހިރާޢްޖޭގެ މިސިނާއަތުގެ ތެރޭގައި ދިވެހި މެނޭޖަރުން، އެގްޒެޖަޓިވް ނުވަތަ ޝޫޝެފުން، ފިނޭންސް މެނޭޖަރުން، އެކައުންޓަންޓުން ފަދަ ދާއިރާގައިވެސް އަދިވެސް ދިވެހިންނަ ފުރުސަތު އިންތިހާއަށް ހަނިކޮށް އޮތް ހިނދުގައި މެދުފަންތީގެ ވަޒީފާތަކަށް ވެސް ގިނައިން ފުރުސަތު ލިބެނީ ބޭރު މީހުންނަށް.\nމިހާލުގައި ކަންކަން އޮތީ. ޤާނޫނީ ދާއިރާގައި ދިވެހިން ކިޔަވައިގެން ތިބިލެއް މަދެއް ނޫން. ޢެހެން ނަމަވެސް މިފެންނަނީ ދެން އަނެއްކާވެސް ހަމަ ކުރީގަ ހެދި ގޯސް ހަދާ މަންޒަރު.\nއާސަންދައިގެ ނަމުގަ ދައުލަތުގެ ޚަޒާނާގެ ބޮޑު ބައެއް ބޭރުގެ ހޮސްޕިޓަލްތަކަށް. އޮޑިޓް އަދި އެކައުންޓިންގް ދާއިރާ މެދުވެރިކޮށް ރާއްޖޭގެ ބޭރުފައިސާގެ ބޮޑު އަދަދެއް ބޭރު ޤައުމުތަކަށް. ލޭބަރުންގެ ނަމުގައި ރާއްޖޭގެ އާމްދަނީގެ ބޮޑު ބައެއް ބޭރު ގައުމުތަކަށް. ކާގޯ އާއި ފްރެއިޓް ހެންޑްލިންގް ގެ ނަމުގަ ރާޢްޖޭގެ އާމްދަނީގެ ބޮޑު ބައެއް ބޭރު ޤައުމުތަކަށް. މާލޭގެ ބިންވެރިން މާލޭގެ ބިމުން ޑިވެހިން އަތުން ނަގާ ބޮޑު ކުލި ބޭރުޤޢުމުތަކުގައި އަރާމުގައި އުޅެން އެފައިސާ ބޭރު ޤައުމުތަކަށް.\nދިވެހިރާއްޖޭގެ ވެރިން ބޭރޔޤައުމުތަކަށްޓަކައި ޤުރުބާންވަނީ. މުޅި ޓުވިޓާގައި ރާޢްޖޭގެ ސިޔާސީ ޕާޓީތަކުގެ އިސް ބޭފުޅުން ބޭރުޤައުމުތަކުގެ ސިފައިންނާއި ހެލިކޮޕްޓަރާއި މަތިންދާބޯޓުފަހަރު ރާއްޖޭގައި ބޭތިއްބުމަށާއި ރާއްޖެގެ އެހެނިހެން ކަންކަން ނުދެވިގެން ވަކާލަތު ކުރަނީ.\nއަނެއް ގޮތަށް ބުނާނަމަ ދިވެހިންނަކީ ޢަމިއަލަ ނަފްސަށް ނުވިސްނާ ބެރުމީހުންނަށް ގުލާނުކުރަން، ބޭރު މީހުންނަށް ސަނާކިޔަން، ބޭރުމީހުން މުއްސަންދުކުރަން ތިބި ބައެއްް. ކީއްކުރާނީ ދޯ؟\nސެޕްޓެމްބަރު 5, 2020 10:13\nއެއީވެސް މޯދީޖިއަށް ވެފައިވާ ވޢުދެއް. އިންޑިޔީގެ ވަކީލުން ދެން ގިނަވާނީ މިޔާވެސް\nސެޕްޓެމްބަރު 5, 2020 10:52\nނޫނެ ގެނޭޭ މިއުޅެނީ މިހާރުވެސް ޖެހިފާ ބަލާވެރި ކަމުން ސަލާމަތް ނުވެވިގެން.\nސެޕްޓެމްބަރު 5, 2020 11:26\nއެއްމެ ރަނގަޅުގޮތަކީ މުސްލިމުންނައްފުރުސަތު ދިނުން ނޫނީ ބޮޑެތި ހަމަނުޖެހުންތައް ހިގާފާނެ މުސްލިމަކާދެކޮއް އެހެންދީން ތަކުގެމީހުންވަކާލާތު ކުރުމީ ބައެއްކަންކަމުގަ ގަބޫލްކުރުން ދަތިކަމަކައް ވެދާނެ ކޮއްމެކަމެއްގަވެސް ތަޖުރިބާބޭނުންވާނެ ރާއްޖޭގަ މިހާރުވެސް އެއްބަޔަކު އަނެއްބަޔަކައް ލާދީނީ އަދި ލާދީނީ ޖަމާއަތް ތައްގޮވަމުން ދާވަގުތެއްގަ ދެފަރާތައްވެސް އެކަމުގެ ވަކާލާތު ކުރުމުގެ ފުރުސަތު އިތުރައްބޮޑުވެދާނެ އަދި އާބާދީއައްވުރެ ޒުވާން ބޭރުގައުމުތަކުގެ މީހުން ރާއްޖޭގަ މިހާރުވެސްގިނަވާނީ ރާއްޖޭގެ ގާނޫން ތަކާހިލާފައް އުޅޭމީހުނާއެކް\nސެޕްޓެމްބަރު 5, 2020 11:45\nމައްސަލައެއް. ދިވެހިން ނަން ފުރުސަތު ގެއްލޭނީ\nސެޕްޓެމްބަރު 5, 2020 11:46\nބިދޭސީ މަސައްކަތް ތެރިން ރާއްޖޭގައި އުޅެން މި ފަށަނީ އަލަކަށް ނޫން ދިވެހިން ވަރަށް އިހުތިރާމް ކޮށް ވަރަށް ލޯބިވި ކިތަންމެ ބަޔަކު ރާއްޖޭގައި މަސައްކަތްކޮށް މިހާރުވެސް މަސައްކަތް ކުރަމުން އެބަދޭ ޝަކުވާއަކީ ބިދޭސީންގެ އަދަދު އާދަޔާ ޙިލާފައް ގިނަވުމާއި ނުފޫޒުގަދަވުން ، އިންޓަރނެޓް ޑޭޓާ ލިމިޓެޑް އެކަމަކު ބިދޭސީންގެ އަދަދު އަންލިމިޓެޑް މިއީ މައްސަލައަކީ.\nސެޕްޓެމްބަރު 5, 2020 15:02\nރާއްޖޭގައި ޝަރުޢީ ނިޒާމެއް އޮވޭތަ\nސެޕްޓެމްބަރު 5, 2020 16:24\nޢަހަރެން ކަންބޮޑުވާކަމަކީ މުސްލިމު ޤައުމެއްގައި ހުވާކުރުމުގައި ގެންގުޅޭ ތަފާތުކަމުން. ޢަހަރެން ކޯޓަކަށް ޙާޟިރުކުރީ ހެކިބަހެއް ދިނުމަށް. ޝަރީޢަތުގެ މަޖިލިހަށް ޙާޟިރުކުރުވާފައި ޥުޟޫ ކުރިތޯ ސުވާޅުކުރި. ނެތޭބުނީމާ ޥުޟޫކުރަން ފޮނުވި. މިނިގެން އައިމާ މުޞްހަފުގައި އަތްލަގެންހުރެ ތެދުބަހުން ހާހަކަ ދެއްކުމަށް ﷲ ގަންދީ ހުވާކުރުވި. ޢެކަމަކު ދިވެހިރާއްޖޭގެ ޤާނޫނުގައި އޮންނަ ހުވާ ކުރާ އެއްވެސް ސިޔާސީ މީހަކު މުޞްޙަފުގައި އަތްލާ ހުވާކުރުމަކީ އޮންނަ ކަމެއް ނޫން. ސިޔާސީ ވެރިން ކުރާ މިހުވައަކީ ޞައްޙަ ހުވަޔަކަށް ވާނެތޯވެސް ހިތަށް އަރާ. މިހުވާތައް ކުރަނީވެސް ހަމަ ފަނޑިޔާރުންގެ ކުރިމަތީގައި. މިކަން މިގޮތަށް ކުރަންފެށީ ރައީސް މައުމޫނު. މިއީ މައުމޫނު ކުރެއްވި ރަނގަލު ކަމެކޭނުބުނާނަށް.\nސެޕްޓެމްބަރު 5, 2020 16:59\nއިންޑިއާގެ ސިފައިން ރާއްޖޭގައި ޤާއިމްވެ ތިބެން ދިވެހި ސަރުކާރުން ހުއްދަ ދީފިނަމަ މި ނުން އެހެން ވެރިކަމެއް އައިސް އެބަޔަކު ރުހޭ ބައެއް އެ ޗައިނާއަށް ވިޔަސް، އެމެރިކާއަށް ވިޔަސް، އަދި ރޫސީންނަށް ވިޔަސް ރާއްޖޭގައި ތިބުމަށް ހުއްދަ ދިނުމަކުން މިހާރު މި ތިބަ މީހުންނަށް ކިޔޭނެ އަދިބުނެވޭ އެއްޗެއްވެސް ނޯންނާނެ.. އޭރުން ދިވެހިންނަކީ ދިވެހިންގެ ބިމުގައި ބަޔަކު ހެދި ގޮތަކަށް ޤަބޫލުވެގެން ތިބެން ޖެހޭ ބަޔަކަށް ވާނެ.. އިތުރު ގޮތެއް ނޯންނާނެ.. ވިސްނާ.. މިފަދަ ކަންކަމަކީ އެކަމެއް ކުރުމުން އަނބުރާ އިއާދާ ނުކުރެވޭ ކަންކަން.. ގާތްރަޙުމަތްތެރި ކަމާއި ތަފާތު ކަންކަން.. އިންޑިއާ އަކި ހެޔޮ އެދޭ އެކުވެރި އެއް ނަމަ މިފަދަ ދަނޑިވަޅެއްގައި ނާޖާއިޒު ފައިދާ ނުނަގާނެ..\nސެޕްޓެމްބަރު 5, 2020 21:23\nމިގައުމައް ބޭނުން ވަނީ ޝިއީއޯއެއް ރައީސް މަގާމު އޮވާލަންވީ


Kudakudhinge hiyaa hingun ministry ge director akaa havaalu koffi | Mihaaru\nވިލިމާލޭގައި ހުންނަ ކުޑަކުދިންގެ ހިޔާ: އެތަން ވަގުތީ ގޮތުން ހިންގުން ހަވާލުކޮށްފައި ވަނީ މިނިސްޓްރީގެ ޑިރެކްޓަރަކާ.\nކުޑަކުދިންގެ ހިޔާ ހިންގުން މިނިސްޓްރީގެ ޑިރެކްޓަރަކާ ހަވާލުކޮށްފި\n27 ޖެނުއަރީ 2020 - 12:33 8 comments\nދައުލަތުގެ ބެލުމުގެ ދަށުގައި ތިބޭ ކުދިން ބަލަހައްޓާ މަރުކަޒު، ކުޑަކުދިންގެ ހިޔާ ހިންގުން ޖެންޑާ މިނިސްޓްރީގެ ޑިރެކްޓަރަކާ ވަގުތީ ގޮތުން ހަވާލުކޮށްފި އެވެ.\nޖެންޑާ މިނިސްޓްރީގެ ކޮމިއުނިކޭޝަން ޑައިރެކްޓަރު، އިބްރާހިމް މުހައްމަދު މިއަދު ވިދާޅުވީ އެތަން މިހާރު ހިންގަނީ މިނިސްޓްރީގެ ޑިރެކްޓަރެއްގެ ބެލުމުގެ ދަށުން ކަމަށެވެ. މުވައްޒަފުންގެ ނަން އެތަނުން ހާމަނުކުރަން އޮންނަ އުސޫލުގެ ދަށުން ހިޔާއާ ހަވާލުވެ ހުންނެވި ބޭފުޅެއްގެ ނަމެއް ވިދާޅެއް ނުވި އެވެ.\nހިޔާގެ އިސްވެރިއަކަށް ކުރިން ހުންނެވީ އަބްދުއްޝުކޫރު އަބްދުލް ހަކީމެވެ. ހިއުމަން ރައިޓްސް ކޮމިޝަން (އެޗްއާރުސީއެމް) އިން ބަލަމުން އަންނަ މައްސަލައަކާ ގުޅިގެން އެތަނުން އަންގައިގެން އޭނާ ވަނީ މިދިޔަ ހަފުތާގައި މަސައްކަތުން އެކަހަރިކޮށްފަ އެވެ.\nKudakuhdinge hiyaa ge issveriyaa massakathun ekaheri koffi\nނަމަވެސް އެޗްއާރުސީއެމުން ބަލާ މައްސަލައިގެ އެއްވެސް ތަފްސީލެއް އެ ތަނުން ހާމައެއް ނުކުރެ އެވެ.\nވިލިމާލޭގައި ހުންނަ ކުޑަކުދިންގެ ހިޔާގައި ބައިތިއްބަނީ 13 އަހަރުން މަތީގެ ކުދިންނެވެ. އެ އުމުރުން ދަށުގެ ކުދިން ބަލަހައްޓަނީ ހުޅުމާލޭގައި ހުންނަ ފިޔަވަތީގަ އެވެ.\nދައުލަތުގެ ބެލުމުގެ ދަށަށް ކުއްޖަކު ނަގަނީ، މައިންބަފައިންނާއި އާއިލާގެ ތެރެއިން ވެސް ރައްކާތެރި މާހައުލެއް އެ ކުއްޖަކަށް ކަށަވަރުވާނެ ކަމުގެ ޔަގީންކަމާ މެދު ސުވާލު އުފެދި، އެ ނޫން ގޮތެއް ނެތުމުންނެވެ.\nއިތުރު ލިޔުންތައް ކުޑަކުދިން ސަރުކާރު ކުޑަކުދިންގެ ހިޔާ ކުޑަކުދިންގެ ހައްގުތައް


SunOnline: Column: Roohaaniyyathaai zameeruge loa kanuvun ....\nރޫހާނިއްޔަތާއި ޒަމީރުގެ ލޯ ކަނު ވުމުން...\nއަޙުމަދު މާޖިދު 18 Feb 2020, 16:32\nއިންސާނާޔަކީ ކާކު ހެއްޔެވެ؟ ނުވަތަ ކޯއްޗެއް ހެއްޔެވެ؟\nދިވެހި ގައުމަށް މިހާރު ޖެހިގެން އުޅޭ އެންމެ ބޮޑު އެއް މައްސަލަޔަކީ މި ސުވާލުގެ ޖަވާބު އޮޅުން ކަމުގައި ފަހަރުގައި ވެދާނެއެވެ. ދިވެހި ގައުމުގެ ދަރީންނަށް މި ސުވާލުގެ ޖަވާބު އެކަށީގެންވާ ގޮތެއްގައި ތައުލީމީ ނިޒާމުގެ ތެރެއިން ވެސް، ހެއިލުންތެރި ކުރުމާއި ތަރުބިއްޔަތު ކުރުމާއި އިލްމު ފެތުރުމުގެ އެހެން ވަސީލަތަކުން ނުވަތަ މަންސަޔަކުން ވިޔަސް ނުދެވެނީ ކަމުގައި ވެދާނެއެވެ. ދިރިއުޅުމުގެ ޒިންމާތައް އެއްފަރާތް ކޮށްފައި، އެންމެ ފަހުގެ ސްމާޓް ފޯނާއި، ޓުވިޓަރާއި، އިންސްޓަގްރާމާއި، ފޭސްބުކަކީ ދިރިއުޅުން ކަމުގައި ހަދައިގެން އުޅެނީ އެހެން ވެގެން ކަމުގައި ވެދާނެއެވެ. ގައުމުގެ ސިޔާސީ ކަންކަމާ ޖެހުމުން، އެއްވެސް މިންވަރަކަށް ހައްގެއް ބާޠިލެއް، ޚާއިނެއް އަމާނާތްތެރިޔެއް، ޣައްދާރެއް ތެދުވެރިޔެއް، ދޮގުވެރިޔެއް ތެދުވެރިޔެއް، ނުވަތަ ހެވެއް ނުބައެއް ބެލުމެއް ނެތި ޕާޓީ މަސްތުގައި ޖެހިގެން، އަމިއްލަ އެދުންވެރިކަން ކުރިޔަށް ނެރުން އާއްމު ވެފައި ވަނީ ވެސް އެހެން ވެގެން ކަމުގައި ވެދާނެއެވެ. އިސްތިއުމާރީންނާއި އިސްލާމޯފޯބުންގެ އުނގުކުއްތާޔަކަށް މުޅި ގައުމު ވަމުން ދާ ދިޔުމަކީ ވެސް މީގެ ނަތީޖާއެއް ކަމުގައި ވެދާނެއެވެ.\nއިންސާނާޔަކީ ހަމައެކަނި ހަށިގަނޑެއް ނޫނެވެ. ހަމައެކަނި މާއްދީ ޖިސްމެއް ނޫނެވެ. އިންސާނާޔަށް ބޭނުން ވަނީ ހަމައެކަނި މާއްދީ ކަންކަމާއި ތަކެއްޗެއް ނޫނެވެ. މާއްދީ ހަށިގަނޑަށް ބޭނުންވާ މާއްދީ ކާނާޔާއި، މާއްދީ ގެދޮރާއި، މާއްދީ އުނުފޭރާމާއި، އެނޫން ވެސް މާއްދީ ކަންކަން އިންސާނާޔަށް ބޭނުންވާ ފަދައިން، އިންސާނާޔަށް ބޭނުންވާ އެހެން ކަންކަން ވެސް ހުރެއެވެ. ސަބަބަކީ މާއްދީ ޖިސްމުގެ އިތުރުން، އިންސާނާގެ ވުޖޫދީ އުންސުރުތަކުގެ ގޮތުގައި ހިމެނޭ އެހެން އެއްޗެތިތަކެއް ވެސް ހުންނާތީއެވެ.\nއެގޮތުން، އިންސާނާގެ މާއްދީ ޖިސްމަށް ވުރެ ވެސް މުހިއްމު އެއްޗެއްސަކީ އޭނާގެ ރޫޙާއި، ބުއްދިޔާއި، ޒަމީރެވެ.\nއިންސާނާގެ ރޫޙަކީ އޭނާގެ އަސާސެވެ. ހަށިގަނޑަކީ ރޫޙުގެ ދުނިޔަވީ އަދި ވަގުތީ ތޮށިގަނޑު ފިޔަވައި އެހެން އެއްޗެއް ނޫނެވެ. އިންސާނާގެ ހަށިގަނޑަކީ މަރާ އެކު ނެތި ފަނާ ވެގެން ދާނެ އެއްޗެކެވެ. ދާއިމީ ގޮވައްޗަށް ދަތުރު ކުރާނީ އޭނާގެ ރޫޙެވެ. ދުނިޔޭގައި ދިރިއުޅޭ ދިރިއުޅުމުގައި ވެސް، އިންސާނާގެ ރޫޙާނީ ބަޔަކީ އޭނާގެ މާއްދީ ބަޔަށް ވުރެ ހަގީގަތުގައި މުހިއްމު ބައެކެވެ. އިންސާނާގެ ރޫހަކީ އޭނާޔާ ޙައްޤާ ގުޅައިދޭ ފާލަމެވެ. ވަރަށް އުނި ގޮތެއްގައި ޚަލްގު ކުރެވިގެންވާ އިންސާނާގެ މާއްދީ ހިއްސުތަކަށް އެ ހަގީގަތްތަކާ ހަމަޔަށް ވާސިލު ނުވެވޭނެ ހަގީގަތްތަކާ ހަމަޔަށް އޭނާ ގެންގޮސްދޭ ވަސީލަތެވެ. ހަގީގީ އުފާވެރިކަމާއި ބާއްޖަވެރިކަމުގެ އަސާސަކީ ރޫހެވެ. ދިވެހި ގައުމުގެ އެންމެ ބޮޑު އެއް ފޭލިވުމަކީ އެ ގައުމުގެ ދަރީންނަށް ރޫހާނިއްޔަތުގެ މާނަޔާއި މަފްހޫމު ކިޔަވައިދިނުމުގައި ވެވުނު އިހުމާލެވެ. ނަތީޖާޔަކީ މިއަދު އެއްކޮޅުން ބަޔަކު ރޫހާނީ ހަގީގަތްތަކަށް އިންކާރު ކުރުމުން ހައްދުފަހަނައަޅައިދިޔުމާއި، އަނެއް ކޮޅުން ބަޔަކު ދީނުގެ ނަމުގައި ބޭރުފުށުގެ ކަންކަމާއި "ރިޗުއަލްސް"ގައި ހިފަހައްޓައިގެން ދީނުގެ ރޫޙާނިއްޔަތު ވަރަށް ބޮޑަށް އިހުމާލު ކޮށްލުމެވެ.\nއިންސާނާގެ ރޫޙުގެ އިތުރުން، އޭނާގެ އެންމެ މުހިއްމު ދެ ބަޔަކީ އޭނާގެ ބުއްދިޔާއި ޒަމީރެވެ.\nބުއްދިޔަކީ އިންސާނާޔަށް އަގުލީ ގޮތުން މަގު ދައްކައިދޭ އާރުކާޓީއެވެ. ދެކޮޅުޖެހޭ، ސަބަބުވެރި ގޮތެއްގައި ވިސްނެނީ ބުއްދި ރަނގަޅަށް ހުރެގެންނެވެ. ހައްގާއި ބާޠިލު އޮޅުން ފިލުވުމާއި، ރޫހާނީ ހަގީގަތްތަކާ ހަމަޔަށް ވާސިލު ވުމުގައި ވެސް ބުއްދީގެ ދައުރު ވަރަށް ބޮޑެވެ. ހަމައެހެންމެ، އިންސާނެއްގެ ހަޔާތުގެ ކަންކަން ހަމަތަކެއްގެ މަތީން، ހެޔޮ ގޮތުގައި ތަރުތީބު ކޮށް އިންތިޒާމު ކުރުމަށް ޓަކައި ވެސް ހެޔޮ ބުއްދިއެއް ކޮންމެހެން ވެސް ބޭނުމެވެ. ހެޔޮ ބުއްދި ދޫ ކޮށްލައިފި ބަޔަކު ދެން އުޅޭނީ ބާޠިލު ޝިއާރުތަކާއި، ދެކޮޅު ނުޖެހޭ ފިކުރުތަކާއި، ތާކުންތާކު ނުޖެހޭ ކަންކަމާއިގެންނެވެ. ދިވެހި ގައުމަށް ވުރެ މި ފަދަ ކަންކަން އާއްމު ވެފައި އޮތް އެއްވެސް މުޖުތަމައެއް އަޅުގަނޑު ނުދެކެމެވެ. ބުއްދީގެ އެއްވެސް އަސާސެއްގެ މައްޗަށް ބިނާ ވެގެން ނުވާ ޕްރޮޕެގެންޑާތަކުގައި ދިވެހީން ޖެހެނީ ހުސް ބުޅީގައި މަސް ގަންނަ ބީދައިންނެވެ. އެންމެ ރީތި އެއް މިސާލަކީ ސިޔާސީ ލީޑަރުން އެ ހަދާ ބޮޑެތި ދޮގުތަކާއި، އެމީހުންގެ މުނާފިގު ވާހަކަތަކަށް ދިވެހީން ހެއްލޭ ގޮތެވެ.\nއިންސާނާގެ ރޫހާއި، އޭނާގެ ބުއްދިޔެކޭ އެއް ފަދައިން، ނުހަނު މުހިއްމު އަނެކައްޗަކީ އޭނާގެ ޒަމީރެވެ.\nޒަމީރަކީ އިންސާނާޔަށް ރަނގަޅު ނުބައި ބުނެދޭ އެއްޗެކެވެ. އެއީ މާއްދީ ގުނަވަނެއް ނޫނެވެ. އޭގެ މަގާމަކީ ކޮބައިކަމާ މެދުގައި ވެސް ފަލްސަފާވެރީންނާއި މުފައްކިރުންގެ މެދުގައި ބޮޑެތި ބަހުސްތައް ކުރެވެއެވެ. ނަމަވެސް އެ ވާހަކަތައް މި ދަނޑިވަޅަށް ކޮންމެހެން މުނާސިބެއް ނޫނެވެ. މުހިއްމު ނުކުތާޔަކީ، އިންސާނާގެ ދިރިއުޅުމުގައި އޭނާގެ ސުލޫކާއި އަޚްލާޤު ބަހައްޓާން ވީ ގޮތުގެ އިރުޝާދުތައް ހެޔޮ ޒަމީރުން ލިއްބައިދޭކަމެވެ. އިންސާނާގެ ތަބީއީ އުނިކަމުގެ ސަބަބުން، އިންސާނާގެ އެއްވެސް ގުނަވަނަކީ އަދި އެއްވެސް ބަޔަކީ ފުރާފުރިހަމަ ނުވަތަ އާނާންދަ އެއްޗެއް ނޫންކަން އަޅުގަނޑުމެން ހަނދާން ނައްތައިލައިގެން ނުވާނެއެވެ. އެގޮތުން، ޒަމީރަކީ ވެސް އޭގެ އަމިއްލަ ބާރުގައި އެކަނި، ހުރިހައި ކަމެއްގައި ރަނގަޅު ގޯސް ދައްކައިދިނުމުގެ ގާބިލިއްޔަތު ލިބިގެންވާ އެއްޗެއް ނޫނެވެ. އިންސާނާގެ ބުއްދިޔަކީ ވެސް އޭގެ ބާރުގައި ހުރިހާ ހަގީގަތްތަކެއް ދެނެގަނެވޭ އެއްޗަކަށް ނުވާ ފަދައިންނެވެ. މި ގޮތްމަތީން، އިންސާނާގެ ޒަމީރަށް ވެސް، ބުއްދިޔެކޭ އެއްފަދައިން، ދޭއްޗެއްގެ އިރުޝާދާއި މަގުދެއްކުން ބޭނުން ވެއެވެ. އެކައްޗަކީ ތަޖުރިބާއެވެ. އަނެކައްޗަކީ އިލާހީ ހިދާޔަތެވެ.\nޚުދު އެމީހަކަށް ކުރެވޭ ތަޖުރިބާއިންނާއި ކުރީން އިސްވެދިޔަ އިންސާނީ ނައުޢުގެ ތަޖުރިބާގެ އަލީގައި އެނގިފައި ހުންނަ ކަންކަމާއި، މަތިވެރިވަންތަ މާތްރަސްކަލާނގެ ބާވައިލައްވަވާ ވަޙީން ދެއްވަވާ ހިދާޔަތާ ނުލައި، ޒަމީރަކީ މުޅީން ފުރިހަމަ ނޫން އެއްޗެކެވެ. އެންމެ އަސާސީ ފެންވަރުގައި، ޒަމީރަށް އަމިއްލަޔަށް ހެޔޮނުބައި ވަކި ކުރެވޭނެއެވެ. ނަމަވެސް ޒަމީރުގެ ބައްތީގެ އަލިކަން ފުރިހަމަ ވާނީ މި ދެންނެވި ދެ ބަހާއާ އެކުގައެވެ.\nގައުމެއްގެ ރައީސްކަމުގައި ވިޔަސް، ގާނޫނު ހަދާ މަޖިލިހުގެ މެންބަރުކަމުގައި ވިޔަސް، ވަޒީރުކަމުގައި ވިޔަސް، އަދި އެހެން މަގާމެއްގައި ވިޔަސް، ރޫހާނިއްޔަތާއި ބުއްދިޔާއި ޒަމީރު ފުރިހަމަޔަށް މަސައްކަތް ނުކުރާ ބަޔަކު ތިބި ނަމަ، ދެން ވާނޭ ގޮތުގެ އެންމެ ރީތި މިސާލު ފެންނަމުން ދާ ގައުމަކީ ދިވެހިރާއްޖެއެވެ. ގައުމުގެ މަތީ ފަޑިޔަށް ބައްލަވާށެވެ. އެމީހުން ވާހަކަ ދައްކައިފިއްޔާ ދޮގު ހަދައެވެ. އަމާނާތަކާ ހަވާލު ވެއްޖެއްޔާ، ޚިޔާނާތްތެރި ވެއެވެ. ކަމެއް ކުރާނަމޭ ބުނެފިއްޔާ، އެކަމެއް ނުކުރެއެވެ. ކަމެއް ނުކުރާނަމޭ ބުނެފިއްޔާ، އެކަމެއް ކުރެއެވެ. މަކަރާއި ހީލަތް ހެދުމުގައި ވަކި ހައްދެއް ނެތެވެ. ގައުމާއި ރައްޔިތުންނަށް ވަނީ ޣައްދާރެވެ. މަލާއިކަތުން ފަދަ މާތް ބައެއް ކަމުގައި ދެއްކިގެން ތިބެ އެކަކު އަނެކެއްގެ ބޮލުގައި ނުބައި ކަންކަމުގެ ތުހުމަތު އެޅުވުމަށް ފަހު، ދެން ގޮސް ކުރަނީ ހަމަ އެ ކަންކަމެވެ. އެމީހުން އަނގަ ހުޅުވައިފިއްޔާ، އަވަގުރާނަޔާއި ބާޒާރުމަތީ ބަހުރުވައިން ދައްކާ ވާހަކަތަކާއި، މީހުންނަށް ހަޖޫފުރައްސާރަ ކުރުން އޮންނަނީ ހައްދު ފަހަނައަޅައިފައެވެ. އެމީހުންގެ މަޖިލިސްތަކުގައި ވާހަކަދައްކައި ހަދަނީ އިސްލާމީ ކީއްކުރަންތޯއެވެ! އިންސާނާގެ އަސާސީ ކަރާމާތާއި ޝަރާފަތާ ވެސް ނުބައްދަލު ބީދައިންނެވެ. އެމީހުންނަކީ ރޫހާނިއްޔަތުގެ ލޯ ކަނު ވެފައި ތިބި ބައެކެވެ. އެމީހުންގެ ޒަމީރު ވަނީ ޣަފްލަތުގެ ނިދީގައެވެ. މި ދެ ކަންތައް ވުމުން، ދެން ބުއްދީގެ ހެޔޮ ބޭނުމެއް ވެސް ނުހިފޭނެއެވެ. އެމީހުން ބުއްދި ބޭނުން ކުރާނީ ވެސް ނުބައި ވެގެން ވީހައި ކަމަކަށް ޓަކައެވެ. މި ކަމަކަށް ހައްލެއް ލިބިދާނޭކަމުގެ އަސަރެއް ވެސް ލޮލަށް ފެންނަ އުދަރެހަކުން ނުފެނެއެވެ. ސަބަބަކީ މަދު އިސްތިސްނާތަކެއް ފިޔަވައި، މުޅި ގައުމު މި އަނދިރިކަމުގެ ތެރެޔަށް ވެއްޓިފައި ވާތީއެވެ.


Shiyam ah aniyaavi massala balaa sub commitee badhalukohfi\nޝިޔާމަށް އަނިޔާވި މައްސަލަ ބަލާ ސަބް ކޮމިޓީ ބަދަލުކޮށްފި\nނައިފަރު ދާއިރާގެ މެންބަރު އަހުމަދު ޝިޔާމަށް އަނިޔާވި މައްސަލަ ދިރާސާކުރަން ބޭއްވި އިމްތިޔާޒު ކޮމިޓީގެ ބައްދަލުވުން -- ފޮޓޯ: މަޖިލީސް\nމިދިޔަ ޖޫން މަހުގެ ފުރަތަމަ ދުވަހުގެ ރޭ ދަންވަރު ބޭއްވި ރައްޔިތުންގެ މަޖިލީހުގެ ޖަލްސާގައި ހިނގި ހަމަނުޖެހުންތަކުގެ ތެރޭގައި ނައިފަރު ދާއިރާގެ މެންބަރު އަހުމަދު ޝިޔާމަށް އަނިޔާވި މައްސަލަ ބަލަން އެކުލާވަލި އިމްތިޔާޒު ކޮމިޓީގެ ސަބް ކޮމިޓީ ބަދަލުކުރަން އިމްތިޔާޒު ކޮމިޓީން މިއަދު ނިންމައިފި އެވެ.\nއިދިކޮޅު ޕީޕީއެމްގެ ނައިބު ރައީސް ޝިޔާމަށް އަނިޔާވި މައްސަލަ ބަލަން އެކުލަވާލި ސަބް ކޮމިޓީގައި ފުރަތަމަ ތިއްބެވީ ތިން މެންބަރުންނެވެ. އެއީ ކުޅުދުއްފުށި އުތުރު ދާއިރާގެ މެންބަރު ޔާސިރު އަބްދުލް ލަތީފް އާއި، ގަމު ދާއިރާގެ އެމްޑީޕީގެ މެންބަރު މުހައްމަދު ވިސާމްގެ އިތުރުން މަޑުއްވަރީ ދާއިރާގެ ޕީއެންސީގެ މެންބަރު އާދަމް ޝަރީފެވެ.\nމިއަދުގެ ކޮމިޓީ ބައްދަލުވުމުގައި އިމްތިޔާޒު ކޮމިޓީގެ މުގައްރިރު ކަމުގައި ވެސް އިންނަވާ ޔާސިރު ވިދާޅުވީ އެ މައްސަލަ ބަލަން އެކުލަވާލި ސަބް ކޮމިޓީގެ ބައްދަލުވުންތަކާއި މަސައްކަތްތަކުގައި މެންބަރު އާދަމް ޝަރީފް ބައިވެރިވަޑައިނުގަންނަވާ ކަމަށެވެ. އެހެންކަމުން މައްސަލަ ބަލަން ހުރަސްތަކެއް އެޅިފައިވާ ކަމަށް ޔާސިރު ވިދާޅުވި އެވެ.\nއާދަމް ޝަރީފް ވިދާޅުވީ، އޭނާ ބައިވެރިނުވި ނަމަވެސް ކޮމިޓީގެ މަސައްކަތް ކުރިއަށް ގެންދެވޭނެ ކަމަށެވެ. އެ މައްސަލަ ބަލަން ޖެހޭނެ ކަމަށް ގަބޫލު ކުރައްވާ ކަމަށެވެ. އެއީ ވަރަށް ސީރިއަސް މައްސަލައަކަށް ވާތީ ކަމަށެވެ. އަދި އެ މައްސަލަ ބަލަން އޮންނަން ވާނީ ވެސް އެންމެ ތިން މެންބަރުންގެ ކޮމިޓީއެއް ނޫން ކަމަށެވެ.\nމީގެ ކުރިން ވެސް އިމްތިޔާޒު ކޮމިޓީގައި ތިއްބެވި އެމްޑީޕީގެ މެންބަރުން އެންމެ ތިން މެންބަރުންގެ ސަބް ކޮމިޓީއެއް ނަގަން ފާސް ކުރަން އުޅުއްވުމުން އޭރު ކޮމިޓީގައި ތިއްބެވި އެހެން ޕާޓީތަކުގެ މެންބަރުންނާއި އަމިއްލަ މެންބަރުން ކަންބޮޑުވުން ފާޅުކުރެއްވި އެވެ. އޭރު އިދިކޮޅު ޕީޕީއެމް / ޕީއެންސީގެ މެންބަރުން ބައިވެރިއެއްނުވެ އެވެ.\nއެ ސަބް ކޮމިޓީގެ މެންބަރުންގެ އަދަދު ފަސް މެންބަރުންނަށް އިތުރު ކުރަން މިއަދުގެ ޖަލްސާގައި ހިތަދޫ މެދު ދާއިރާގެ އެމްޑީޕީގެ މެންބަރު އަހުމަދު ރަޝީދު ހުށަހެޅުއްވި އެވެ. އެއީ ކުރިން ތިއްބެވި ތިން މެންބަރުންނާއި މަނަދޫ ދާއިރާގެ އެމްޑީޕީގެ މެންބަރު އަހުމަދު ހާރޫނާއި ގުރައިދޫ ދާއިރާގެ ޕީޕީއެމްގެ މެންބަރު މުހައްމަދު ޣައްސާން މައުމޫނެވެ.\nމިދިޔަ ޖޫން މަހުގެ ފުރަތަމަ ދުވަހުގެ ރޭ ދަންވަރު ބޭއްވި ޖަލްސާގައި ތާވަލުކޮށްފައި އޮތީ ކައުންސިލް އިންތިހާބު ބޭއްވެން ދެން މިހާރު ތިބި ކައުންސިލަރުންގެ ދައުރު އިތުރުކުރާ ގޮތަށް ގާނޫނު އަސާސީ އިސްލާހު ކުރުމެވެ. އެމްޑީޕީގެ މެންބަރުންނާއި ބައެއް އަމިއްލަ މެންބަރުންނާއި ޖޭޕީގެ މެންބަރުންގެ ވޯޓުން އެ އިސްލާހު ފާސްކުރި އެވެ.\nއެ ދުވަހުގެ ޖަލްސާ ފަށްޓަވަމުން މަޖިލީހުގެ ރައީސް މުހައްމަދު ނަޝީދު ދައްކަވަމުން ގެންދެވި ވާހަކައަށް ހުރަސް އެޅޭ ގޮތަށް ޝިޔާމް އަޑުގަދަ ކުރެއްވި އެވެ. ޝިޔާމް އަޑުގަދަ ކުރެއްވުން ހުއްޓާނުލުން ނަޝީދު އޭނާގެ ނަން އިއްވި އެވެ. ދެން ތަޅުން ދޫކުރައްވަން ޝިޔާމް ދެކޮޅު ހެއްދެވި އެވެ. އޭގެ ފަހުން ޝިޔާމް ތަޅުމުން ނެރުނީ އެމްޑީޕީގެ މެންބަރުންތަކެއް އޭނާ ވަށާލައި ހިފައިގަނެގެން ގެންގޮހެވެ. އެ ކަމުގެ ތެރޭގައި ޝިޔާމަށް އަނިޔާތަކެއް ވެގެން ފަރުވާ ހޯއްދެވި އެވެ.\nއެމްޑީޕީ ޕީޕީއެމް ރައްޔިތުންގެ މަޖިލިސް + ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް އަހުމަދު ޝިޔާމް\n"މައިނޯރިޓީއަށް ޖާގަ ދޭން ނިކަމެތި ވާން ތައްޔާރު"


Thoofaanuge Sababun China Ge 11 Meehun Maruvehjje - Vaguthu\nޗައިނާ އަށް އައި ކެރީގެ ތޫފާނެއްގައި 11 މީހަކު މަރުވެ، 102 މީހަކު ޒަހަމްވެއްޖެއެވެ.\nރިޕޯޓުތައް ބުނާ ގޮތުގައި ޝަންހައި އާ ދިމާލުން ބައެއް ސަރަހައްދުތަކުގައި ގަސްތަކާއި އިމާރާތްތަކަށް އެކިވަރުގެ ގެއްލުންވެފައިވެއެވެ. އެގޮތުން ގިނަ ގަސްތަކެއްގެ ގޮފިތައް އިރައިގެން ގޮސް ވެއްޓިފައިވެއެވެ.\nތޫފާނާ ގުޅިގެން ޗައިނާ ސަރުކާރުން ނެރުނު ބަޔާނެއްގައި ބުނެފައިވަނީ 3،050 މީހުން ރައްކާތެރި ސަރަހައްދުތަކަށް ބަދަލު ކުރެވިފައިވާ ކަމަށެވެ.\nގަޑިއަކަށް 100 މޭލު ބާރުމިނުގައި ވައި ޖެހުނު އެ ތޫފާނުގައި މަސް ދޯންޏަކާއި ދެ ފަޅުވެރިން ވެސް ސަލާމަތް ކޮށްފައިވެއެވެ. ކަނޑުގެ ސިފައިން ދަނީ ދޯނީގެ ބާކީ ތިބި ނުވަ ފަޅުވެރިން ހޯދުމުގެ މަސައްކަތް ކުރަމުން ކަމަށް ރިޕޯޓުތައް ބުނެއެވެ.\nތޫފާނާއެކު ބައެއް ސަރަހައްދުތަކުން ކަރަންޓު ކެނޑިފައިވެއެވެ. ހަބަރުތައް ބުނާގޮތުން މަގުމަތީގައި ޕާކު ކޮށްފައި ހުރި ކާރުތަކުގެ ބިއްލޫރިތައް ތެޅުމާއި، މަގުމަތީގައި ހުރި ގަސްތައް ބިމުން ލުހިފައި ހުރުން ފަދަ ގެއްލުންތައް ލިބިފައިވެއެވެ.


Asia Awards ge sharafuveri2award eh Sunee ah\nސުނީގެ ބްރޭންޑް "ސުނީ ސްޕެޝަލް ޕްރޮޑަކްޝަން" އިން އުފައްދާ ރުކުރާ ފުޅިއެއް ސުނީ ދައްކާލަނީ\nރުލާ އެވޯޑުން ދެމުންގެންދާ އޭޝިއާ އެވޯޑްސްގެ ދެ އެވޯޑެއް ރާއްޖޭގެ މުނިފޫހިފިލުވުމުގެ ދާއިރާގައި ހަރަކާތްތެރިވާ އެންމެ މަޝްހޫރު އެއް ފަންނާނު ސުނީތާ އަލީ -- ސުނީ އަށް ލިބިއްޖެ އެވެ.\nއޭޝިއާ ސަރަޙައްދުގައި ދެމުންދާ އެވޯޑްގެ ތެރޭގައި ހިމެނޭ އޭޝިއާ އެވޯޑްސް އަކީ ވިޔަފާރިއާއި އިގްތިސާދީ ދާއިރާއިން އޭޝިއާގައި ފާހަގަކުރެވޭ އަމިއްލަ ފަރާތްތަކާއި ކުންފުނިތަކާއި ޖަމިއްޔާތަކަށް ދެވޭ އެވޯޑެކެވެ.\nއޭޝިއާ އެވޯޑްސްގައި ސުނީ އަށް ލިބުނީ އެންމެ ފާހަގަކުރެވޭ އަންހެނުންނަށް ދޭ -- އޭޝިއާސް އައުޓްސްޓޭންޑިން ވުމަން އެޗީވާ އެވޯޑާއި، ސުނީގެ ބްރޭންޑް "ސުނީ ސްޕެޝަލް ޕްރޮޑަކްޝަން" އަށް އޭޝިއާސް އައުޓްސްޓޭންޑިން ބްރޭންޑް އެވޯޑެވެ.\nއޭޝިއާ އެވޯޑްސް އަށް ތައްޔާރުކޮށްފައިވާ ސުނީގެ ޕްރޮފައިލް ރިޕޯޓްގައި އޭނާ ބުނެފައިވަނީ އެވޯޑް ލިބުމަކީ މަސައްކަތަށް ލިބުނު އިތުރު ހިތްވަރެއް ކަމަށެވެ. އޭނާގެ މަސައްކަތްތަކަށާއި އުފެއްދުންތަކަށް ހިތްވަރު ދޭ މީހުންނަށް ސުނީ ވަނީ ޝުކުރު ވެސް އަދާކޮށްފަ އެވެ.\nސުނީގެ މަންމަގެ ހިތްވަރާއި ފޯރުކޮށްދިން އެހީތެރިކަމާ އެކު ސުނީ ސްޕެޝަލް ޕްރޮޑަކްޝަންގެ ދަށުން އެންމެ ފުރަތަމަ އުފެއްދީ އޯގޭނިކް ކާށިތެލެވެ. ސުނީ 2018 ވަނަ އަހަރު ފެށި މަސައްކަތް ވަރަށް ބޮޑަށް ފުޅާކޮށް އޭނާގެ ބްރޭންޑްގެ ދަށުން ސުނީ މިހާރު ގެންދަނީ ކެއުމަށް ބޭނުންކުރާ ވަރަށް ގިނަ ދިވެހި އުފެއްދުންތައް އުފައްދަމުންނެވެ.\nސުނީތާ މުނިފޫހިފިލުވުމުގެ ދާއިރާގައި 26 އަހަރު މަސައްކަތް ކޮށްފައިވާއިރު ރާއްޖޭގައި އެންމެ ގިނަ ޝޯތައް ދީފައިވާ ފަންނާނަކީ ވެސް ސުނީތާ އެވެ. އަދި ރާއްޖޭގައި އެންމެ ގިނަ ވީޑިއޯ ލަވަ ކުޅެ އެންމެ ގިނަ ކޮރިއޮގްރަފީ ހަދައިދީފައިވާ އެއް ފަންނާނަކީ ވެސް ސުނީތާ އެވެ.\nސުނީތާ އަށް އޭޝިއާ އެވޯޑްސްގެ ދެ އެވޯޑެއް ލިބުމާ ގުޅިގެން ވަރަށް ގިނަ ބަޔަކު ގެންދަނީ ސޯޝަލް މީޑިއާގައި އޭނާ އަށް މަރުހަބާ ކިޔަމުންނެވެ.


Impeachment aa medhu echcheh vidhaalhu nuve Trump ge video eh | Mihaaru\nއިމްޕީޗްކުރުމާ މެދު އެއްޗެއް ވިދާޅު ނުވެ ޓްރަމްޕްގެ ވީޑިއޯއެއް\nޓްރަމްޕް: މިއަދު ވިދާޅުވީ ހަމަނުޖެހުން ހިންގީ "ހަގީގީ ސަޕޯޓަރުންނެއް ނޫން" ކަމަށް.\n14 ޖެނުއަރީ 2021 - 04:58\nއެމެރިކާގެ ރައީސް ޑޮނަލްޑް ޓްރަމްޕް ދެވަނަ ފަހަރަށް އިމްޕީޗްކުރަން ގާނޫނޫ ހަދާ މަޖިލީހުގެ ތިރިގެއިން ފާސްކުރިތާ ގިނަ އިރެއް ނުވެ ޓްރަމްޕް ވީޑިއޯ މެސެޖެއް ދެއްވި ނަމަވެސް އިމްޕީޗްކުރުމާ ބެހޭގޮތުން އެއްވެސް އެއްޗެއް ވިދާޅެއް ނުވި އެވެ.\nކޮންގްރެސްގެ އިމާރާތުގެ ތެރެއަށް ވަދެގަނެ ހަމަނުޖެހުން ހިންގަން ސަޕޯޓަރުންނަށް ހިތްވަރުދެއްވުމުގެ ތުހުމަތުގައި ހައުސް އޮފް ރެޕްރެޒެންޓެޓިވްސްގައި ނެގި ވޯޓާ އެކު ޓްރަމްޕަކީ އެމެރިކާގެ ތާރީޚުގައި ވެސް ތަކުރާރުކޮށް އިމްޕީޗްކުރި ފުރަތަމަ ރައީސެވެ.\nއެކަމަކު އޭގެ އިރުގަނޑެއް ފަހުން ވައިޓް ހައުސް އިން އާއްމުކުރި ވީޑިއޯގައި އިމްޕީޗްމެންޓާ މެދު އެއްޗެކޭ ވިދާޅު ނުވެ ޓްރަމްޕް ވާހަކަދެއްކެވީ އެންމެން ވެސް ސުލްހަވެރިކަންމަތީ ތިބެން އިލްތިމާސްކުރައްވަ އެވެ. އަދި ކޮންގްރެސްގެ ތެރެއަށް ވަދެގަތް މީހުންނަކީ އޭނާގެ "ހަގީގީ ސަޕޯޓަރުން ނޫން" ކަމަށް ވިދާޅުވި އެވެ.\n"އަޅުގަނޑުގެ ހަގީގީ އެއްވެސް ސަޕޯޓަރަކު ސިޔާސީ ހަމަނުޖެހުންތަކަށް ތާއީދެއް ނުކުރާނެ،" ޓްރަމްޕް ވިދާޅުވި އެވެ.\nމިދިޔަ ބުދަދުވަހު ކެޕިޓަލްގައި ބޮޑު ހަމަނުޖެހުމެއް ހިންގައި އެ ކަމުގެ ތެރޭގައި ފަސް މީހަކު މަރުވި ހާދިސާ ހިނގައިގެން އުޅުނު ވަގުތު ޓްރަމްޕް ދެއްވި ފުރަތަމަ މެސެޖުގައި އޭނާގެ ސަޕޯޓަރުންނަށް ނިސްބަތްކުރައްވައި ވާހަކަދެއްކެވި ގޮތް މުޅިން ތަފާތެވެ. އެ މީހުންނަކީ "ވަރަށް ޚާއްސަ" ބައެއް ކަމަށާއި އެ މީހުން ދެކެ "އަޅުގަނޑުމެން ލޯބިވޭ" ކަމަށް ޓްރަމްޕް އޭރު ވިދާޅުވި އެވެ.\nއިދިކޮޅު ޑިމޮކްރެޓުންގެ އަޣުލަބިއްޔަތު އޮތް ހައުސް އޮފް ރެޕްރެޒެންޓެޓިވްސް އިން ޓްރަމްޕް އިމްޕީޗްކުރީ އޭނާގެ ރިޕަބްލިކަން ޕާޓީގެ 10 މެމްބަރެއްގެ ވޯޓާ ވެސް އެކުގަ އެވެ. އެއްކޮޅަށް 232 މެމްބަރުން ވޯޓު ދެއްވި އިރު ދެކޮޅަށް ވޯޓު ދެއްވީ 197 މެމްބަރުންނެވެ.\nހައުސް އިން ޓްރަމްޕް އިމްޕީޗުކުރިޔަސް އޭނާ މަގާމުން ދުރުކުރެވޭނީ ސެނެޓުގެ ތިންބައިކުޅަ ދެބައި އަޣުލަބިއްޔަތުން ފާސްކޮށްގެންނެވެ. އަދި ޓްރަމްޕްގެ ދައުރު ހަމަވާން އެންމެ ހަތް ދުވަހަށް ވެފައިވާ އިރު ސެނެޓުން އިމްޕީޗްމެންޓާ މެދު ގޮތެއް ނިންމާނީ އޭގެ ފަހުންނެވެ.\nޓްރަމްޕް ކުށްވެރިވާ ކަމަށް ސެނެޓުން ނިންމައިފި ނަމަ އިތުރު ވޯޓެއް ނަގައި އޭނާ އަށް ދެން ވެރިކަމަށް ކުރިމަތި ނުލެވޭ ގޮތަށާއި ކުރީގެ ރައީސުންނަށް ދޭ އިނާޔަތްތައް ނުލިބޭ ގޮތަށް ފާސްކުރެވިދާނެ އެވެ. ޓްރަމްޕްގެ ދައުރު ހަމަވިޔަސް އޭނާގެ އިމްޕީޗްމަންޓް ޓްރަޔަލް ސެނެޓުގައި ކުރިއަށް ގެންދާނީ މި ސަބަބަށެވެ.


ފޯރިގަދަ އަދި ސަޤާފީ އެތަކެއް ކުޅިވަރުތަކާއެކު އުނގޫފާރު އީދު ޝެޑިއުލް އާންމު ކޮށްފި – Ungoofaaru\nބަނޑޭރިގަނޑު/ޚަބަރު/ފޯރިގަދަ އަދި ސަޤާފީ އެތަކެއް ކުޅިވަރުތަކާއެކު އުނގޫފާރު އީދު ޝެޑިއުލް އާންމު ކޮށްފި\nއިބްރާހީމް ޒަޔާން7އޯގަސްޓް 2019\nފޯރިގަދަ އަދި ސަޤާފީ އެތަކެއް ކުޅިވަރު ތަކަކާއެކު އުނގޫފާރުގެ އީދުޝެޑިއުލް ރޭ އާންމު ކޮށްފިއެވެ. މި ޝެޑިއުލްގައި ތަފާތު 19 އައިޓމެއް ހިމަނާފައިވެއެވެ. އީދު ކޮމެޓީން މައުލޫމާތު ދިންގޮތުގައި “އެއްމެން އެކުގައި 1440” މި ޝިޔާރުގެދަށުން އުނގޫފާރު ޒުވާނުން އިސްނަގައިގެން އަދި ހަރުމީހުންގެ އެހީތެރިކަމާ ބައިވެރިވެރިވުމާއެކު ފާގަހަކުރުމަށް ތައްޔާރުވަމުންދާ ބޮޑު އީދުގެ ކުޅިވަރުތައް މިފަހަރު ވަރަށް ފޯރިގަދަފެވަ ފުރިހަމަ ވާނެއެވެ.\nޒަމާނުންސުރެވެސް އުނގޫފާރަކީ ރަށުފެންވަރުގައި އީދު ވަރަށް ފޯރީގައި ފާހަގަ ކުރަމުންއަންނަ ރަށެކެވެ. އުނގޫފާރުގައި ކުޅެމުންދާ ކުޅިވަރުތަކުގެ ތެރެއިން އީދު ކޯޑިއާއި ބިލެއްދަފި ނެގުމަކީ މުޅި ރާއްޖޭގައިވެސް ފާހަގަ ކޮށްލެވޭ އަދި ގިނަބައެއްގެ ސަމާލުކަން ލިބިފައިވާ ރީތި އަދި ފޯރިގަދަ ކުޅިވަރުތަކެކެވެ. މިފަހަރުވެސް މިދެކުޅިވަރު އޭގެ އެންމެ ފުރިހަމަގޮތުގައި ބެލުންތެރިންނަށް ފެނިގެންދާނެއެވެ.\n1436 ވަނަ އަހަރުގެ ބޮޑު އީދުންފެށިގެން އުނގޫފާރުގައި އަލަށް ތައާރަފްކުރެވިގެން ކުޅެމުންދާ “އީދު ވެދުމާއި ދިއުން” މިއީވެސް ގިނަބައެއްގެ ޝައުގުވެރިކަން ލިބެމުންދާ ކުޅިވަރެކެވެ. ވެރިންގެ ދަރުބާރަށް “އުނގޫފާރު ބަދަވީންގެ ލަޝްކަރު” އީދު ކުޅުމުގެ ހުއްދަ ހޯދުމަށް އެދި އަންނަ އައުން މިފަހަރުވެސް އެހާމެ ހިތްގައިމުވާނެއެވެ. އަދި މިހުއްދައަށްފަހު ރޯކުރެވިގެންދާ އީދު އަލިފާނުގެ ކުޅިވަރަކީ އީދުގައި އެއްމެ ގިނަބަޔަކު މިހާރުވެސް އިންތިޒާރު ކުރަމުންދާ ކުޅިވަރެވެ.\nމީގެ އިތުރުން އެންމެ ފާހަގަކޮށްލެވޭ ބަދަލެއް އައިސްފައިވަނީ އީދު ފެންކުޅިއަށެވެ. މިފަހަރު އީދު ކޮމެޓީން ނިންމާފައިވަނީ ފެންކުޅި ހަރަކާތް ހަމައެކަނި ކުރިއަށްދާނީ އުނގޫފާރު ދެކުނުފަރާތުގައި ތަރަށްޤީ ކޮށްފައިވާ “ޕިކްނިކް އޭރިޔާ” ގައި ކަމަށެވެ. ފެންކުޅިވަރު ފެށޭނީ ކޯޑިކެނޑި މީހާގައިގަ ބަންނަ “މާލި” މޫދަށްލާވަގުތުންފެށިގެން ކަމަށެވެ.\nމީގެ އިތުރުންވެސް ދެންވެސް ހުރި ކުޅިވަރުތަކަކީ ވަރަށްވެސް ފޯރި ގަދަވާނެ މަޖާވާނެ ކުޅިވަރުތަކެކެވެ. މިފަހަރުގެ އީދަކީ ހުރިހާގޮތަކުންވެސް ފުރިހަމަ ތަފާތު އީދަކަށް ވެގެންދާނެކަމަށް އީދުކޮމެޓީން ބުނެއެވެ.\nއުނގޫފާރު އަދި އަލިފުށީގައި މަލްޓި ޕާރޕަސް ހޯލް ބިލްޑިންގ އިމާރާތްކުރުމުގެ އެއްބަސްވުމުގައި ސޮއިކޮށްފި


SunOnline: Fahu match gai varugadha Turkmenistan gaathun Raajje molhu vejje\nފަހު މެޗުގައި ވަރުގަދަ ތުރުކަމިނިސްތާން ގާތުން ރާއްޖެ މޮޅުވެއްޖެ\nޢަބްދުﷲ އައިމަން 16 Sep 2019, 22:26\nގައުމީ ޓީޓީ ޓީމުގެ ކުޅުންތެރިން އޭޝިއަން ޓީޓީ މުބާރާތަށް ފުރުމުގެ ކުރިން --- ފޮޓޯ// ޓީޓީ އެސޯސިއޭޝަން\nއިންޑޮނޭޝިއާގެ ޔޮގްޔަކާޓާގައި މިހާރު ކުރިއަށްދާ އައިޓީޓީއެފް އޭޝިއަން ޓޭބަލް ޓެނިސް ޗެމްޕިއަންޝިޕުގެ އަންހެން ކެޓަގަރީގެ ގުރޫޕް ބައިގައި ރާއްޖެއިން ކުޅުނު ފަހު މެޗުގައި ވަރުގަދަ ތުރުކުމެނިސްތާން ގާތުން މޮޅުވެއްޖެއެވެ.\nވާދަވެރި ކުޅުމަކަށްފަހު މިއަދު ކުޅުނު މެޗުން ތުރުކުމެނިސްތާން ގާތުން ރާއްޖެ މޮޅުވީ 2-3 އިން ކުރި ހޯދައިގެންނެވެ. މި މަހުގެ 15 އިން 22 އަށް ކުރިއަށްދާ މި މުބާރާތުގެ ގުރޫޕު ބައިގެ މެޗުތައް މިހާރު ކުރިއަށްދާ އިރު ރާއްޖެ އޮތް ގުރޫޕްގެ ދެ މެޗުން ރާއްޖެ މޮޅުވި އިރު އަނެއް ދެ މެޗުން ރާއްޖެ ވަނީ ބަލިވެފައެވެ. ރާއްޖެއާ އެއް ގުރޫޕެއްގައި ދެން ވާދަ ކުރާ ޓީމުތަކަކީ ސިންގަޕޫރު، އިންޑޮނޭޝިއާ އަދި ސްރީލަންކާއެވެ.\nމުބާރާތުގެ ފުރަތަމަ މެޗުގައި އިއްޔެ ރާއްޖެ ކުޅުނު މެޗުން ސިންގަޕޫރު އަތުން ބަލިވީއެވެ. އެ މެޗު 0-3 އިން ސިންގަޕޫރު ކުރި ހޯދި އިރު ދެވަނަ މެޗުގައި ރާއްޖެއިން ވަނީ 1-3 ސެޓުން ލަންކާ ބަލިކޮށްފައެވެ.\nނަމަވެސް ތިން ވަނަ މެޗުގައި މިއަދު އިންޑޮނޭޝިއާ އަތުން އަނެއްކާ ވެސް ބަލިވުމުން މުބާރާތުގެ ގުރޫޕް ބައިން ރާއްޖެ ވަނީ ކަޓައިފައެވެ. ރާއްޖެ އޮތް ގުރޫޕުން ސެމީއަށް ދަތުރުކުރީ ސިންގަޕޫރުންނެވެ.\nގުރޫޕް ސްޓޭޖު ފަހަނާ އަޅާ ނުދެވޭނެކަން ޔަގީންވެފައި އޮތް ނަަމަވެސް ރާއްޖެއިން ކުޅުނު ފަހު މެޗުގައި ވަރުގަދަ ތުރްކުމެނިސްތާން ގާތުން ވަނީ މޮޅުވެފައެވެ.\nއެ މެޗުގެ ފުރަތަމަ ސެޓުގައި ރާއްޖޭގެ ދީމާ އަލީ ކުޅުނު އިރު އެ ގޭމް އޭނާ ގެންދިޔައީ ސީދާ ތިން ސެޓުންނެވެ. ދެވަނަ ސެޓުގައި އައިޝަތު ރަފާ ނާޒިމް ކުޅުނު އިރު އޭނާ ވަނީ ތިން ސެޓުން ބަލިވެފައެވެ. ތިންވަނަ ސެޓުގައި ވާދަ ކުރި ލައިޝާ ފަތުހުﷲ ވެސް ވަނީ 2-3 އިން ބަލިވެފަ އެވެ. ލައިޝާއަކީ އެންމެ ފަހުން އައިއޯއައިޖީގެ ގުރޫޕް އިވެންޓުން ރާއްޖެ ރަން މެޑަލް ހޯދި އިރު ގައުމީ ޓީމުގައި ހިމެނުނު މުއީނާ މުހައްމަދު ޓީޓީ ކުޅުމުން ރިޓަޔާ ކުރުމާއި ގުޅިގެން މިފަހަރުގެ ޓީމުގައި ހިމެނުނު ކުޅުންތެރިޔާއެވެ.\nތުރުކުމެނިސްތާނާ ދެކޮޅަށް ކުޅުނު ހަތަރުވަނަ ސެޓުގައި އަނެއްކާވެސް ދީމާ ވަނީ މޮޅު ކުޅުމެއް ދައްކައި 1-3 އިން މޮޅުވެ އުންމީދު އައު ކޮސްދީފަ އެވެ. ފަހު ސެޓުގައި 1-3 އިން މޮޅު ކޮށްދިނީ ފުރަތަމަ ސެޓުން ބަލިވި ރަފާ އެވެ.\nމި މުބާރާތުގެ ގުރޫޕް ބައިގެ ކުޅުން ރާއްޖެއަށް ނިމިފައިވާ އިރު ސިންގަލްސް އަދި މިކްސް ޑަބަލްސްގެ މެޗުތައް ރާއްޖެއަށް އަދި އެބަ އޮތެވެ. އެ މެޗުތަކުގެ ކުޅުން ފަށާނީ މި މަހުގެ 19 ވަނަ ދުވަހު އެވެ.\nޓީޓީ އަންހެން ޓީމުން ބްރޯންޒް މެޑަލް ހޯދައިފި\nވަރުގަދަ ޕާކިސްތާން ބަލިކޮށް އަންހެން ޓީޓީ ޓީމު ސެމީއަށް\nއަންހެން ޓީޓީ ޓީމު އިންޑިއާ އަތުން ބަލިވެއްޖެ


Imran Khan Dhathuru Kurahvamun Gendhevi Flight Emergency Koh Jassaifi - Vaguthu\nޢިމްރާން ޙާން ދަތުރުކުރައްވަމުން ގެންދެވި ފްލައިޓް އެމަޖެންސީކޮށް ޖައްސައިފި\nޢިމްރާން ޙާން ދަތުރުކުރައްވަމުން ގެންދެވި ފްލައިޓު\nޕާކިސްތާނުގެ ބޮޑުވަޒީރު އިމްރާން ޙާން ދަތުރުކުރައްވަމުން ގެންދިޔަ ފްލައިޓަށް ޓެކްނިކަލް މައްސަލަ އެއް ކުރިމަތިވުމުން އެމަޖެންސީކޮށް ނިއުޔޯކުގެ ކެނެޑީ އިންޓަނޭޝަނަލް އެއާޕޯޓުގައި ޖައްސައިފިއެވެ.\nއެމެރިކާ އަށް ޢިމްރާން ޙާން ކުރެއްވި ރަސްމީ ދަތުރުފުޅު ނިންމަވާލެއްވުމަށް ފަހުގައި އެ ގައުމުގެ ވަފުދާއި އެކު އެނބުރި ޕާކިސްތާނަށް ދަތުރު ކުރަމުން ގެންދިޔަ ފްލައިޓު ނައްޓާލާފައި ވަނީވެސް ނިއިޔޯކުންނެވެ. ނަމަވެސް ވަކި ހިސާބަކަށް ދެވުނު އިރު ފްލައިޓުގައި ޓެކްނިކަލް މައްސަލަ އެއް އުޅޭކަން ޕައިލެޓުންނަށް ފާހަގަވުމުން ވަނީ އަނެއްކާ ނިއުޔޯކުގައި އެނބުރި އައިސް ޖައްސާފައެވެ.\nފްލައިޓަށް ދިމާވީ ސީދާ ކޮން މައްސަލަ އެއްކަން ހާމަވެފައި ނުވި ނަމަވެސް، މީޑިއާ ރިޕޯޓުތައް ބުނާގޮތުން މާ ބޮޑު މައްސަލަ އެއް ކުރިމައްޗެއް ނުވެއެވެ. އަދި އިންޖިނިއަރުންގެ ޓީމުން މިހާރު ދަނީ އެ މައްސަލަ ހައްލު ކުރުމަށް މަސައްކަތް ކުރަމުންނެވެ.\nމިއާއިއެކު، ޢިމްރާން ޙާން އާއި އޭނާގެ ވަފުދު މީގެ ކުރިންވެސް އެ ސިޓީގައި މަޑުކޮށްގެން ތިބި ހޮޓެލުގައި ތިބިއިރު، މައްސަލަ ހައްލުވީހައިވެސް އަވަހަކަށް ޕާކިސްތާނަށް ދާން ފުރާނެއެވެ. އިމްރާން ހާން ދަތުރުކުރައްވަން ހަމަޖެހިފައިވާ އެ ފްލައިޓަކީ ސައުދީ އަރަބިއްޔާ އިން ކުއްޔަށް ނަގާފައިވާ ފްލައިޓެއްކަން ފާހަގަކޮށްލެވެއެވެ.\nހަފްތާ އެއްގެ މުއްދަތަށް ޢިމްރާން ޙާން އެމެރިކާ އަށް ކުރެއްވި ދަތުރުފުޅުގައި އެ ގައުމުގެ އިސް ވެރިންނާއި ބައްދަލު ކުރެއްވުމުގެ އިތުރުން، އދ.ގެ އާއްމު މަޖިލީހުގައިވެސް ވަނީ ބައިވެރިވެ، ވާހަކަފުޅު ދައްކަވާފައެވެ. ޢިމްރާންގެ ވާހަކައިގައި އަވަށްޓެރި އިންޑިއާ އިން ކަޝްމީރުގައި ހިންގަމުން އަންނަ ޖަރީމާތަކަށް ފާޑުކިޔުއްވުމުގެ އިތުރުން، އިސްލާމް ދީނުގެ ދިފާއުގައިވެސް ވަނީ ތެދުވެވެޑައިގެންފައެވެ.\nސައުދީގެ ޝާހީ ގަނޑުވަރުތަކަށް ހަމަލާދޭނެ ކަމުގެ އިންޒާރު ދީފި\nސެޕްޓެމްބަރު 28, 2019 16:16\nސެޕްޓެމްބަރު 28, 2019 16:38\nބޯޓަށް އަވަސްޝިފާއަކަށް އެދެން.\nސެޕްޓެމްބަރު 28, 2019 17:02\nކުއްޔަށް ނެގުމާއެކު ބޯޓް މިލްކު ކޮށްލާފަދޯ އެއޮތީ.\nސެޕްޓެމްބަރު 28, 2019 21:13\nމޯދީ ކަމަކަށް ވާނީ!


1440 ވަނަ އަހަރުގެ އަޟްޙާ ޢީދު ދުވަހުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު - The President's Office\n1440 ވަނަ އަހަރުގެ އަޟްޙާ ޢީދު ދުވަހުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު\n10 އޮގަސްޓް 2019، ރިފަރެންސް: -\nމިއަހަރުގެ އުފާވެރި އަޟްޙާ ޢީދު ދުވަހާ ބައްދަލުވުމުގެ ހެޔޮ ނަސީބު، އަޅުގަނޑުމެންނަށް މިންވަރުކުރެއްވި ކަމަށްޓަކައި، ނިޢުމަތްތަކުގެ ވެރި اللَّـهُ سُبْحَانَهُ وَتَعَالَىٰ ގެ ޙަޟްރަތަށް ޙަމްދާއި ޝުކުރު ދަންނަވަމެވެ. އަދި މި އުފާވެރި ޢީދު ދުވަހުގެ މުނާސަބަތުގައި، އަޅުގަނޑުގެ ހިތުގެ ލޯތްބާއި އިޚްލާޞްތެރިކަމާއެކު، ރާއްޖޭގެ ލޮބުވެތި ރައްޔިތުންނަށް، ތަހުނިޔާ އާއި ހެޔޮއެދުންތައް ފޮނުވަމެވެ. އަޅުގަނޑުމެން ޢީދުގެ އުފާ ފާޅުކުރަމުންދާ ހިނދު، އަމިއްލަ ޤައުމާއި ޢާއިލާއާ މާ ދުރުގައި، ޙައްޖުގެ މަތިވެރި އަޅުކަން އަދާކުރައްވަމުން ގެންދަވާ، އަޅުގަނޑުމެންގެ ލޯބިވާ އަޚުންނާއި އުޚުތުންގެ މަތިން ހަނދާންކޮށް، އެ ބޭފުޅުންނަށް ވެސް ޢީދުގެ ތަހުނިޔާ ފޮނުވަމެވެ. އަދި މި އަހަރުގެ ޙައްޖުގެ މަތިވެރި އަޅުކަން އަދާކުރައްވާ ހުރިހާ މުސްލިމުންނަށް، މަބްރޫރު ޙައްޖެއް މިންވަރުކޮށްދެއްވުން އެދި، اللَّـهُ سُبْحَانَهُ وَتَعَالَىٰ ގެ ޙަޟްރަތުގައި ދުޢާ ދަންނަވަމެވެ.\nއިސްލާމް ދީނުގައި ކަނޑައަޅުއްވާފައިވާ ކޮންމެ ޢީދަކީވެސް، އޭގައި ވަރަށް ފުރިހަމަ އިޖްތިމާޢީ މާނަތަކެއް އެކުލެވިގެންވާ މުނާސަބަތެކެވެ. އުފާވެރިކަން ފާޅުކޮށް، ތަހުނިޔާއާއި ހެޔޮއެދުންތައް ބަދަލުކުރާ ދުވަހެއްގެ ގޮތުގައި، ޢީދު ދުވަސް ފާހަގަކުރުމުގެ އެންމެ ބޮޑު މަޤްޞަދަކީ، މުޅި މުޖްތަމަޢުގައި އުފާވެރިކަން ފެތުރުމެވެ. އެހެންކަމުން މިއަދަކީ، މުޖްތަމަޢުގެ އެކަކު އަނެކަކަށް މަޢާފްކޮށް، ހިތްހެޔޮކަން ފާޅުކޮށް، އެކަކު އަނެކަކަށް އެއްބަނޑުއެއްބަފާކަމުގެ ލޯބި ރައްދުކޮށް އުޅެންވީ ދުވަހެވެ. ތިމާގެކަމުގެ ގުޅުންތައް ބަދަހިކޮށް، އިޖްތިމާޢީ ބަދަހިކަން ދިރުވައި އާލާކުރުމަށް އިތުރު ހިތްވަރެއް ލާންވީ ދުވަހެވެ.\nމިފަދަ ކޮންމެ ޢީދަކީ އަޅުގަނޑުމެންގެ ހީނަރުވެފައިވާ ޢާއިލީ ގުޅުންތައް، ބަދަހިކުރުމަށް ލިބޭ ވަރަށް އަގުހުރި ފުރުޞަތެކެވެ. ވަކިވަކިން ދިރިއުޅެމުންދާ އެއްބަނޑުއެއްބަފާ މީހުންނަށާއި ޢާއިލާގެ މެމްބަރުންނަށް ޒިޔާރަތްކޮށް، ޢާއިލާގެ ކުޑަކުދީންނަށް ހަދިޔާ ދީ، އުފާވެރިކަން އިޙްސާސްކޮށްދިނުމަށް ވަރަށް މުހިންމު މުނާސަބަތެކެވެ. މާމައިންނާއި ކާފައިން އަދި މައިންބަފައިންނަށް ޒިޔާރަތްކޮށް، އެމީހުންނާއެކު ވަގުތުކޮޅެއް ހޭދަކޮށްލުމަށް ނުހަނު އެކަށޭނަ ދުވަސްކޮޅެކެވެ. ޢާއިލީ މެމްބަރުންގެ ޙާލުއަހުވާލު އޮޅުންފިލުވައި، އެމީހުންނަށް އެހީތެރިކަން ފޯރުވައިދިނުމަކީ، އަޅުގަނޑުމެންގެ ކޮނޑުގައި އެޅިފައިވާ ދީނީ އަދި ޢާއިލީ ވާޖިބެއްކަން ހަނދާނުގައި ބެހެއްޓެވުންވެސް ވަރަށް މުހިންމެވެ.\nއަޟްޙާ ޢީދު އަންނަނީ ޙައްޖުގެ މަތިވެރި އަޅުކަމާ ގުޅިގެން ކަމަށްވާއިރު، މި ޢީދުން އަޅުގަނޑުމެންގެ ހިތްތަކަށް ގެނެސްދެނީ، ކޮންމެ ކަމެއްގައިވެސް، މުޖްތަމަޢުގެ ފަރުދުންގެ މެދުގައި އޮންނަންޖެހޭ ޢަދުލުވެރިކަމާއި ހަމަހަމަކަމުގެ މަތިވެރި އުޞޫލުތަކެވެ. އެކަން އަޅުގަނޑުމެންގެ ތެރޭގައި ފެތުރިގެންދާނީ، ތިމާގެ އަމިއްލަ ނަފްސަށް ހެޔޮއެދޭ ފަދައިން، އަނެކުންގެ މަޞްލަޙަތަށް އިސްކަން ދީގެންނެވެ. އަނެކުންގެ ޙައްޤުތަކަށް ޙުރުމަތްތެރިކޮށް ހިތައިގެންނެވެ. ޢީދުގެ އުފާ ފާޅުކުރުންތަކުގައި، މުޖްތަމަޢުގެ އެންމެން ބައިވެރިކޮށް، އިޖްތިމާޢީ ގުޅުންތަކާއި ޤައުމިއްޔަތުގެ ސިފަތައް ދިރުވައި އާލާކުރުމަކީ ވެސް ވަރަށް މުހިންމު ކަމެކެވެ.\nއަޅުގަނޑުގެ އިޚްލާޞްތެރި ދުޢާއަކީ، މިއަދު އަޅުގަނޑުމެން މި ފާހަގަކުރާ އަޟްޙާ ޢީދުގެ ދުވަސްތަކަކީ، އަޅުގަނޑުމެންގެ ހިތްތަކުގައި ލޯތްބާއި ކުލުނާއި އޯގާތެރިކަން އާވެ އާލާވެގެންދާ ދުވަސްތަކެއް ކަމުގައި، اللَّـهُ سُبْحَانَهُ وَتَعَالَىٰ ލެއްވުމެވެ. މިރާއްޖޭގެ ރައްޔިތުންނަށް ހިތްހަމަޖެހުމާއި އުފާވެރިކަން ލިއްބައިދޭ ދުވަސްތަކެއް ކަމުގައި ލެއްވުމެވެ. މި ޖަޒީރާތަކަށް އަބަދުމެ އަމަންއަމާންކަމާއި ޞުލްޙަވެރިކަމުން ހިޔާއަޅުއްވައި، ދިވެހި ރައްޔިތުންނަށް ކުރިއެރުމާއި ފާގަތިކަން މިންވަރުކުރެއްވުމެވެ. އާމީން.


ކުޑަކުދިންގެ ވާހަކަ: ދަތް އުނގުޅަން އާދަކުރުން – DhiSalafiyyah\nކުޑަކުދިންގެ ވާހަކަ: ދަތް އުނގުޅަން އާދަކުރުން\n10/05/2012 ކުޑަކުދިންއަލް އުޚްތު އުންމުޢައްމާރު\nރޭގަނޑު 8 ޖެހުމާއެކު އަމާން ނިދަން އޮށޯތެވެ. އެވަގުތު މަންމަ ގޮވާލާފައި އަހާލިއެވެ. “ދަރިފުޅާ! ދަތް އުނގުޅައިފިންތަ؟” އަމާން މޯޅިއަކަށް ދެމިލާފައި ބުނެލިއެވެ “ނޫން މަންމާ! ހަވީރު ދަތް އުނގުޅީމޭ!”. އަމާންގެ މަންމަ އެހާ ހިތް ހަމައެއް ނުޖެހުނެވެ. އަދި އަމާން ގާތަށް ގޮސް ބޮލުގައި ފިރުމާލާފައި ބުންޏެވެ. “ދަރިފުޅާ! ދަރިފުޅަށް ވެސް އިނގެއެއްނު ދޯ… ދަތް އުނގުޅުމަކީ ރަސޫލާ ސައްލަﷲ ޢަލައިހި ވަސައްލަމް ވަރަށް ބޮޑަށް ބާރު އަޅުއްވާފައިވާ ކަމެއްކަން. މުސްލިމްކުދިން އުޅެންވާނީ ﷲ އާއި ރަސޫލާ އަންގަވާފައިވާ ގޮތަށެއްނު؟ ދަރިފުޅަށް އިނގޭތަ؟ ދަތް ނުއުނގުޅާނަމަ ދަތްފަނިކާނެ… އަދި ދަތުގައި ރިއްސާނެ. ފަހަރެއްގައި ދަތް އުފުރާލަންވެސް ޖެހިދާނެ. އެހެންވީމަ ދަތް އުނގުޅަން ވާނެއެއްނު ދޯ؟” “ލައްބަ މަންމާ!” އަމާން ޖަވާބު ދިނެވެ. އަދި ވަރަށް ނިދިއައިސްފައި ހުރެގެން ގޮސް ދަތް އުނގުޅާ ވުޟޫކޮށް ދުޢާ ކިޔައިގެން ނިދާލިއެވެ.\nމަންމަ ނަޞޭޙަތް ދިނުމުން އަމާން ދަތް އުނގުޅައެވެ. އެކަމަކު ބައެއް ރޭރޭ މާ ބޮޑަށް ނިދިއައީމާ ފަރުވާ ކުޑަކޮށްލާފައި ނިދަނީއެވެ. އެއްރެއަކު އަމާން ވަރަށް ގިނައިން ޗޮކްލެޓް ކައިގެން ދަތް ނޫގުޅާ ނިދަން އޮށޯތެވެ.އެރޭ ދަންވަރު އަމާންއަށް ހޭލެވުނީ ވަރަށް ބޮޑަށް ދަތުގައި ރިއްސާތީއެވެ. އަމާންއަށް ރޮވެން ފެށުނެވެ. އަދި މަންމައަށް ގޮވިއެވެ. ” އާހް… އާހް މަންމާ…. މަންމާ…” އަމާން ގޮވާ އަޑަށް މަންމަ އަށް ހޭލެވުނެވެ. އަދި އަވަހަށް އަމާން ގާތަށް ގޮސް ސުވާލު ކުރިއެވެ. “ދަރިފުޅާ! ކިހިނެތްވީ؟ ކީއްވެ ރޮނީ؟؟؟” އަމާން ވަރަށް އުނދަގުލުން ޖަވާބު ދިނެވެ. “މަންމާ! ދަތަށް ތަދުވަނީ… ރިއްސަނީ… އާހް މަންމާ!!!” އަމާންގެ މަންމަ އަވަހަށް ބޭސްގުޅައެއް ދިނެވެ. އަދި ހެނދުނު ހޮސްޕިޓަލަށް ދާނެވާހަކަވެސް ބުންޏެވެ. ބޭސް ކެއީމަ އަމާންއަށް ކުޑަކޮށް ފަސޭހަވިއެވެ.\nހެނދުނު ނުވައެއް ޖެހިއިރު އަމާން އާއި މަންމަ ތިބީ ހޮސްޕިޓަލުގައެވެ. އޭރުވެސް އަމާންގެ ދަތުގައި ރިއްސައެވެ. އަމާން އޭނާގެ ވަށައިގެން ބަލައިލިއެވެ. އެވަގުތު ފާރުގައި ހުރި ޕޯސްޓަރުތަކެއް އަމާންއަށް ފެނުނެވެ. ދަތް ނުއުނގުޅީމަ ދަތަށާއި ހިރުގަނޑަށް ލިބޭ ގެއްލުން ތަކުގެ ވާހަކަ އެޕޯސްޓަރު ތަކުގައި ލިޔެފައި ހުއްޓެވެ. އަދި ފަނިކައިފަ ހުރި ދަތް ތަކެއްގެ ފޮޓޯވެސް ހުއްޓެވެ. އަމާން ހިތަށް އެރިއެވެ. “އަހަރެންގެ ދަތްތަށް ވެސް ހަމަ މިހާ ހަޑިވާނެބާއެވެ.!!” އަމާން ޑޮކްޓަރަށް ދެއްކުމުން ޑޮކްޓަރު ބޭސް ދިނެވެ. އަމާން ހުރީ ދަތް އުފުރަން ނުޖެހުނީމަ ވަރަށް އުފާވެފައެވެ. އަމާން ގެއަށް ދަމުން މަންމަގާތު ބުންޏެވެ. ” މަންމާ އަޅުގަނޑު ދެން ކޮންމެ ރެއަކުވެސް ދަތް އުނގުޅާނަން… އަދި އަބަދުވެސް ދަތްތައް ސާފުކޮށް ބަހައްޓާނަން… އިންޝާﷲ.”\nއަމާންގެ މަންމަ ވަރަށް އުފާވެފައި ބުންޏެވެ. “ވަރަށް ރަނގަޅު… ދަރިފުޅު ގާތުގައި މަންމަ އަބަދުވެސް ބުނަމެއްނު ﷲއާއި ރަސޫލާ ޞައްލަﷲ ޢަލައިހިވަސައްލަމަ އަންގަވާ ގޮތަށް އުޅެންޏާ އަބަދުވެސް ސަލާމަތްކަން ލިބޭނެޔޭ!!! ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައި ވޭ ((السِّوَاكُ مَطْهَرَةٌ لِلْفَمِ مَرْضَاةٌ لِلرَّبِّ))(1) “ދަތްއުނގުޅުމަކީ އަނގަ ޠާހިރުކޮށްދީ، ރައްބުގެ ރުއްސެވުން ލިބޭނޭކަމެކެވެ.”“\n(1) ابن ماجه عن أبي أمامة رضي الله عنه. وأحمد عن أبي بكر الصديق و عن عائشة رضي الله عنهما. وصححه شيخ الألباني في الإرواء (رقم الحديث: 66).


Arushad dhookolli massala alun criminal court in balanee | Mihaaru\nނުވަ ކިލޯގެ މަސްތުވާތަކެތީގެ މައްސަލާގައި އިސްކޮށް ހުރިކަމަށް ފުލުހުން ތުހުމަތުކުރާ އަރުޝަދު ޚާލިދު---\nއަރުޝަދު ދޫކޮށްލި މައްސަލަ ކްރިމިނަލް ކޯޓުން އަލުން ބަލަނީ\n31 މާޗް 2020 - 13:00 14 comments\nމާލޭގެ 10 ގެއެއް ބަލައި ފާސްކޮށް ހޯދި ނުވަ ކިލޯގެ މަސްތުވާތަކެތީގެ މައްސަލާގައި ހައްޔަރުކުރި މީހުންގެ ތެރެއިން މިކަމުގައި އިސްކޮށް ހުރިކަމަށް ފުލުހުން ތުހުމަތުކުރާ އަރުޝަދު ޚާލިދު އިއްޔެ ކްރިމިނަލް ކޯޓުން ދޫކޮށްލަން ނިންމި އަމުރު ރިވިއު ކުރުމަށް އެ ކޯޓުން މިއަދު ނިންމައިފި އެވެ.\nޝަރުތުތަކަކާއެކު އަރުޝަދު ދޫކޮށްލަން ކޯޓުން އިއްޔެ ނިންމުމާ ގުޅޭ ގޮތުން ފުލުހުން މިއަދު ބުނީ އެ އަމުރު ރިވިއު ކޮށްދިނުމަށް ޕްރޮސިކިއުޓާ ޖެނަރަލްގެ ކިބައިން ފުލުހުން އެދުމުން، ރިވިއު އަޑުއެހުމެއް މިއަދު ބާއްވަން ކްރިމިނަލް ކޯޓުން ޝެޑިއުލް ކޮށްފައިވާ ކަމަށެވެ.\nއަރުޝަދު ދޫކޮށްލަން އަމުރުކުރެއްވީ ގާޒީ އިބްރާހިމް އަލީ އެވެ.\n9Kg drug massalaige "iss meehaa" courtun dhookollaifi\nއަރުޝަދު ދޫކޮށްލަން ކޯޓުން ނިންމުން--\nއެ މައްސަލާގައި އަރުޝަދުގެ މައްޗަށް ދައުވާ ކުރަން ޕީޖީން ނިންމާފައިވާ ކަމަށް ވެސް ފުލުހުން ބުންޏެވެ.\nއަރުޝަދު ދޫކޮށްލަން އިއްޔެ ކޯޓުން ނިންމުމުން އޭނާގެ ވަނަވަރު ފުލުހުން ވަނީ އާންމުކޮށްފަ އެވެ. ފުލުހުން ބުނީ އަރުޝަދުގެ ނަމުގައި ހުޅުވާފައިވާ ބޭންކް އެކައުންޓުތަކުގައިވާ ފައިސާ އަކީ މަސްތުވާތަކެތީގެ ވިޔަފާރި ކޮށްގެން ހޯދާފައިވާ ފައިސާ ކަމަށް ތަހުގީގަށް ތުހުމަތު ކުރެވޭތީ ކްރިމިނަލް ކޯޓުގެ އަމުރެއްގެ ދަށުން އެކައުންޓުތައް ފްރީޒްކޮށްފައިވާ ކަމަށެވެ.\nތުހުމަތުގައި ހައްޔަރުކުރި މީހުންގެ ތެރެއިން އަރުޝަދާއި މުހައްމަދު ސިދުރަތު، ފިޔަވައި އެހެން މީހުންގެ ބަންދުގެ މުއްދަތަށް ކޯޓުން ވަނީ 10 ދުވަސް ދީފަ އެވެ.\nޑްރަގް ނެޓްވޯކްގެ9މީހުން ހައްޔަރު ކުރުން--\n7- އަސްލަމް ނާޒިމް- މއ. ވައިލެޓްމާގެ، މާލެ (37 އަހަރު، މަސްތުވާތަކެތި، ވައްކަމުގެ ރެކޯޑް) 8- އަހުމަދު\n8- އިމްސާހް- މިސްކިތްދޮށުގެ، ޅ. ނައިފަރު (32 އަހަރު، މަސްތުވާތަކެތި، ވައްކަމުގެ ރެކޯޑް)\nއިތުރު ލިޔުންތައް ފުލުހުން ކްރިމިނަލް ކޯޓް މަސްތުވާތަކެތި


Salt café joorimanaa kofi - Hali News\nސޯލްޓް ކެފޭގައި މިއަދު ބޭއްވި ޕާޓީގެ ތެރެއިން: ފޮޓޯ ވަގުތު\nއެޗުޕީއޭގެ ގައިޑްލައިނާ ޚިލާފަށް ޕާޓީއެއް ބޭއްވުމުން ސޯލްޓް ކެފޭ ޖޫރިމަނާ ކޮށްފި\n22 February 2021, 19:43\nއެޗުޕީއޭގެ ގައިޑްލައިނާ ޚިލާފަށް މިއަދު ހަވީރު 5:30 ގައި ސޯލްޓްކެފޭގައި ކައިވެނި ޕާޓީއެއް ކުރިއަށް ދަނިކޮށް ފުލުހުން ގޮސް ޕާޓީ ހުއްޓުވައިފިއެވެ.\nފުލުހުން ވަނީ ޕާޓީ ހުއްޓުވުމަށްފަހު އެތަން ފަސް ހާސް ރުފިޔާ އިން ޖޫރިމަނާ ކޮށްފައެވެ.\nއެޕާޓީ ހުއްޓުވުމަށްފަހު ފުލުހުން ނިކުތުމުން ވެސް ޕާޓީ ކުރިއަށް ގެންގޮސްފައިވެއެވެ. އެހެންނަމަވެސް ފުލުހުން ވަނީ ދެވަނަ ފަހަރަށް އެތަނަށް ގޮސް ޕާޓީ ހުއްޓުވައިފިއެވެ. "އަޅުގަނޑުމެން ޕާޓީ ހުއްޓުވާލައިފައި ނުކުތުމަށްފަހު ވެސް އެތާ މީހުން ތިބިކަމުގެ މައުލޫމާތު ލިބިގެން އެތަނަށް ދެވަނަ ފަހަރަށް ގޮސް އެމީހުންނަށް ނަސޭހަތްދީ އެކަން ވާނީ ހުއްޓުވާފައި. އެއީ ދެވަނަ ފަހަރަށް ގައިޑްލައިނާ ޚިލާފުވީ ކަމަށް ނުބަލާ،" ފުލުހުން ވިދާޅުވިއެވެ.\nއެޗުޕީއޭގެ ގައިޑްލައިނާ ޚިލާފަށް ޤާނޫނީ ޝަޚުސަކުން އަމަލުކޮށްފި ނަމަ ފުރަތަމަ ފަހަރު ޖޫރިމަނާ ކުރަނީ ފަސް ހާސް ރުފިޔާއިންނެވެ. ދެވަނަ ފަހަރު ފަންސަވީސް ހާސް ރުފިޔާއިންނެވެ. ތިން ވަނަފަހަރު ފަންސާސް ހާސް ރުފިޔާއިނެވެ. ހަތަރުވަނަ ފަހަރު ހަތްދިހަ ފަސް ހާސް ރުފިޔާއިންނެވެ. ފަސް ވަނަ ފަހަރުން ފެށިގެން ކޮންމެ ފަހަރަކު އެއްލައްކަ ރުފިޔާއިން ޖޫރިމަނާ ކުރާނެއެވެ.\nމިދުވަސްވަރަކީ މާލޭ ސަރަހައްދުގައި ކޮވިޑް ކޭސްތައް ގިނައިން ފެންނަމުންދާ ދުވަސްވަރެކެވެ. އެހެން ކަމުން ރައްކާތެރި ފިޔަވަޅެއްގެ ގޮތުން މިފަދަ ޕާޓީތަކާއި އެއްވުންތައް ބޭއްވުން އެޗުޕީއޭއިން ވަނީ މަނާ ކޮށްފައެވެ.\nއިތުރު ލިޔުންތައް އެޗްޕީއޭ ޕޮލިސް ސާވިޝް


Addu Mayor Chutty Ah Dhaathee Council In SG Ah Lafaa Dhinun Faskuranee – adduLIVE\nއައްޑޫ މޭޔަރު ޗުއްޓީއަށް ދާތީ ކައުންސިލުން އެސްޖީއަށް ލަފާދިނުން ފަސްކުރަނީ\nDec 02, 2021, 21:52 ހަސަން ރަޝީދު\nއައްޑޫ ސިޓީ ކައުންސިލްގެ ސެކްރެޓަރީ ޖެނެރަލްގެ މަގާމަށް މުޙައްމަދު ޝުޖާއުގެ ނަމަށް ކައުންސިލުން ލަފާދޭން ސިވިލް ސާވިސް ކޮމިޝަނުން އެދިފައިވާ މުއްދަތު އިތުރުކޮށްދޭން އައްޑޫގެ މޭޔަރު އަލީ ނިޒާރު އެދިއްޖެ އެވެ.\nސިވިލް ސާވިސް ކޮމިޝަނުން އައްޑޫ ސިޓީ ކައުންސިލަށް ފޮނުވި ސިޓީގައި ބުނެފައިވަނީ އެސްޖީގެ މަގާމަށް ކުރިމަތިލީ ފަރާތްތަކުންގެ ތެރެއިން އެންމެ މަތިން މާކްސް ހޯދި މުހައްމަދު ޝުޖާއު އާއި މެދު ކައުންސިލަށް ފެންނަ ގޮތެއް މި މަހުގެ 8 ވަނަ ދުވަހުގެ ކުރިން ސިވިލް ސާވިސްއަށް ފޮނުވައިދިނުމަށެވެ.\nސީއެސްސީގެ ރައީސް މުހައްމަދު ނާސިހަށް، ނިޒާރު މިއަދު ފޮނުއްވި ސިޓީއެއްގައި ވިދާޅުވީ މި މައްސަލަ އަށް ގޮތެއް ނިންމޭނީ ކައުންސިލްގެ އާންމު ބައްދަލުވުމަށް ހުށަހަޅައިގެން ކަމަށާއި އެ މުއްދަތުގައި އޭނާ ހުންނަވާނީ އާއިލީ ޒިންމާ ޗުއްޓީގައި ކަމަށެވެ.\nމި މުހިއްމު ބައްދަލުވުމުގައި ބައިވެރިވާން ބޭނުންވާތީ އެސްޖީގެ ނަމަށް ކައުންސިލުގެ ލަފާ ހޯދަން އެދިފައިވާ މުއްދަތު މި މަހުގެ 15 އަށް އިތުރުކޮށްދޭން ވަނީ އެދިފަ އެވެ.\nއެސްޖީގެ އިންޓަވިއު އިން އެއްވަނަ ހޯދި ޝުޖާއު އަކީ ސަރުކާރުގެ އެކި ވަޒީފާތަކުގައި 20 އަހަރަށް ވުރެ ގިނަ ދުވަސް ހޭދަކޮށް ގިނަ ތަޖުރިބާތަކެއް ހޯދާފައިވާ ފަރާތެކެވެ. އިނގިރޭސިވިލާތުގެ ސްޓެފޯޑް ޔުނިވާސިޓީން މާސްޓާސް އޮފް ސައިންސް އިން ޓެކްނޮލޮޖީ އިން މެނޭޖްމެންޓް ހާސިލުކުރައްވާފައިވާ ޝުޖާއު މިހާރު ގެންދަވަނީ ބިޒްނަސް އެޑްމިނިސްޓޭޓްރޭޝަން އިން ޕީއެޗްޑީއަށް ކިޔަވާ ވިދާޅުވަމުންނެވެ. މީގެ އިތުރުން ޝުޖާ ވަނީ އެސްޓީއޯގައި 21 އަހަރުގެ މުއްދަތަކަށް ވަޒީފާ އަދާކޮށް މަތީ މަގާމުތަކެއް ފުރުއްވާފަ އެވެ.\nމީގެއިތުރުން ޝުޖާއު ވަނީ މޯލްޑިވް ގޭސްގެ ބޯޑު ޑިރެކްޓަރުގެ މަގާމު ފަސް އަހަރު ދުވަހަށް އަދާކޮށް މޯލްޑިވްސް ޕޯޓްސް ލިމިޓެޑް (އެމްޕީއެލް) ގައި ވެސް ހަތަރު އަހަރު ދުވަހަށް މަސައްކަތް ކޮށްފައެވެ.\nސިޓީ ކައުންސިލްތަކުގެ ސެކްރެޓަރީ ޖެނެރަލް އަށް މުސާރައިގެ ގޮތުގައި 20500 ރުފިޔާ އަދި އެގްޒެކެޓިވް އެލަވަންސްގެ ގޮތުގައި 15000 ރުފިޔާ ދިނުމަށް ވަނީ ހަމަޖެހިފައެވެ.\nއަދި އަތޮޅު ކައުންސިލްތަކުގެ ސެކްރެޓަރީ ޖެނެރަލް އަށް މުސާރައިގެ ގޮތުގައި 12130 ރުފިޔާ އަދި އެގްޒެކެޓިވް އެލަވަންސްގެ ގޮތުގައި 8870 ރުފިޔާ ލިބޭނެއެވެ. ރަށު ކައުންސިލްތަކުގެ ސެކްރެޓަރީ ޖެނެރަލް އަށް މުސާރައިގެ ގޮތުގައި 9300 ރުފިޔާ އަދި އެގްޒެކެޓިވް އެލަވަންސްގެ ގޮތުގައި 6800 ރުފިޔާ ލިބޭނެއެވެ.


Bahrain Ga Sinopharm Ge2Doses Jehi Meehunah Pfizer Vaccine Dhenee - Vaguthu\nކޮވިޑް-19: ފައްސި މަދު، ޓެސްޓް ވެސް މަދު -6ގަޑިއިރު ކުރިން\nބަހްރެއިންގައި ސިނޮފާމްގެ ދެ ޑޯޒް ޖެހި މީހުންނަށް ފައިޒާ ވެކްސިން ދެނީ\nބަހްރެއިންގައި ސިނޮފާމް ވެކްސިންގެ ދެ ޑޯޒް ފުރިހަމަ ކުރިތާ ހަމަސް ވެފައިވާ ބައެއް މީހުންނަށް ފައިޒާ ވެކްސިންގެ ޑޯޒެއް ދިނުމުގެ މަސައްކަތް ފަށާފައިވާ ކަމަށް ބައިނަލްއަގުވާމީ ބޮޑެތި ބައެއް މީޑިއާ ރިޕޯޓުތައް ބުނަން ފަށައިފިއެވެ.\nދުނިޔޭގެ މަޝްހޫރު ނޫހެއް ކަމަށްވާ ވޮޝިންޓަން ޕޯސްޓްގައި ވަނީ ސިނޮފާމް ވެކްސިން ފުރިހަމަ ކުރި މީހުންނަށް ފައިޒާ ވެކްސިންގެ ޑޯޒެއް ދިނުމަށް ނިންމާފައި ވަނީ ބަހްރެއިން އަށް ކޮވިޑްގެ އެންމެ ނުރައްކާތެރި ރާޅު އަރާފައިވާ ދަނޑިވަޅެއްގައި ކަމަށެވެ.\nބަހްރެއިން ސަރުކާރުން ވަނީ އެ ގައުމުގައި ސިނޮފާމް ވެކްސިން ފުރިހަމަ ކުރި މީހުން، ބައެއް މީހުން ފައިޒާ ވެކްސިންގެ ޑޯޒެއް ޖަހަން ޖެހޭނެ ކަމަށް ނިންމައި، ރަޖިސްޓްރީވުމުގެ ފުރުސަތު ހުޅުވާލައިފައެވެ. ސަރުކާރުން ލަފާ ދީފައި ވަނީ ސިނޮފާމް ވެކްސިންގެ ދެ ޑޯޒް ފުރިހަމަ ކުރި އުމުރުން 50 އަހަރުން މަތީގެ މީހުންގެ ތެރެއިން ދިފާއީ ނިޒާމު ބަލިކަށި މީހުން ފައިޒާ ވެކްސިންގެ ޑޯޒެއް ޖަހަން ޖެހޭނެ ކަމަށެވެ.\nބަހްރެއިންގެ އަންޑަ ސެކްރެޓަރީ އޮފް ހެލްތު، ވަލީދު ހާލިފާ އަލް މަނިއާ ވިދާޅުވީ ސިނޮފާމް ވެކްސިނުން ވެސް ކޮވިޑަށް ރައްކާތެރިކޮށްދޭ މިންވަރު އިތުރު ކަމަށެވެ. އެކަމަކު، ދިފާއީ ނިޒާމު ބަލިކަށި މީހުން ފައިޒާ ވެކްސިން ޖަހަން ޖެހޭ ސަބަބެއް އޭނާ ވިދާޅެއް ނުވެއެވެ.\nއެސޯސިއޭޓަޑް ޕްރެސް (އޭޕީ) ގައި ސަރުކާރުގެ އޮފިޝަލަކު ވިދާޅުވީ ބަހްރެއިންގައި ވެކްސިން ފުރިހަމަ ކުރާތާ ހަ މަސް ދުވަސްވެފައިވާ މީހުންނަށް އެމީހަކު ބޭނުންވާ ވެކްސިންގެ އިތުރު ޑޯޒެއް ޖެހުމުގެ ފުރުސަތު އޮންނާނެ ކަމަށެވެ.\n"ހެލްތު މިނިސްޓްރީގެ ހުރިހާ ޑޭޓާތަކެއް ދައްކާ ގޮތުގައި ބަހްރެއިންގައި ބޭނުން ކުރާ ހުރިހާ ވެކްސިނެއް ވެސް ކޮވިޑް-19 އިން ވަރަށް ބޮޑަށް ރައްކާތެރިކޮށްދޭ،" އޭޕީއާ ވާހަކަ ދެއްކި ސަރުކާރުގެ އޮފިޝަލަކު ވިދާޅުވިއެވެ.\nޖާނަލް އޮފް ދަ އެމެރިކަން މެޑިކަލް އެސޯސިއޭޝަންގައި ޝާއިއުކޮށްފައިވާ ލިޔުމެއްގައިވާ ގޮތުން ފައިޒާ ވެކްސިނާއި ޗައިނާ އިން އުފެއްދި ސިނޮފާމް ވެކްސިންގެ އެފިކެންސީ ރޭޓު އުޅެނީ 73 އިންސައްތަ އާއި 78 އިންސައްތައާ ދެމެދުގައެވެ.\nބަހްރެއިންގެ އިތުރުން ޔުނައިޓެޑް އަރަބް އެމިރޭޓްސް (ޔޫއޭއީ) ގައި ސިނޮފާމް ވެކްސިންގެ ދެ ޑޯޒް ފުރިހަމަކޮށްފައިވާ ބައެއް މީހުން އިތުރު ޑޯޒެއް ޖަހަން ޖެހުނެވެ. ސިނޮފާމް ވެކްސިނަށް ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން ހުއްދަ ދިނީ ދާދި ފަހަކުންނެވެ.


Al noor hikikiru packet akaa eku thahteh!\nހިކި ކިރުގެ ބްރޭންޑުތައް ބާޒާރުގައި ގިނަ އެވެ. މީގެ ތެރެއިން އެއް ބްރޭންޑަކީ އެސްޓީއޯ އިން ވިއްކާ އަލްނޫރު ހިކި ކިރެވެ. އޮމާންގެ މޮޅު މި އުފެއްދުމުގެ ޕްރޮމޯޝަނެއް އެސްޓީއޯ ސުޕަމާކެޓުން ފަށާފައިވާއިރު އަލްނޫރު ހިކި ކިރު ގަންނަ ފަރާތްތަކަށް ހާއްސަ ހަދިޔާއެއް ލިބޭނެ އެވެ. އެއީ އަލް ނޫރު ލޯގޯ ޖެހި ބިއްލޫރި ތައްޓެކެވެ.\n"މިއީ ރާއްޖޭގެ މާކެޓުގައި ވިއްކާ ހިކިކިރު ޕްރޮޑަކްޓްތަކުގެ ތެރެއިން އެންމެ ރަނގަޅު އެއް ޕްރޮޑަކްޓްޓޭ ބުނެވިދާނެ. މޮޅު، އަގު ހެޔޮ އެއް ހިކި ކިރުގެ ބްރޭންޑްމީ. އެހެންވެ، ކަސްޓަމަރުންގެ ވަރަށް ބޮޑު ތަރުހީބެއް މި ހިކި ކިރަށް ލިބޭ،" އެސްޓީއޯގެ ސީނިއަ މެނޭޖަރު މާކެޓިން އައިމިނަތު ޝުރުފާ ވިދާޅުވި އެވެ.\nއެސްޓީއޯ ސުޕަ މާކެޓް-\nއަލްނޫރު ހިކި ކިރުން މިހާރު ކުރިއަށް ގެންދާ ހާއްސަ ޕްރޮމޯޝަންގައި 800 ގުރާމްގެ ޕެކެޓެއް 95 ރުފިޔާ އަށް ލިބެ އެވެ. އަދި 2.5 ގުރާމްގެ ބޮޑު ޕެކެޓެއް 245 ރުފިޔާ ލިބޭނެ އެވެ. މީގެ އިތުރުން ގަނޑުކޮށް ގަންނަ ފަރާތްތަކަށް ހާއްސަ އަގުތަކެއްގައި މި އުފެއްދުން ލިބެން ހުންނާނެ އެވެ.\nއަލް ނޫރު ހިކި ކިރުގެ ޕްރޮމޯޝަން ޑިސެމްބަރު މަހުގެ ނިޔަލަށް ކުރި އަށް ދާނެ އެވެ.\nޝުރުފާ ވިދާޅުވީ މި ޕްރޮމޯޝަން ފެށުމުގެ މަގުސަދަކީ މިދިޔަ އަހަރުގެ ޕްރޮމޯޝަން އަށް ލިބުނު ތަރުހީބަށް ބެލުމަށްފަހު ކަމަށެވެ.\n"މިދިޔަ އަހަރުގެ ޕްރޮމޯޝަންގައި ވެސް ތަށި ދޭތީ ވަރަށް ރަނގަޅު ތަރުހީބެއް ލިބުނު. އެހެންވެ މި އަހަރު ވެސް ޕްރޮމޯޝަން ކުރި އަށް ގެންދަން ނިންމީ" ޝުރުފާ ވިދާޅުވި އެވެ.


Ibu kudakudhonnaa beheneetha? | Bithufangi\nރިޔާސީ އިންތިހާބަށް އެއް މަސްދުވަހަށް ކުޑަތަން ވަނީއެވެ. ރިސާސީ އިންތިހާބުގެ ފޯރި ދުވަހެއް ދުވަހަކަށް ދަނީ ފޯރި ގަދަވަމުންނެވެ. ދިދަތަށް ދެމުމުން ފެށިގެން ޖަލްސާތަކާ ދޮރުން ދޮރަށް ހިނގުންވެސް ދަނީ ކުރިޔަށެވެ. މީސް މީޑިޔާގައި ރިޔާސީ ކުލަވަރު ގަދަވަންފަށައިފިއެވެ. މިގޮތުން ޓްވިޓާ ހާވަމުން ދަނިކޮން ދިމާމިވީ ވަރުގަދަ ކޮންވަޒޭޝަނަކާއެވެ. ވާނުވާ ބަލާލަން ހާވާލިއިރު ޖަޒީރާ ކެނޑިޑޭޑް އިބޫ ސޯލިހް ގެ ދޮރުން ދޮރަށް ހިންގި ހަރަކާތެއްގައި ނަގާފައިވާ ފޮޓޮއެއްގެ މައްސަލަ ބޮޑު ވަނީއެވެ. ޓްވީޓް ކޮށްފައި އިންނެވި ބޭފުޅާޔާއި އެއްކޮޅަށް އަރަނީނީ ނޫން ނަމަވެސް އަޅުގަނޑަށްވެސް އެ ފޮޓޯއަކީ އާދައިގެ ފޮޓޯއެއް ކަމަކަށް ނުފެނުނެވެ.\nއިދިކޮޅު ޖަޒީރާ ކެނޑިޑޭޓް އިބޫ ދޮރުން ދޮރަށް ގެތަކަށް ކުރި ޒިޔާރަތެއްގައި އަށެއްކަ އަހަރުގެ ކުޑަ އަންހެން ކުއްޖެއް، ތިރީސް އަހަރުން މައްޗައް ގޮސްފައި އިބޫގެ ދެފައި ދޭތެރެއަށް ލައްވައި އިބޫގެ ފިރިހެން ހައްޓާއި ހަމާގައި އެކުއްޖާގެ މޫނު ޖައްސުވާ "ހަގް" ކޮއްލާ ފޮޓޯއެކެވެ. އަޅުގަނޑަށް މިއީ ނޯމަލް ފޮޓޮއަކަށް ނުވިއެވެ. އަޅުގަނޑަށް މައްސަލަޔަކަށްވީ އިބޫއަކީ ނުކިޔަވައި ހުރި "ޖާހިލެއް" ކަމަކު "އޮށް ކަޅު" ބޮޑު ފިރިހެނެއް. ކުޑަ އަންހެން ކުއްޖު ދެފައި ދޭތެރެޔަށްލައި "ހަގް" ކޮއްލުމުންއެވެ. ރީތިގޮތަކީ ކުއްޖާއާއި އެއްހަމަޔަށްތިރިވެ ތިޔަބުނާ "ހަގެއް" ކޮށްލުމެވެ. ބޮޑުވަމުން އަންނަ އަންހެން ކުއްޖެއް އިބޫފަދަ ގަދަރުވެރި "ބޭފުޅެއްގެ" އައުރަވާ ހިސާބުގައި ޖައްސުވާ ބޮޑިކޮއްލުމަށްފަހު އެޔަށް "ހަގް" ކޮއްލީއޭ ބުނާތީއެވެ. އިބޫ ރައްޔިތުންދެކެ ވެވަޑައިގަންނަވާ ލޯތްބޭ ބުނުއްވާތީއެވެ. ފަހަރުގައި އެއީ އެބުނާ "ޖަޒީރާ ވަންތަކަން" ކަމުގައި ވެދާނެވެ.\nމިހާހިސާބުން އުފެދެނީ އަނެއް ސުވާލެވެ. އެއީ އިބޫގެ ނިޔަތާއި ބެހޭގޮތުންނެވެ. ރަނގަޅެވެ. މަށަށްވެސް ކަލެޔަށްވެސް އިބޫގެ އެވަގުތުގެ ނިޔަތެއް ނޭގޭނެއެވެ. އެހެނަސް އިބޫފަދަ ނުކިޔަވާހުރި "ޖާހިލެއް" ގެ ނިއަތް ހެޔޮވެދާނެ ކަމާއިމެދު އަޅުގަނޑަށް ޝައްކެވެ. އަނެއްކޮޅުން އިބޫއަކީ "ފިނދު ބައްލަވާ ރައީސް" ގެ އެންމެ ގާތް އެކުވެރިޔާއެވެ. އެހެންވީއިރު އިބޫގެ އަހިވައް އޮންނާނީ ކޮންމެސް ވަރަކަށް "ފިނދުބައްލަވާ ރައީސް"ގެ އަހިވަކާޖެހި ފާވެފައެވެ. މާޒީގައި ޒުވާން ކަނބަކުންނާއިއެކު އިބޫއާއި "ފިނދުބައްލަވާ ރައީސް" ނަންގަވާފައި ހުރި ފޮޓޯތަކުންވެސް ޝައްކެތް ނެތްމިންވަރަށް މިކަން ސާބިތުވެއެވެ.\nކުޑަކުދިންނަށް ކުރާ ޖިންސީ ގޯނާތަކާއިގުޅިގެން ހެދިފައިވާ އެކި އެކި ދިރާސާތަކުގައި ވާގޮތުން، ކުޑަކުދިންނަށް ކުރާ ޖިންސީ ގޯނާތަށް ލިބިފައި ހުންނަނީ އެކުދިންގެ އާއިލާގެ ފަރާތުނާއި، ގާތްތިމާގެ މީހުންނާއި، ދަންނަ ނުވަތަ ރައްޓެހިންގެ ފަރާތުންނެވެ. އާއިލާއަށް އޮންނަ ގުޅުމެއްގެ ސަބަބުން ގެޔަށް ވަދެވާ މީހުންގެ ފަރާތުންނެވެ. މިފަދަ ދިރާސާތަކުގައި ވާގޮތުން ފުރަތަމަކޮޅު ލޯބިވާކަން ނުވަތަ ރަހުމަތްތެރިކަން ދައްކައިގެން އެކުދިންގެ ރުހުން ހޯދަނީއެވެ. އޭގެފަހުން ކުދިންނާއިގާތްވެ ގައިގޯޅިވަނީއެވެ. އަދި އެކުދިންގެ ލަދުވެތި ގުނަވަނުގައި އަތްލާ ނުވަތަ އެފަދަ މީސްމީހުންގެ ލަދުވެތި ގުނަވަންތަކުގައި އެކުދިންލައްވާ ބީހުވަނީއެވެ.\nމިއީ އައު ކަމެއް ނޫނެވެ. އިދިކޮޅު އެމްޑީޕީއަށް ތާއީދުކުރާ ފަރާތްތަކުގެ ފަރާތުން މިފަދަ އަމަލުތަށް ކުރިންވެސް ވަނީ ފެނިފައެވެ. އިދިކޮޅު ފަރާތްތަކުން ބުނާ "ޖަޒީރާ ވަންތަކަން" ކަމުގައިވާ އެއްޖިންސުން ގުޅުން ހިންގުމަށް ތާއީދުކުރާ އެމްޑީޕީގެ އެކްޓިވިސްޓުން ގިނައެވެ. އިސްލާމްދީންފިޔަވާ ޣައިރު ދީންތަކަށް އުޅޭ ފަރާތްތަށްވެސް އިތުރެވެ. އަމިއްލަ ފިރިންނާއި އަނބިނާއި، ދަރިން ސިޔާސީ ބޭނުންތަކަށް އިދިކޮޅު ލީޑަރުން ދަނީ " ބޭނުން " ހިފަމުންނެވެ. ބަނގުރަލާ މަސްތުވާތަކެތި ބޭނުންކުރާ ގިނަ އަދަދެއްގެ ފަރާތްތަކުން އިދިކޮޅު ކޯލީޝަންގެ މަތިފަޑީގައި އެބަތިއްބެވެ. މިކަންކަން އެމްޑީޕީއާއި އެމްޑީޕީއަށް ވާގިވެރިވާ ފަރާތްތަކަށް މައްސަލަޔަކަށް ނުވާއިރު އިބޫ އަދި ފުރާވަރަށްއަޅަމުން އަންނަ އަންހެން ކުއްޖެއް މިފަދަ ގޮތަކަށް "ބެހެލުމުން" އެއީ މައްސަލަޔަކަށް ވާނޭތޯއެވެ؟\n" މެޑަމް ފާތުން " ބްރޭންޑެއް\nAugust 05, 2018 by ލިޕޭ Reply\nAugust 05, 2018 by ާަައޭނަ Reply\nކަލޭ އަމާފުޔޭ ލިޔެބަލަ ހަރާން ބަކަށްޓާ\nAugust 06, 2018 by ޢަލީ Reply\nމީވަރަށް ފުރިހަމަ ލިޔުމެއް. ރަލާ މަސްތުވާތަކެއްޗާ އެއްޖިންުސުން ގުޅުން ހިންގުމާއި އެހެންދީންތަކަށް ފުރުސަތު ލިބޭގޮތަށް ކަންކަން ކުރުމަކީ އެމްޑީޕީގެ ފަލްސަފާ.\nAugust 07, 2018 by ރީނދޫ މޫސަ Reply\nމީ ޖިންސީ ގޯނާ އެއް. މީނާގެ މައްސަލަ މިހާރުން މިހާރައް ބަލާފަ ޖަލައް ލާންވީ\nAugust 08, 2018 by މުހައްމަދު Reply\nއެމްޑީޕީ މި ގައުމުގެ ހަލާކު. އެބައިމީހުންނައް ތެދުމަގު ދައްކަވަން ނެތްނަމަ އެބައިމީހުން ނެތިކުރައްވާށި.. އާމީން\nAugust 09, 2018 by ރަދީފް Reply\nތައް ފަސް ފަހެތިން ފަަޑައި ބިތެފަންގި.\nAugust 10, 2018 by 😘 Reply\nމި ސައިޓު ޑަވން ކޮއލަނ 10 ދުވަސ ދީ\nAugust 11, 2018 by ފަޅުވެރިން Reply\nއިބޫ ޞޯލިޙްގެ ޢުމުރު ޖެއްސެވިފައިވަނީ ރަނގަޅަކަށް ނޫން! އިބޫގެ މިހާރުގެ ޢުމުރަކީ 53! އުފަންއަހަރު 1965! ރަނގަޅުކޮށްލެއްވުން އެދެން!!\nAugust 11, 2018 by ޖައުފަރު ދ Reply\nފަޑަބޮއޭ ނަގޫބަޅުތަކާ. ޢަމާ ފުޔޭކިޔާބަަ ޔަމީންގެ\nAugust 14, 2018 by މިކަމާ ކީކޭ ބުނެލާނީ؟ Reply\nAugust 24, 2018 by ކަޑަ Reply


Riza ufaa faalhukuraniko Fazeel fahathun dhemigane reyse kaamiyaabu kohfi | Mihaaru\nރިޒާ (ކ) އުފާފާޅުކުރަން އަތް ނެގި ވަގުތު ފަޒީލް ދެމިގަންނަނީ. --ފޮޓޯ: ހުސެއިން ވަހީދު/ މިހާރު\nރިޒާ އުފާފާޅުކުރަނިކޮށް ފަޒީލް ފަހަތުން ދެމިގަނެ ރޭސް ކާމިޔާބުކޮށްފި\n07 ސެޕްޓެމްބަރ 2019 - 21:14 11 comments\nގައުމީ އެތުލެޓިކްސް މުބާރާތުގެ 1500 މީޓަރު ދުވުމުގެ ރޭހުގައި މިއަދު ފަހު 200 މީޓަރާ ހަމަޔަށް ދިޔައިރު، ކުރީގައި އޮތީ ހުސެއިން ރިޒާ (ކުޑަރިޒާ) އެވެ. އޭނާގެ ފަހަތުގައި ހުސެއިން ފަޒީލް ހާރޫން (ފްލޭޝް) ވިއްދާފައި އޮތެވެ. ސިފައިންގެ ޓީމުގެ އެ ދެ ދުވުންތެރިންގެ ތެރެއިން ކުރި ހޯދާނީ ކާކުކަމެއް ލަފާކޮށްލަން ނޭގެ އެވެ. އެކަމަކު ފަހު ދިހަ ވަރަކަށް މީޓަރާ ހަމަޔަށް ދިޔައިރު ވެސް ރިޒާ ލީޑުގައި އޮތުމުން އޭނާ އެއް ވަނަ ހޯދާނެ ކަމަށް ޔަގީންކުރެވުނެވެ. އަދި ކާމިޔާބީގެ އުފާފާޅުކުރަން އޭނާ އަށް ބޭއިހުތިޔާރުގައި އަތްއުފުލާލެވުނެވެ.\nދެންވީ އާދަޔާހިލާފު ގޮތެކެވެ. މޮޅުވީ ކަމަށް ބަލައި ރިޒާގެ ދުވެއްޔަށް ގެނައި ކުޑަ މަޑުޖެހިލުމުގެ ފައިދާ ނަގައި، ފަޒީލް ދެމި ގަތީ އެވެ. ސިކުންތެއްގެ ބައިކުޅަބައިގެ ތަފާތުން އެއް ވަނަ ހޯދީ އެވެ. ފަޒީލް4މިނެޓު 11:44 ސިކުންތުން ނިންމިއިރު ރިޒާގެ ޓައިމުން އަކީ4މިނެޓު 11:56 ސިކުންތެވެ. މިއީ ޒުވާން ރިޒާ އަށް ލިބުނު ރަނގަޅު ފިލާވަޅެކެވެ. އޭނާ ވަނީ ހެދުނު ގޯސް ގަބޫލުކޮށް އެކަމުން ފިލާވަޅު ނަގާނެ ކަމަށް ބުނެފަ އެވެ.\n"ފަހަތުން (ފަޒީލް) އަންނަ އަޑެއް ނީވޭ. އެހެންވެ މޮޅުވި ކަމަށް ބެލެވި އުފާފާޅުކުރެވުނީ. ހެދޭ ގޯސްތަކުން އަބަދުވެސް ކަންކަން ދަސްވާނީ،" ރިޒާ "މިހާރު" އަށް ބުންޏެވެ.\nރޭހަށް ފަހު މާޔޫސްވެފައި ހުރި ރިޒާ (ކ) އާ ފަޒީލް ސަލާމްކުރަނީ. --ފޮޓޯ: ހުސެއިން ވަހީދު/ މިހާރު\nއޭނާ އާއި އެހެން އެތުލީޓުންނަށް މިއަދު ފަޒީލުގެ ކިބައިން ހިތްވަރު ނެގިދާނެ އެވެ. މޮޅުވުމުގެ ހަނި ފުރުސަތެއް ވެސް އޮވެދާނެ ކަމަށް ބަލައި އޭނާ ފަހު ސިކުންތާ ހަމަޔަށް ވެސް ކުރި ހިތްވަރަކީ މި ނަތީޖާގެ ހަގީގީ ސިއްރެވެ. ރިޒާ ނިންމަން ދިޔަ ވަގުތު، ބަލިވީ ކަމަށް ބަލައި ފަޒީލުގެ ދުވެއްޔަށް ކުޑަ ލަސްވުމެއް އައި ނަމަ އޭނާ އަށް ވެސް ކާމިޔާބު ނުލިބުހީނެވެ. އަނެއްކޮޅުން މިއީ ފަޒީލުގެ ރަސްމީ އިވެންޓެއް ވެސް ނޫނެވެ.\n"ކާމިޔާބުވާނެ ކަމުގެ ވަރަށް ބޮޑު އިތުބާރެއް އޮވޭ އަބަދުވެސް. އަނެއްކާ އަޅުގަނޑަކީ އަބަދުވެސް 200 ޕަސެންޓްދޭ މީހެއް. ފަހަތަށް ޖެހޭނެ މީހެއް ނޫން. އެހެންވެ އެ އިތުބާރާ އެކު ނުކުމެ އެ ހިތްވަރު ލަނީ،" ފަޒީލް ބުންޏެވެ.\n1500 މީޓަރު ރޭހުގެ ފުރަތަމަ ލެޕުގައި ފަޒީލް (ކ) ކުރީގައި އޮތްއިރު ރިޒާ (މ) އާއި މޯޑް ފަހަތުން ވިއްދާފައި. --ފޮޓޯ: ހުސެއިން ވަހީދު/ މިހާރު\nފަޒީލް ވަނީ އޭނާގެ ރަސްމީ ދެ އިވެންޓް ކަމަށްވާ 5000 މީޓަރު ދުވުމާއި 10000 މީޓަރު ދުވުމުން ރަން މެޑަލް ހޯދައިފަ އެވެ. އޭނާ ތިން ވަނަ އިވެންޓަކަށް ނެގި 1500 މީޓަރު ރޭހަކީ މީގެ އަހަރުތަކެއް ކުރިން ވާދަކުރި އިވެންޓެކެވެ. މިއަދުގެ ކާމިޔާބީއާ އެކު ގެޔަށް ގެންދިޔަ ތިން ރަން މެޑަލް ހޯދީ ވެސް، މިދިޔަ މަހު އޮތް އިންޑިއަން އޯޝަން އައިލެންޑް ގޭމްސްގައި ލިބުނު އަނިޔާ އަށް ފަހު އެންމެ 10 ވަރަކަށް ދުވަހު މި މުބާރާތަށް ތައްޔާރުވެގެންނެވެ.\nއެ ގޭމްސްގެ 10000 މީޓަރު ދުވުމުގެ ރޭހުގައި ފަލަމަސްގަނޑަށް ލިބުނު އަނިޔާއަކާ ގުޅިގެން 5000 މީޓަރު ދުވީ ޓޭޕްކޮށްގެންނެވެ. އެހެންވެ އެނބުރި އައިސް އެސޯސިއޭޝަނުގެ ހުއްދައާ އެކު ގައުމީ ޓީމުން ބްރޭކެއް ނަގައި ސެނަހިޔާ އިން ފަރުވާ ފެށި އެވެ. ފިޒިއޯ ޝާހުގެ ބެލުމުގެ ދަށުން ބޭސްކޮށް، އޭނާ ވީހާ ވެސް އަވަހަކަށް އެނބުރި އައީ މި މުބާރާތުގެ އިތުރުން ދިރާގު މޯލްޑިވްސް ރޯޑްރޭސް އޮތުމުންނެވެ.\nފަޒީލް 1500 މީޓަރު ދުވުން ކާމިޔާބުކުރުމަށް ފަހު އުފާފާޅުކުރަނީ. --ފޮޓޯ: ހުސެއިން ވަހީދު/ މިހާރު\n"އަނިޔާއަކަށް ފަހު އެނބުރި އައިސް ރަނގަޅަށް ޓްރެއިނިން ހަދާލެވޭނެ މުއްދަތެއް ނުލިބޭ އަސްލު. އެންމެ ދިހަ ވަރަކަށް ދުވަސް ވީމާ އީޒީ ރަންތަކެއް ޖަހާލާފައި މުބާރާތާ ކުރިމަތިލީ،" ފަޒީލް ބުންޏެވެ.\nއެކަމަކު ވެސް މުބާރާތުގައި އެންމެ ތަންފުކެއް ވެސް ދުލެއް ނުދެ އެވެ. އަރަމުން އަންނަ ދުވުންތެރިޔާ މުހައްމަދު ރަޝީދު (މޯޑް)އާ ވާދަކޮށް 5000 މީޓަރު ދުވުމާއި 10000 މީޓަރު ދުވުމުން ރަން މެޑަލް ހޯދައި މިއަދު ވެސް 1500 މީޓަރު ދުވުން އެހާމެ ހިތްވަރުން ކާމިޔާބުކުރީ އެވެ. މީގެ ތެރެއިން 10000 މީޓަރު ދުވުމުން ގައުމީ ރެކޯޑަކަށް ވެސް އަމާޒުކުރި ނަމަވެސް ހޫނުގެ ސަބަބުން އެކަން ކުރަން އުނދަގޫވީ އެވެ.\nފަޒީލް ތިން ރަން މެޑެއްޔާ އެކު އެންމެ މޮޅު އެތުލީޓުގެ މަގާމަށް ހަސަން ސާއިދުއާ ވާދަކުރި އެވެ. އެކަމަކު ފަޒީލެކޭ އެއްގޮތަށް އިންޑިވިޖުއަލް ތިން ރަން މެޑަލް ހޯދި ސާއިދަށް ކުރި ލިބުނީ އޭނާ 100 މީޓަރު ދުވުމާއި 400 މީޓަރު ދުވުމުން، މުބާރާތުގެ ރެކޯޑް ހަދާފައި ވުމުންނެވެ.


ދެކުނު މީހުން: ޝަމާއިލް، ވޮލީބޯޅައިގެ ދާއިރާއިން އެންމެ އުހަށް ދިއުމުގެ އުންމީދުގައި ދެކުނު މީހުން: ޝަމާއިލް، ވޮލީބޯޅައިގެ ދާއިރާއިން އެންމެ އުހަށް ދިއުމުގެ އުންމީދުގައި – Dhekunu Media\nVoice of South\nދެކުނު މީހުން: ޝަމާއިލް، ވޮލީބޯޅައިގެ ދާއިރާއިން އެންމެ އުހަށް ދިއުމުގެ އުންމީދުގައި\nލިޔުނީ: މުޙައްމަދު ޖަލްވާން\n| 10 ޖުލައި 2021\nހައްދުންމަތީގެ މާވަށަށް އުފަން ޝަމާއިލް ހުސެއިން އަކީ ސުކޫލު ދައުރުން ފެށިގެންވެސް ކުޅިވަރަށް ހަރު ލޯތްބެއް ޖެހިފައިވާ ޒުވާނެކެވެ. އެގޮތުން ކުޅިވަރުގެ ދާއިރާއިން އޭނާ އެންމެ ބޮޑަށް ކުރިއަށް ދިއުމަށް ހިއްވަރުލީ ވޮލީ ކުޅުމުގެ ދާއިރާ އަށެވެ.\nމިހާރު އުމުރުން 18 އަހަރުގެ ޝަމާއިލް ބުނި ގޮތުގައި އޭނާ އަށް ވޮލީގެ ދާއިރާއަށް ފުރަތަމަ ވަދެވިގެން އައީ ފުޓުބޯޅަ ކުޅެން ވެގެން ރައްޓެހި ކުދިންނާއެކު ދިޔަ ދުވަހެއްގައި ފުޓުބޯޅަ ކުޅެން މީހުން ނުގޮސްގެން އެދުވަހު ވޮލީ ކުޅެން ދިޔަ ހިސާބުން ކަމަށެވެ.\nހުނަރުވެރި ސްޓްރައިކަރ ޝަމާއިލަކީ އިސްކޮޅުން ދިގު ޒުވާނަކަށް ވުމުން ވޮލީ ގެ މި ކުޅިވަރުގައި އެއީ އޭނައަށް ލިބިފައިވާ ފައިދާއެކެވެ. ނަމަވެސް، އިސްކޮޅު ހުއްޓެއްކަމަކު، ހުނަރާއި ހިތްވަރާ ނެތި މި ކުޅިވަރު ކުޅުމަކީ ދަތި ކަމެކެވެ. އެހެންނަމަވެސް، ލިބިފާވާ އިސްކޮޅާ، ހުނަރާއި ހިތްވަރާއެކު ޝަމާއިލް އަންނަނީ ރާއްޖޭގެ ވޮލީގެ ދާއިރާއިން މޮޅެތި ކާމިޔާބީތައް ހާސިލް ކުރަމުންނެވެ.\nވޮލީ އަށް ޖެހުނު މިލޯތްބާއެކު ހަރުފަތަކަށް ފަހު ހަރުފަތެއް ގިރާކުރަމުން ޝަމާއިލު އައެވެ. އެގޮތުން، އުމުރުން އެންމެ 15 އަހަރުގައި ރާއްޖޭގެ ގައުމީ ވޮލީ ބޯޅަ ޓީމާ ގުޅި 19 އަހަރުން ދަށުގެ ބީޗް ވޮލީ މުބާރާތެއްގައި ބައިވެރިވެފައިވެއެވެ. އަދި ހަމަ އެއަހަރު 23 އަހަރުން ދަށުގެ ގައުމީ ވޮލީ ޓީމާއި އެކު އޭނާ ވަނީ ރާއްޖެ ތަމްސީލުކުރުމަށް ބޭރުގެ ވޮލީ މުބާރާތެއްގައި ބައިވެރިވެފަައެވެ.\nމީގެ އިތުރުން، ޝަމާއިލް ވަނީ އުމުރުން 16 އަހަރުގައި ރާއްޖޭގެ ގައުމީ ސީނިއަރ ވޮލީބޯޅަ ޓީމާއި ގުޅި ދެކެމުން އައި ގިނަ ހުވަފެންތައް ހަގީގަތަކަށް ހެދުމަށް މިސްރާބު ޖަހާފައެވެ.\nއުމުރުން ހަގު، ހުނަރުވެރި މި ޒުވާނާގެ މިހާރުގެ އެންމެ ބޮޑު އުންމީދަކީ ގައުމީ ވޮލީޓީމުގެ ފުރަތަމަ6ކުޅުންތެރިންގެ ތެރޭގައި ހިމެނި ގައުމަށް ރީތި ނަން ހޯދަދިނުމެވެ. ޝަމާއިލަކީ މޮޅު ކުޅުމެއް ދައްކަމުން އަންނަ ހުނަރުވެރި ކުޅުންތެރިއަކަށް ވުމުން، މި ހުވަފެނަކީ އޭނަ އަށް ދުރުގަ އޮތްކަމެއްނޫނެވެ.\nފުޓު ބޯޅަކުޅެން ބައިހަމަނުވުމުން ކުޅެން ފެށި މި ކުޅިވަރުން، މިހާރު ޝަމާއިލަކީ ރާއްޖޭގެ ލެވެލްގައި އަރާހުރި ރަން ތަރިއެކޭ ބުންޔަސް ދޮގަކަށް ނުވާނެއެވެ.\nއުރީދޫގެ ފައިބަރ ސުޕަރނެޓް ގއ. ދާންދޫ ތައާރަފްކޮށްފި\nރުވާންޑާއަށް ކުރައްވާ ރަސްމީ ދަތުރުފުޅެއްގައި ރައީސް ފުރާވަޑައިގެންފި\n22 ޖޫން 2022\nއުރީދޫ ނޭޝަން- ގޭމަރސް ލޭންޑް ރާއްޖޭގައި ތައާރަފްކޮށްފި\nހިޔާލު ފާޅު ކުރައްވާ!\nކޮމެންޓް ރައްދު ކެންސަލް\n18 ރަށެއްގެ ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުމަށް ހަވާލުކޮށްފި\nމަކަރާއި ހީލަތުން ފައިސާ ހޯދާފައިވާކަމަށް ތުހުމަތުކުރެވޭ، ހިތަދޫ މީހަކު ހޯދަނީ\nފޮރެންސިކް ސައިންސާ ގުޅޭގޮތުން ދ. އަތޮޅު ތައުލީމީ މަރުކަޒުގެ ދަރިވަރުންނަށް މަޢުލޫމާތު ދީފި\n© 2022 Dhekunu Media. All rights reserved.


Rasfannu sarahahdhakee moodhu kulhivaruthakuge zone akah hadhaidheynan: Muizzu\nރަސްފަންނު ސަރަހައްދަކީ މޫދު ކުޅިވަރުތަކުގެ ޒޯނަކަށް ހަދައިދޭނަން: މުއިއްޒު\nރަސްފަންނާ ދިމާލު މޫދު ސަރަހައްދު. މޫދު ކުޅިވަރުގެ ޒޯނެއްގެ ގޮތުގައި އެ ސަރަހައްދު ތަރައްގީކުރަން ވަނީ ނިންމާފައި -- ފޮޓޯ: އަވަސް\nރަސްފަންނު ސަރަހައްދަކީ މޫދު ކުޅިވަރުތައް ކުޅޭ ޒޯނެއްގެ ގޮތުގައި ހަމަޖެއްސުމަށް ނިންމާފައިވާ ކަމަށް މާލޭގެ މޭޔަރު ޑރ. މުޙައްމަދު މުޢިއްޒު ވިދާޅުވެއްޖެ އެވެ.\nމުއިއްޒު މިހެން ވިދާޅުވީ ބާ 2000 ފަރަމަންތާ ޗެލެންޖުގެ އިވެންޓެއް ކާމިޔާބުކުރި ބައިވެރިންނަށް އިނާމު ހަވާލުކޮށްދެއްވުމަށްފަހު ދެއްކެވި ވާހަކަފުޅުގަ އެވެ.\nމުއިއްޒު ވިދާޅުވީ މާލެ ސިޓީ ކައުންސިލުގެ ބޭނުންވަނީ މާލެ އަކީ ކުޅިވަރަށް ފަހި ސިޓީއަކަށް ހެދުން ކަމަށާއި އެކަމަށް ހުރި ފުރުސަތުތައް ފަހިކުރުމަށް މަސައްކަތްތަކެއް ކުރަމުންދާ ކަމަށެވެ. އަދި ރަސްފަންނު ސަރަހައްދަކީ މޫދު ކުޅިވަރަށް ހާއްސަ ސަރަހައްދެއްގެ ގޮތުގައި ހަމަޖެއްސުމަށް ސިޓީ ކައުންސިލުން މިހާރު ނިންމާފައިވާ ކަމަށާއި އެ ސަރަހައްދު ރައްކާތެރިކުރުމުގެ ގޮތުން، ސޭފް ޒޯނެއްގެ ގޮތުގައި ކަނޑައެޅުމަށްޓަކައި ބޮއިތައް ހަރުކުރުމަށް ނިންމާފައިވާ ކަމަށެވެ.\n"ރަސްފަންނުގެ ބޭރުން މި ސަރަހައްދަކީ އޯޕަން ވޯޓާ ސްވިމިންއަށް ހާއްސަ ކުރެވޭ ޒޯނަކަށް ކަނޑައެޅުމަށް ސިޓީ ކައުންސިލުން ވަނީ ނިންމާފައި. ރަސްފަންނު ހުޅުވިއިރު އަދި އަހަރުތަކެއް ވަންދެން ހުރި ބޭރުގައި ބައުންޑަރީ ފާހަގަކުރަން ހަރުކޮށްފައި ހުރި ބޮއިތަކެއް. މިހާރު ކޮންމެވެސް ސަބަބަކާހުރެ އެއެއް ނެތް،" މުއިއްޒު ވިދާޅުވި އެވެ.\nމޭޔަރު ވިދާޅުވީ މާލަސްތަކެއް ނުވެ ބޮއިހަރުކުރުމުގެ މަސައްކަތް ފަށާނެ ކަމަށެވެ. ކުޅިވަރުގެ ހަރަކާތްތައް ހިންގާ ފަރާތްތަކާ އެކުގައި ސިޓީ ކައުންސިލުން ކުރިއަށްދާނެ ކަމަށާއި ކައުންސިލުގެ ފުރިހަމަ އެއްބާރުލުން ލިބޭނެ ކަމުގެ ޔަގީންކަން ވެސް މޭޔަރު ދެއްވެވި އެވެ.\nކުޅިވަރު ކުރިއެރުވުމަށް ސިޓީ ކައުންސިލުން ކުރަމުންދާ ކަންކަމާ ގުޅޭގޮތުން މޭޔަރު ވިދާޅުވީ އިހު އޮތްގޮތަށް އަވަށު ފޯރި އުފައްދަން މަސައްކަތްތަކެއް ކުރަމުންދާ ކަމަށެވެ. އަދި ރަގަޅު ކަންކަމުގައި އެ ފޯރި އުފެއްދުމަކީ އޭގެ ފައިދާ ފެންނާނެ ކަމެއް ކަމަށްވެސް ވިދާޅުވި އެވެ. އެގޮތަށް ފޯރި އުފައްދަން އެންމެ ރަގަޅު ވަސީލަތަކީ ކުޅިވަރު ކަމަށާއި އެކި ކަހަލަ މުބާރާތްތައް ކަމާބެހޭ ފަރާތްތަކާ ގުޅިގެން ސިޓީ ކައުންސިލުން ރާވާނެ ކަމަށްވެސް ވިދާޅުވި އެވެ.\nރަސްފަންނު ސަރަހައްދުގައި ކުރިއަށްދާ ބާ 2000 ފަރަމަންތާ ޗެލެންޖް 2021” އަކީ އޯޕަން ވޯޓާ ސްވިމިން، ސާފިން އަދި ބޮޑީ ބޯޑިން މުބާރާތްތައް ހިމެނޭ ގޮތަށް އެކުއަޓިކް މަލްޓި-ސްޕޯޓް ޗެލެންޖެކެވެ. މިއީ އެޗްއެސްސީ މޯލްޑިވްސް ޕްރައިވެޓް ލިމިޓެޑުން އިމްޕޯޓްކޮށް ޑިސްޓްރިބިއުޓް ކުރާ ޕްރިމިއާ ކޮފީ ބްރޭންޑް ބާ 2000 އިލެގީން ޚަރަދުކޮށް އިންތިޒާމުކޮށްގެން ކުރިއަށްގެންދާ ހަރަކާތެކެވެ.\nވިލިމާލެއަށް ބެޓެރި ޓެކްސީ ތައާރަފު ކުރަނީ


Mammaa! Aharen salaamaikohdhee! | ungoofaaru.com\nބަނޑޭރިގަނޑު/ދިރިއުޅުން/މަންމާ! އަހަރެން ސަލާމަތްކޮށްދީ!\nމުޙައްމަދު ސުޒީލް 10 ސެޕްޓެމްބަރ 2019\n0 2773މިނެޓުން ކިޔާލެ\nދަރިންނަކީ މާތް ﷲ މައިންބަފައިންނަށް ދެއްވާފައިވާ ވަރަށްވެސް އަގު ބޮޑު ނިއުމަތެކެވެ. އަދި އެއަށްވުރެ ބޮޑު އަމާނާތެކެވެ. އެހެންކަމުން އެ ނިޢުމަތަށް ޝުކުރުވެރިވެ ލިބިފައިވާ އަމާނާތް އޭގެ އެންމެ ފުރިހަމަ ގޮތުގައި އަދާކުރުމަކީ ކޮންމެ މަންމައަކާއި ބައްޕައެއްގެ ބޮލުގައި އެޅިފައިވާ ވަރަށް ބޮޑު ޒިންމާ އެކެވެ. ނަމަވެސް ބައެއްފަހަރު ބައެއް މައިންބަފައިން އެމީހުންނަށް ހަވާލު ކުރެވިފައިވާ އެ މަތިވެރި ޒިންމާ އޭގެ އެންމެ ފުރިހަމަ ގޮތުގައި އަދާ ނުކުރެވޭ ތަން މަދުން ނަމަވެސް އަދުގެ މުޖުތަމައުން ދަނީ ފެންނަމުންނެވެ. މީ ވަރަށްވެސް ހިތާމަ ހުރި ކަމެކެވެ. އާޙިރަތް ދުވަހުން އެމީހުންނަށް ހަވާލު ކުރެވިފައިވާ ޒިންމާ އަދާ ކުރެވުނު ގޮތާއި މެދު ސުވާލު ކުރެވޭނެކަން ކަށަވަރެވެ. އެދުވަހުން އެ ޒިންމާ އަދާ ނުކުރެވުނު މައިންބަފައިންނަށް ދެއްކޭނޭ އެއްވެސް ބަހަނާ އެއް ނޯންނާނެއެވެ. އެހެން ކަމުން ތިޔަ މައިންބަފައިންނަށް ލިބިފައިވާ އެ މަތިވެރި ޒިންމާ އޭގެ އެންމެ ފުރިހަމަ ގޮތުގައި އަދާކުރެވޭތޯ މަސައްކަތް ކުރާށެވެ. ﷲ ވޮޑިގެންވަނީ ކެތްތެރިންނާއެކުއެވެ.\nލޯބިވާ މަންމައާއި ބައްޕާއެވެ. އަބަދުވެސް އަޅުގަނޑުދެކެ އިންތިހާއަށް ލޯބިވާ ކަމަށް ހަރު އަޑުން ބުނަމުންދާއިރު އަޅުގަނޑު ދެކެ ތިވާ ލޯއްބަކީ އޭގެ އެންމެ ފުރިހަމަ ގޮތުގައި ވެވޭ ލޯބިކަން ނިކަން ހިތާ ހިތާ ސުވާލް ކޮށްލަބަލާށެވެ.\nނުވަ މަސްދުވަހުގެ ގަދަ ވޭނުގާ! ދުޅަވެސް ހެޔޮނުވެ ފައިތިލަ މަތީ!\nކުޑަވެސް ލޮޅުމެއް ވެ ނުދީ އެކޮޔަށް، މޮޔަވާ ވަރުފެފައިވާ އޯއޯ މަންމާ!\nވިހެއުމުގެ އެ ގަދަފަދަ ވޭނުގާ! ކިޔެވުނު ހެޔޮއްޗެއް ކިޔަވައޭ!\nއެދެލޯފުޅު ފުރިހަމަ ސިއްހަތުގާ ލައްވާތޯ އެދިއެދި އޯއޯ މަންމާ!\nލޯބިވާ މަންމައާއި ބައްޕައެވެ،9މަހާއި9ވަ ދުވަހު ތިޔަ މަންމަގެ ބަނޑުތެރޭގައި އެތަކެއް ވޭނަކާއި އެތަކެއް ތުރާތަކެއް ތަޙައްމަލް ކުރުމަށް ފަހު އަޅުގަނޑު މި ދުނިޔެއަށް ނޭވާލީ ދުވަހު ލޮލުން އޮހޮރެމުންދިޔަ އުފާވެރި ކަމުގެ ކަރުނައިގެ މަތިން ހަނދާން ނެތުނީހެއްޔެވެ. އަދި އެދުވަހު އަޅުގަނޑާއި މެދު ކުރެވެމުން ދިޔަ ފޮނި އުއްމީދުތައް ހަނދާން ނެތި ވެއްޔާއި މޮޑެވިގެން ދިޔައީ ހެއްޔެވެ؟ ލޯބިވާ މަންމާއެވެ. އަޅުގަނޑު ތުއްތު އިރު ކިތަންމެ ކުޑަ ކުޑަ އަނިޔާ އެއް ލިބުނަސް ތިޔަ މަންމަ ރޮމުން އަޅުގަނޑު ގައިގައި ފިރުމި ހަނދާން ނެތުނީހެއްޔެވެ. އެދުވަހު އަޅުގަނޑަށް އަނިޔާއެއް ލިބެން ނޭދުނު ފަދައިން މާދަމާ (އާޙިރަތް ދުވަހުން) ވެސް އަޅުގަނޑަށް އަނިޔާއެއް ލިބެން ނޭދޭނެ ކަން ޔަޤީނެވެ. އެހެނަސް މަންމަ މިއަދު އަޅުގަނޑާ މެދު އިޙްމާލް ވެއްޖެކަން ޔަޤީނެވެ. ލޯބިވާ ބައްޕާއެވެ! އަޅުގަނޑު ތުއްތު އިރު އަޅުގަނޑުގެ އަތުގައި ހިފައިގެން މިސްކިތަށް ގެންދިޔަ ފަދައިން މިއަދު އަޅުގަނޑު އަތުހިފައިގެން މިސްކިތަށް ނުދަނީ ކީއްވެހެއްޔެވެ. އެދުވަހު ފަތިސް ނަމާދަށް ހޭލެއްވުމަށްޓަކައި ފެން އަޅައިގެންވެސް ހޭލައްވާލުމަށްފަހު ފަތިސް ނަމާދަށް ގެންދާ ފަދައިން މިއަދު އެގޮތަށް ކަން ނުކުރަނީ އަޅުގަނޑު ރުޅި އަތުވެދާނެތީ ހެއްޔެވެ.\nބައްޕާއެވެ! އަޅުގަނޑު މިއަދު މިވަނީ މަގު ގެއްލި އަޤީދާ ބަލިކަށިވެފައެވެ. އެދުވަހު އަޅުގަނޑު ނަމާދަށް ނުދިއުމުން ކުދި ކުދި އަދަބު ދީގެންވެސް ނަމާދަށް އަހުލުވެރި ކުރި ފަދައިން މިއަދު އެފަދައިން އަމަލު ނުކުރަނީ ކީއްވެގެންތޯއެވެ. މަންމާއެވެ! އަޅުގަނޑުގެ ހަޔާތަށް ބަދަލް ތަކެއް އަތުވެއްޖެ ކަމުގެ އިޙްސާސް އެންމެ ރަނގަޅަށް ކުރެވޭނެ އެކަކީ ތިޔަ ލޯބިވާ މަންމަކަން ޔަޤީނެވެ. މަންމާއެވެ! ތިޔަ މަންމަ އަޅުގަނޑުދެކެ އިންތިޙާއަށް ލޯބިވާކަން އުފަލާއި އެކު ޤަބޫލްކުރަމެވެ. ނަމަވެސް ތިޔަ މަންމަ ދެމުން އަންނަ ލޯަމެވެ. ނަމަވެސް ޔބީގެ ނާޖާއިޒް ފައިދާ މި ދަރިފުޅު ނަގަމުން އަންނައިރުވެސް މަންމަ އެކަމާ އަޅާނުލާ ދުކޮށްލަނީ ކީއްވެހެއްޔެވެ؟ މަންމާއެވެ! މިއަދު އަޅުގަނޑު މިވަނީ ތިޔަ ދެމައިންނަށް ޤަބޫލު ކުރަން ދަތިވިއަސް މަގުފުރެދި ޝައިތާނީ ވަސްވާތަކަށް ހެއްލި ނަރަކައިގެ އަލިފާނުގެ ތެރޭގައެވެ.\nމަންމާއެވެ! އަޅުގަނޑު ގޯސް މަގު ހިޔާރު ކުރީ ކޮންމެހެން ހިތުން ރުހުމުން މިގޮތް ބޭނުން ވެގެނެއް ނޫނެވެ. އަދި މި ކުރާ ގޯސް ކަންކަން މިކުރެވެނީ ގޯސް ކަންކަން ނުވިސްނޭތީއެއްވެސް ނޫނެވެ. މިއަދު އަޅުގަނޑު ހިނގަމުން މިދާ ގޯސް މަގު ތަކަކީ ތިޔަ ދެމައިން އަޅުގަނޑު ތަރުބިއްޔަތު ކުރުމުގައި ވަރަށްވުރެ އިތުރަށް ލޯބި ދިނުމާއި ދަރިންނަށް ހެޔޮ ތަރުބިއްޔަތެއް ދިނުމުގައި އިޙްމާލުވުމުގެ ސަބަބުން ހިޔާރު ކުރެވުނު ގޯސް މަގުތަކެވެ.\nލޯބިވާ ބައްޕާއެވެ! ރޭގަނޑު ދަންވާފަހުން ބައްޕަގެ މި ދަރިފުޅު ގެއަށް އައުމުން ކުރިން ސުވާލު ކުރާފަދައިން މިއަދު ސުވާލު ނުކުރަނީ ކީއްވެހެއްޔެވެ. ބައްޕަގެ ރައްޓެހިން ބައްޕަގާތުގައި އަޅުގަނޑޭ ކިޔައިގެން ދައްކަމުންދާ ވާހަކަތަކަކީ ކިހާވަރެއްގެ ހަޤީގަތެއްތޯ ނުބަލަނީ ކީއްވެގެން ހެއްޔެވެ؟ ބައްޕާއެވެ! މިއަދު އަޅުގަނޑު މިވަނީ ހަމަ ރަނގަޅަށްވެސް މަސްތުވާ ތަކެތީގެ ޝިކާރައަކަށްވެ ހަޔާތް ބަރުބާދު ވެފައެވެ. އަޅުގަނޑު މި ކުރަމުން އަންނަ ނުބައި މަސްތުވާ ތަކެތީގެ ވަބާއިން މިންޖުވާން ކިތަންމެހާވެސް ބޭނުމެވެ. ނަމަވެސް މިއަދު އަޅުގަނޑު މިވަނީ މަސްތުވާ ތަކެއްޗާއި ނުލާ ނޫޅެވޭ ވަރަށް ދިރިއުޅުން އަނދިރިވެ ނިކަމެތިވެފައެވެ. ތިޔަ ދެމައިން އަޅުގަނޑު ދެކެ ވާ ލޯއްބެއްގެ ބޮޑުކަމުން އަޅުގަނޑު ބޭނުންވާ ވަރަކަށް ބުނާ ކޮންމެ ފަހަރަކު ފައިސާ ތިޔަދެނީ ކީއްވެގެން ހެއްޔެވެ. އަދި ފައިސާ ދިނުމަށް ފަހު އެފައިސާއިން ކުރީ ކޮން ކަމެއްތޯ ނާހަނީ ކީއްވެގެން ހެއްޔެވެ؟ ރޭގަނޑު ހަތަރުދަމު ބޭރުގައި ކިތައްމެ ގިނަ ވަގުތެއް ހޭދަކުރިއަސް އަޅާނުލަނީ ކީއްވެގެން ހެއްޔެވެ؟ ގިނަ ރޭރޭ ގެއަށް އަންނައިރު އަޅުގަނޑުގެ ދެލޯ ރަތްވެ މުޅިމީހާ ދާހިތްލާ ފޯވެފައި ހުންނައިރު އެންމެ ކުޑަމިނުން އަޅުގަނޑަށް ވެފައި މިހުރީ ކީއްކަމާމެދު ސުވާލު ނުކުރަނީ ކީއްވެހެއްޔެވެ؟ ލޯބިވާ މަންމާއެވެ! އަޅުގަނޑުގެ މި އަނދިރި ހަޔާތުން ސަލާމަތް ކޮށްދޭށެވެ. މިއަދު އަޅުގަނޑު ވެއްޓިފައި މިވާ އަނދިރި ވަޅުގަނޑުން ސަލާމަތް ނުކުރެވިއްޖެ ނަމަ މާދަމާ ރޮއެ ހިތާމަ ކުރަން ޖެހޭ ދުވަސް އައުމުން ކުރެވޭނެ މާ ބޮޑު ކަމެއް ނޯންނާނެއެވެ.\nމި ލިއުމަކީ ވަކިބަޔަކު ކުއްވެރި ކުރުމުގެ ގޮތުން ލިޔެވިފައިވާ ލިއުމެއް ނޫނެވެ. މީ މިހާރަކަށް އައިސް އަޅުގަނޑުމެންގެ މި ކުޑަ މުޖުތަމައިން މަދުން ނަމަވެސް ފެންނަ ކަމެކެވެ. އާންމުކޮށް ދަރިން ނުބައި މަގު ހިޔާރު ކުރަނީ އުމުރުން 14 އަހަރާއި 25 އަހަރާ ދެމެދު ގައި ކަމުން ދަރިން ކިޔެވުމުގެ ދައުރު ނިމެން ގާތްވުމުން ދަރިން އުޅޭ ނޫޅޭގޮއިތް ބަލައި ހެދުމަކީ ވަރަށް މުހިއްމު ކަމެކެވެ.\nހައްދަވައި ގެންގުޅުއްވާ އިލާޙް! އަޅަމެންނީ މައިންބަފައިންނަށް ހެޔޮކޮށް ހިތާ ބައެއްކަމުގައި ލައްވާ، އެންމެހައި މަބައިންނަށް ދަރިން ހެޔޮގޮތުގައި ތަރުބިއްޔަތު ކުރުމުގެ ހެޔޮ ތައުފީޤް މިންވަރު ކުރައްވާންދޭ! އާމީން\n۞ وَقَضَىٰ رَبُّكَ أَلَّا تَعْبُدُوٓا۟ إِلَّآ إِيَّاهُ وَبِٱلْوَٰلِدَيْنِ إِحْسَٰنًا ۚ إِمَّا يَبْلُغَنَّ عِندَكَ ٱلْكِبَرَ أَحَدُهُمَآ أَوْ كِلَاهُمَا فَلَا تَقُل لَّهُمَآ أُفٍّ وَلَا تَنْهَرْهُمَا وَقُل لَّهُمَا قَوْلًا كَرِيمًا ﴿٢٣﴾


EU ge Naibu Raees Majileehugai thagureeru kurahvaifi\nމަޖިލީހުގައި ފްރެޑްރިކާ ތަގުރީރު ކުރައްވަނީ.-- ފޮޓޯ: މަޖިލިސް\nއީޔޫގެ ނައިބު ރައީސް މަޖިލީހުގައި ތަގުރީރު ކުރައްވައިފި\nއީޔޫގެ ހައި ރެޕްރެޒެންޓޭޓިވް އޮފް ދަ ޔޫނިއަން ފޯ ފޮރިން އެފެޔާޒް އެންޑް ސެކިއުރިޓީ ޕޮލިސީ ނައިބު ރައީސް ފްރެޑްރިކާ މުގުރީނީ ރައްޔިތުންގެ މަޖިލީހުގައި މިއަދު ތަގުރީރު ކުރައްވައިފި އެވެ.\nމިއަދު ހެނދުނު ރާއްޖެ ވަޑައިގެން ފްރެޑްރިކާ މުގުރީނީ މަޖިލީހުގައި ތަގުރީރު ކުރައްވަމުން ވަނީ އާ ސަރުކާރާއި އެކު ރާއްޖޭގައި ޑިމޮކްރަސީ އާލާވެގެން ގޮސްފައިވާ ކަމަށް ވިދާޅުވެފަ އެވެ. އަދި އެއާ އެކު އީޔޫ އާ އެކު އޮންނަ ގުޅުންތައް ވެސް ވަރަށް ބޮޑަށް ބަދަހިވެގެން ގޮސްފައިވާ ކަމަށް އޭނާ ވިދާޅުވި އެވެ.\nއީޔޫ އިން ދެކެނީ ރާއްޖެ އަކީ ގާތް އެކުވެރިއެއްގެ ގޮތުގައި ކަމަށާއި، ކުރިއަށް އޮތް ތަނުގައި ވެސް އެއްބާރުލުމާއި އެހީތެރިކަން ފޯރުކޮށްދޭނެ ކަމަށް ވެސް އޭނާ ވިދާޅުވި އެވެ. އަދި މިއީ އޭނާ އީޔޫ އިން ބޭރުގެ ގާނޫނު ހަދާ މަޖިލީހުގައި ތަގުރީރު ކުރައްވާ ފުރަތަމަ ފަހަރު ކަމަށް ވެސް ފްރެޑްރިކާ މުގުރީނީ ވިދާޅުވި އެވެ.\nފްރެޑްރިކާ މަޖިލީހަށް ވަޑައިގެންނެވުމުން މަރުހަބާ ދެންނެވީ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އެވެ. ތަގުރީރު ކުރެއްވުމުގެ ކުރިން ފްރެޑްރިކާ ވަނީ މަޖިލީހަށް ވަޑައިގަންނަވާ އިއްޒަތްތެރިން ސޮއި ކުރާ ފޮތުގައި ސޮއި ކުރައްވައިފަ އެވެ.\nރައީސް އިބްރާހިމް މުހައްމަދު ސޯލިހު ވެސް މިއަދު ވަނީ ފްރެޑްރިކާ އާ ބައްދަލު ކުރައްވައި މަޝްވަރާ ކުރައްވައިފަ އެވެ. އޭގެ އިތުރުން ޑިފެންސް މިނިސްޓަރު މާރިޔާ އަހުމަދު ދީދީ އާއި ފޮރިން މިނިސްޓަރު އަބްދުﷲ ޝާހިދު އާ އެކު ވެސް ވަނީ މަޝްވަރާތައް ބާއްވައިފަ އެވެ.\nމަޖިލިސް އީޔޫ ރައީސް ނަޝީދު


SunOnline: #VAAHAKA: lavender 10\nއައިޝާ ނަސީމް 11 Oct 2021, 07:44\n"ﷲ ސުބުހާނަހޫ ވަތައާލާ ނޫން ފަރާތަކަށް ބަރޯސާ ވާން ވެއްޖެއްޔާ އެމީހަކު ބަލިކަށިވެދާނެއެވެ."\nކައިލްގެ ހިތް އަވަސްވިއެވެ. އޭނައަށް ޖަވާބު މިހާރުވެސް އެނގިއްޖެކަމަށް އޭނަގެ ހިތުގެ ކަނަކުން ބުނެލިއެވެ.\n"ކައިލްގެ މަންމަ....." އިސްހާގު ހިތާމަވެރި ހިނިތުންވުމަކާއެކު ޖަވާބު ދިނެވެ." އަނާލިއާ......"\n"އެހެންވިއްޔާ އެމީހާ އެނގޭތަ؟ މަންމަ ކައިވެނި ކުރި މީހާ...." އުއްމީދުން ފުރިގެންވި ގޮތަކަށް ކައިލް ސުވާލުކުރިއެވެ. އިސްހާގު އިރުކޮޅެއްވާންދެން ހިމޭނުން އިނީ ވިސްނުމެއްގައެވެ.\n"ޔަގީނެއްނޫން. އަހަރެންގެ އެކުވެރިއަކަށް އަނާލިއާ ފިރިހެނަކާއެކު ބަނޑުބޮޑު މީހުން އުޅޭ ވޯޑުން ފެނުނީމަ.ކައިވެނި ކުރިހެން ހީވީ...."\n"ލޯބިވިނަމަ އެގޮތަށް ދިޔަދީގެން ނުވާނެއްނު.." ކައިލް ނިކަން މަޑުން ބުނެލިއެވެ. މަންމަ މީހަކުދެކެ ލޯބިވެ އަޅާލަފާނެކަން ޚިޔާލަށް ގެންނަންވެސް ފަސޭހައެއް ނޫނެވެ. މަންމަގެ ފަރާތުން އޭނައަށް ފެނުނުހާ އެއްޗަކީ ހިލަ ހިތެކެވެ. ފިނި ހިތެއްގެ ވެރިއެއްގެ ގޮތުގައެވެ.\n" އަހަރެން އެކަމާ ރިގްރެޓް ނުކުރާހެން ހީވަނީތަ؟ ހަޔާތުގެ ކޮންމެ ދުވަހެއްގައި؟ ކައިލް ފެނުނީމަ ރިމައިންޑްސް މީ އޮފް އަނާލިއާ. ތީ ހަމަ އަނާލިއާއާއި ތަފާތެއް ނެތް ތަސްވީރެއްފަދަ."އިސްހާގު ހިނިތުންވެލިއެވެ." ހުރިހާ ކަމެއްވެސް ރަގަޅުވާނެ. ﷲ ކޮންމެ އިންސާނެއްގެ ހަޔާތް ރާއްވަވާފައިވަނީ އެންމެ ރަގަޅަށް. އަހަރެމެން އެދޭގޮތަކަށް އަދި ކަންތައް ހިނގާ ނުދިޔަސް."\nއިސްހާގު ދާންވެގެން ކޮޅަށް ތެދުވުނެވެ. އަލްޔަސްއާއި މެދު ކަންތައް ހިނގިގޮތްވެސް އޭނައަށްވަނީ މިކާލްގެ ފަރާތުން އޮޅުން ފިލާފައެވެ. އޭނަވެސް އަނާލިއާއާއިމެދު ކަންތައްވީ ގޮތް އެނގެން ބޭނުންވާކަމީ ހަގީގަތެވެ. އެކަމަކު އޭނަގެ އެދުމަކީ ކައިލް އެކަން ހުއްޓައިލުމެވެ. ބަދަލު ހިފުމަކީ ކައިލްއަށް އެންމެ ރަގަޅުގޮތެއް ނޫނެވެ. ތެދަށް ބުނަންޏާ އޭނަ ކައިލް ގާތުގައިވެސް އޭނަގެ ވިސްނުން ހިއްސާ ނުކުރެއެވެ. އަނާލިއާ އަމިއްލައަށް ގެނބިގެން މަރުވީނޫން ބާވައޭވެސް އޭނަގެ ހިތަށް އެރިއެވެ. އަނާލިއާ ބަދަލުވީވަރު އޭނަވެސް ދަނެއެވެ. އަހަރުތަކެއް ކުރީގެ އަނާލިއާއާއި އަޅާ ކިޔާއިރު ބަދަލުވެފައެވެ. އެމޫނު ކައިލް އެކޭ ތަފާތެއް ނެތެވެ. ހުސްކަން ފެންނަން ހުންނަ ދެލޮލާއި މޮޅިވެރި މޫނެވެ.\nއިސްހާގު ދިޔުމުންވެސް ކައިލް އެތައް އިރެއްވާންދެން އެ ދިގު ގޮނޑީގައި އިނެވެ. އެހެން އިންދާ ކަޅުކުލައިގެ ކާރެއް ޕާކު ކުރިތަން ފެނުނެވެ. ކޮންމެވެސް ވަރަކަށް ޝައްކުވިއެވެ. އެހެންވެ ކޮންމެވެސް މީހަކު ބޭކަރީއިން ވައްކަން ކުރަން އުޅެނީކަމުގައި ހީކުރެވި އެ ކާރު އެތަނުން ދާންދެން ބަލަން އިނެވެ. އެއަށްފަހު އޭނަ ގެއާއި ދިމާލަށް މިސްރާބު ޖެހިއެވެ.\nކައިލް ގެއަށް ވަންއިރު އޭނަގެ މާމަ ސިޓުން ރޫމްގެ ސޯފާއެއްގައި ރޭޑިއޯ އަހަން އިނެވެ.\n"އަނާ؟" ކައިލް ދޮރު ހުޅުވުމާއެކު ޒާފިރާ ގޮވައިލިއެވެ.\n"މާމާ. ކައިލްއޭ..." ކައިލް މާމަ ގާތަށް އައެވެ. އަދި ވަރަށް ފަރުވާތެރިކަމާއެކު ބަލައިގެން މާމަގެ ކަނދުރާގައި އަތް އަޅުވައިލިއެވެ. ހަމުގައި ނުޖެހޭނެ ގޮތަށެވެ. މާމަ އަމިއްލައަށް ކުރަން ޖެހޭ ކަންތައްވެސް ކުރަން އުދަގޫވުމާއެކު އަދި މަންމަ މަރުވުމަށްފަހު މާމަގެ ކަންތައް ބެލެހެއްޓުން މިހާރު ދަތިވާން ފެށީ އެނަގެ ހަަފެފޯބިއާގެ ކަންތައް އެއްވެސް ވަރަކަށް ރަގަޅުނުވާތީއެވެ. ހަފެފޯބިއާއަކީ ފޯބިއާގެ ތެރެއިން މަދު މީހަކަށް ދިމާވ ނާދިރު ހާލަތެކެވެ.އެއީ އެއްވެސް މީހެއްގެ ހަމުގައި ޖެހިލަން އިންތިހާއަށް ބިރުގަތުމެވެ. ޕެރެލައިޒްވާހާ ބޮޑަށް ބިރުގަނެ މީހެއްގެ ގައިގާ އަތްލާން އަދި އެހެން މީހަކު އޭނަގެ ގައިގާ އަތްލާން ބިރުގަތުމެވެ. އަތް ލައިފިއްޔާ ކެތްނުކުރެވޭ ވަރަށް ތަދުވެ ހާސްވުމެވެ. ދިރިއުޅުމަށް އެންމެ ދަތިކުރުވާ އެ ހާލަތަކީ އޭނަގެ ހަލާކެވެ.މާމައާއިމެދުވެސް އޭނަ ހަމްދަރުދީވިއެވެ. އޭނަގެ އަތުގެ ބީހިލުމުން މާމައަށް ނުދެވޭތީއެވެ. ޒާފިރާވެސް އުމުރުން ދުވަސްވެ ބަލިކަށިވެ ހަނދާންވެސް ނެތެން ފަށައިފިއެވެ. ނޯރާ ހުރުމުން މާމަ ހީކުރަނީ އަނާލިއާ ކަމުގައެވެ.\n"އަހަރެންގެ އަނާ ކޮބައިތަ؟ އެ ފޮނި ފޮނި އަޑު އިއްވާދީބަލަ...." ޒާފިރާ ހިނިތުންވެލިއިރު ނަޒަރު މާ ދުރަށް ހުސްކަމުގެ ތެރެއަށް ހުއްޓިފައެވެ.\n"ލައްބަ މާމާ. މާދަން އަދި އޭނައާއި ދިމާވާނެ...މިހާރު ރޭގަނޑުވެއްޖެ. މާމަ އެނދަށް ނިދަން ދާންވީ ގަޑިވެސް ޖެހިއްޖެ......"\nކައިލް މާމަގެ އަސާ އަތަށް ދީފައި މާމަ ކޮޓަރިއާއި ހަމަޔަށް ގެންގޮސްދޭން އެހީތެރިވެދިނެވެ. އޭރުވެސް ޒާފިރާ އެދެމުން ދިޔައީ "އަނާ" ވާހަކަދައްކާ އަޑު އިއްވުމަށެވެ. އަދި މާމަ އެދެމުން ދިޔައީ ކައިލްއާއިވެސް ވާހަކަދައްކަން އިނުމަށެވެ. ޒާފިރާ ވަރަށް ދަންވާންދެން އިނެވެ. ކައިލް ކެތްތެރިކަމާއެކު އެ ވާހަކަތައް އަހަން އިން ނަމަވެސް ވަރުބަލިވާގޮތްވިއެވެ. އެންމެ ބޮޑު ސަބަބަކީ ކޮންމެ ފަހަރަކު މަންމަގެ ނަން އިވޭ ހިނދު އޭނަގެ ހިތުގައި ރިއްސާވަރެވެ. އޭނަގެ މާމައަށްޓަކާ ނޯރާ އަށް މިގެއަށް އަންނަން ދައުވަތު ދޭން ޖެހިދާނެއެވެ.\nނޯރާއައި ބައްދަލުވިފަހުން ހީވާގޮތުން ކައިލްގެ ހަޔާތުގެ ކޮންމެ ދުވަހެއް އޭނައަށް ގެނެސްދެނީ ބޭނުންނުވާ ހައިރާންކުރުވަނިވި ކަންތައްތަކެވެ. އެހެން ދުވަހެކޭ އެއްފަދައިން ކައިލް ރޭގަނޑު މަސައްކަތުދާން ނިކުތްއިރު އަނެއްކާވެސް އެ ކަޅު ކާރު ފެނުނެވެ. މިފަހަރު ޕާކުކޮށްފައި އޮތީ އެހެން ތަނެއްގައެވެ. އެކަމަކު އެ މޮޑެލްގެ އެކާރެވެ. ވާރޭ ވެހޭތީ އޭނަ މަޑެއް ނުކިރެއެވެ. އިސްހާގުވަނީ ފައިސާތައް ބޭންކުގައި ރައްކާކޮށްފައެވެ. ވީއިރު ވަގަކަށް ފައިދާއެއް ނުވާނެއެވެ. އޭނަ އެއްގޮތަކަށްވެސް ވާރެއާއި ތެމޭކަށް ބޭނުމެއް ނޫނެވެ. ވާރެއިންވެސް އޭނަގެ ހާސްކަން އިތުރުވެއެވެ. އޭނަ ކޮންމެ ބިރެއް ބޮޑުވިޔަސް ކުޑަ ވިޔަސް އެހުރިހާކަމެއް ގުޅިފައިވަނީ އޭނަ ގެނބުނު ހާދިސާއާއި މަންމަގެ މަރާއެވެ.\nނޯރާ ކުޑައެއް ހިފައިގެން ހިނގާފައި ދިޔަތަން ފެނުނެވެ. އާދައިގެ މަތިން ގަޔަށް ދޫކޮށް އޮތް ހެދުމަކާއި އެކު ފިޔާތޮށިކުލައިގެ ސްވެޓަރަކާއި ޖިންސެއް ލައިގެންނެވެ. އިސްތަށިގަނޑު ހުޅިއެއް ޖަހާލާފައި ވަށައިގެން ސްކާފެއް އޮޅާލާފައެވެ. ބޭނުންވާ ތަކެތި ގަނެލަން ބާޒާރަށް ދަނީއެވެ. ކައިލްއަށް ފާހަގަވީ ކަޅު ކާރު ނޯރާގެ ފަހަތުން ދުއްވާލިތަނެވެ. އެކަމަކު އޭނައާއި ކޮން ކަމެއް ހެއްޔެވެ؟ "ޑޭންގް އިޓް.."އޭނަގެ ވަފާތެރިކަމެއް ނެތް ހިތާއި ދިމާލަށް ނުރުހުމާއެކު ބަވާލައިފިއެވެ. އިންސާނިއްޔަތުގެ ކަންފުޅެއްވެސް ހުރިއްޔާ މިފަދަ ކަމެއް ކުރާނެއެވެ. އޭނައަށް އެކަމާއި ފަރުވާލެއް ނުބަހައްޓާ ނުފެންނަ ކަމަށް ހަދާލައިގެން ނުހުރެވުނެވެ. މީހަކު ނުރައްކަލެއްގައިވާ ތަން ފެނި އަޅާނުލާނީ ހިތެއްނެތް މީހެކެވެ. އެނޫނީ ބިރުންނެވެ. އޭނަގެ އެއިން އެއްވެސް މައްސަލައެއް ނެތެވެ. ބިރެއް ނުގަންނަތާ އޭނައަކީ ހިތެއް ނެތް މީހެއްވެސް ނޫނެވެ.\nސޫޓެއްގައި ހުރި ފިރިހެނަކު ކުޑަ އަޅައިގެން ކާރުން ފޭބިއެވެ. އަދި ނޯރާއާއި ދިމާލަށް ހިނގައިގަތެވެ. އޭނަ ކޮންމެވެސް އެއްޗެކޭ ބުނުމުން ނޯރާ ހުރީ ނިކަން ހަމަޖެހިލާފައެވެ. އެއީ ނޯރާ ދަންނަ މީހަކީ ހެއްޔެވެ؟ އެހެންވެދާނެއެވެ. ކައިލް އަނެއް ފަރާތަށް އެނބުރުނީ ދާންވެގެންނެވެ. އެވަގުތު އެ ފިރިހެނާ ނޯރާގެ އަތުގައި ހިފައިގެން ދަމަމުންގޮސް ކާރަށް އަރުވަން މަސައްކަތް ކުރިއެވެ.\nނޯރާ އޭނަގެ އަތް މިންޖުކުރަން މަސައްކަތްކުރިއެވެ. އޭނަގެ ނިޔަފަތިތައް އެމީހާގެ އަތަށް ވައްދައިލުމުން ހިނދުކޮޅަކަށް ނަމަވެސް އެމީހާގެ އަތް ދޫކޮށްލެވިއްޖެއެވެ. އަނެއް އަތުން ކުޑައިގާ ހިފަހައްޓާލައިގެން ހުރީ ނޯރާގެ ނަސީބު ރަގަޅުކަމުންނެވެ. އޭނަ ނޯރާގެ އަތުގައި ހިފެހެއްޓީ އަނެއް އަތުންނެވެ. އަތް ދޫވުމާއެކު ނޯރާ ދުއްވައިގަތެވެ.\n"ހެލްޕް......"ނޯރާގެ ހަޅޭކުގެ އަޑު ވާރޭގެ ތެރެއަށް ހިނދުނެވެ. އެމީހާ ނޯރާގެ ފަހަތުން އައެވެ. އެ ފިޔަވަޅުތަކުގެ އަޑު ނޯރާއަށް އިވުނެވެ. ނޯރާއަށް ފަހަތަށް ނަޒަރު ހިންގައިލެވުނީ ފިޔަވަޅުގެ އަޑު ކެނޑުމުންނެވެ. އޭނަގެ މޫނުގައި ޖެހެމުން ދިޔަ ބޮޑެތި ވާރޭތިކިތައް ހެދުމުގެ އަތުކުރިން ފޮހެލަމުން އެސްފިޔަ ޖަހައިލިއެވެ. އެއީ ބޭކަރީގައި މަސައްކަތް ކުރާ ޒުވާން ފިރިހެންކުއްޖާއެވެ. އެކުއްޖާގެ ނަން އަދިވެސް އޭނައަށް އެނގެނީއެއް ނޫނެވެ. އެ ފިރިހެންކުއްޖާ އެމީހާގެ ކުޑައިން އެމީހާގެ ކަރަށް ވާންކުރަނީއެވެ. ކޮންމެވެސް ގޮތަކުން އެމީހާ ސަލާމަތްވެ ކައިލްގެ ބަނޑަށް ވީއްލައިލި އެތިފަހަރުން އޭނަ ވެއްޓުނެވެ. އެ މަންޒަރު ފެނުމުން ދުވެފައިގޮސް އަތަށް ކިރިޔާ އުފުލައިލެވޭ ވަރު ގެ ގަލެއް އެމީހާއާއި އަމާޒުކޮށް ފޮނުވައިލުމުން އެރީ ބޮލުގެ ފުށްކިބައަށެވެ. އެމީހާ ރޮއިގެންފާ ފަހަތަށް ވެއްޓެން އައެވެ. ދެވަނަ ސިކުންތުކޮޅުގައި އެމީހާ ދުއްވައިގަތެވެ.\nނޯރާ ކައިލް ތެދުކުރަން އަތްދިއްކޮށްލިއެވެ. ކައިލް އެ އަތުގެ އެހީ ހޯދުމެއްނެތި އަމިއްލައަށް ދެފައިމައްޗަށް ކޮޅަށް ތެދުވުނެވެ.\n"ދެން މި ވާރޭ ތެރޭ ހުންނާނީތަ؟ ހިނގާ ދަމާ.." ކައިލް ބޭކަރީއާއި ދިމާލަށް ދުވަމުން ކިޔާލިއެވެ. ނޯރާވެސް ފަހަތުން ދިޔައެވެ.\nކައިލްއާއި ނޯރާ ޕެޓްރިކޯގެ ދޮރުމަތީގައި މަޑުކޮށްލަމުން ކައިލް އިސްތަށިގަނޑުން ފެން ފޮޅައިލިއެވެ. އޭނަވެސް ހުރީ ތެމިފޯވެފައެވެ. އޭނަގެ އަނެއް ފަޅިން އެހެން މަންޒަރެކެވެ. ނޯރާ ގެ ބޮލުން ފެށިގެން ބޮޑުވާއިނގިއްޔާއި ހަމަޔަށް ތުރުތުރުލަނީއެވެ. ކަށިގަނޑު ތެރެއަށްވެސް ފިނިވަދެ ހަލާކުވަނީއެވެ. އަމިއްލަ ހަށިގަނޑާއި ބައްދައިލެވުނީ ހޫނުކުރުމަށެވެ.\n"ޝުކުރިއްޔާ.." ނޯރާ ބުނެލިއެވެ.\n"އެއީ ކާކުތަ؟"ކައިލް ސުވާލުކުރިއެވެ." ކާކުގެ ފަރާތުން ފިލަން ތި ދުވަނީ؟"\n"އައިމް ނޮޓް....." ނޯރާ އެއްޗެކޭ ބުނަން އުޅުމުން ކައިލް މެދުކަނޑައިލިއެވެ." ސިފަބަދަލުކޮށްގެން ނިކުމެ އުޅެނީ. ބޭރުގައި އުޅެންޏާ އަބަދުވެސް ވަށައިގެން ހޯދާ. އަބަދު އެލާޓްގައި.އެހެންވީމަ ޝައްކުވެސް ކުރެވޭނެ ދޯ."\n"އެހީމަ މިބުނީ. އަހަރެންގެ ބޭބެ ނާޔަލް...ބޭބެވަނީ މީހެއްގެ މަރުގެ ތުހުމަތުގައި އެކަމަކު އަހަރެން ގަބޫލުކުރާގޮތުން ފްރޭމްކުރީ. ބޭބެ ހައްޔަރުކުރުވި މީހުން ކޮންމެވެސް ސަބަބަކާއިހެދި އަހަރެންގެ ފަހަތުން އެއުޅެނީ." ނޯރާ ތަފްސީލުކޮށް ކިޔާދިނެވެ."އަހަރެންގެ ފަރާތުން ބޭނުންވަނީ ކޮންކަމެއްކަމެއް ނޭގޭ. އެކަމަކު އެގޮތަށް ގެއްލުވައިލާކަށް ބޭނުމެއްނޫން. އެހެން ހިތަށް އެރުމުން ބިރުވެސް ގަނޭ. އަހަންނަށް ކަމެއްވެ އެކަން އިތުރު އެއްވެސް މީހަކަށް ނޭގި ސިއްރުވުން..އެމީހުން މިފަހަރު ހޯދައިގަތީ ކިހިނެއްކަމެއް ނޭގޭ. ވަރަށް ބަލައިގެން އުޅުނީ...."\nނޯރާ ފުން ނޭވާއެއް ދޫކޮށްލިއެވެ. އެވަގުތު ކައިލް ހަނދާންވީ ސްކޫލް ތެރޭ ދައުރުވި އޭނަގެ ޕޯސްޓަރެވެ. ސިއެނާގެ އެ ތަސްވީރަށް ނޯރާވެސް އަރާފައި ހުއްޓެވެ. ކައިލް ވާހަކަދެއްކީ ނިކަން ހަމަޖެހިލާފައި ހުރެއެވެ." އަދިވެސް އެމީހުން ފަހަތުން އަންނާނެ.އަހަރެންގެ ގޭގައި މަޑުކުރަން ބޭނުންތަ؟ އިފް ޔޫ ޑޯންޓް މައިންޑް މާމަ އަބަދުވެސް ނޯރާގެ ވާހަކަ އަހާ. މާމަގެ އަންހެންދަރިފުޅާއި ނޯރާ ވަކި ކުރަން ނޭގެނީ....ތަނެއް ފެނެންދެން އަހަރެމެންގެ ގޭގައި ހުރެވިދާނެ..."\nނޯރާ ޖަވާބެއް ނުދިނުމުން ކައިލް ބަލައިލިއިރު އޭނަ ރޮނީއެވެ. ސިކުންތުކޮޅެއްގެ ތެރޭ އެތެރެއަށް ވަދެ އޭނަގެ ބައެއް ހެދުންތައް ހިފައިގެން ނުކުތެވެ.\n"ޝުކުރިއްޔާ..." އޭނަ ނޭފަތް ފޮހެލަމުން ބުނެލިއިރު މޫނުމަތިންވެސް ފެންނަނީ ޝުކުރުވެރިކަމެވެ.\nއޭރު ވާރޭވެސް ހުއްޓާލައިފިއެވެ. ކައިލްވެސް ބޭނުންވީ ފުރުސަތުގެ ބޭނުންކޮށްގެން އަވަހަށް ގެއާއި ހަމަޔަށް ދެވޭތޯއެވެ.\n"ކައިލް......" ކައިލް އެނބުރި ބަލައިލިއިރު ނޯރާގެ މޫނުމަތިން ފެނުނީ ހައިރާންކަމެވެ." މަގޭ ނަން...."\n"އޯހް...." ނޯރާ ބޯ ޖަހައިލިއެވެ." ތޭންކްސް ކައިލް...."\nނޯރާއާއި ކައިލް އެކީ ހިނގަމުން ދިޔައިރު ނޯރާ ކައިލްއަށް ހިނިތުންވުމެއް ހަދިޔާކުރިއެވެ. ކުރިއަށް އަޅަމުން ދިޔަ ފިޔަވަޅުތަކުގެ އަޑު ފިޔަވާ މުޅި ސަރަހައްދަށް ވެރިވެފައި އޮތީ ހިމޭންކަމާއިއެކު ފިނިކަމެވެ. ނޯރާ ކަރުކެހިލަމުން ސުވާލުކުރިއެވެ.\n"ޕެޓްރިކޯގެ މާނަ އެނގޭތަ؟"\n"ނޫން.."ކައިލް ކުރު ޖަވާބެއް ދިނެވެ. އޭނަ ބޭނުމީ އެކަނިވެރިކަމެވެ. އިތުރު ވާހަކައެއް ނުފަށާ ގެއަށް ދިޔުމެވެ. އޭނަ އުއްމީދުކުރަނީ އޭނަގެ އެ ޖަވާބުން އެއްޗެއް އެނގި އިތުރަށް ނޯރާ ނުފަށާނެކަމަށެވެ.\n" ވައިގެ ވަސް އެބަދުވައެއްނު. މަދާ ނެޗަރގެ ވަސް. ވާރޭވެހޭއިރު އެ ދުވާ ވަސް...އެއީ ޕެޓްރިކޯ..." ނޯރާ ފުން ނޭވާއެއް ލިއެވެ." އަހަރެން ވަރަށް ލޯބިކުރަން. މި ސްމެލް ރަގަޅެއްނޫންތަ؟ ވަރަށް އަރާމުވާފަދަ ވަހެއްނު އެ ދުވަނީ. ހިތަށް އަރާ އިސްހާގު އެ ނަން ބޭކަރީއަށް ދޭން ހޯދައިގަތީ ކިހިނެއް ބާވައޭ. ހީވަނީ ކިހިނެއް؟" ނޯރާ ކައިލްއާއި ސުވާލުކޮށްލިއެވެ. އޭނަ ކައިލްގެ ފަހަތުގައި ހުރެ ހިނގަމުންދާތީ ކައިލްގެ މޫނެއް ނުފެނެއެވެ.\n"އޭނައަށްވެސް އެ ނަމުގެ މާނަ ނޭގޭ ކަމަށްވާނީ...." ކައިލްގެ ޖަވާބުން ނޯރާ ދެރަވިއެވެ. އެނަމުގެ ފަހަތުގައި ކޮންމެވެސް ކަހަލަ ޖަޒުބާތީ ފަސާނާއެއް ވާނެކަމުގައި އޭނަ އުއްމީދުކުރިއެވެ."ފަހަރެއްގައި އޭގެ މާނައަކީ ބުރަ ދުވަހަކަށްފަހުހޫނު ޕޭސްޓްރީއަކާއެކު ހޫނު ކޮފީތަށްޓެއް ބޯލުމަކީ ހިކި ބިންގަނޑަށް ވާރޭވެހޭއިރު އެ ދުވާ މީރުވަސްހާ އަރާމުކަމުގައި ކަން ނޭގޭ..."\nނޯރާގެ ހިތަށް އެކި އެއްޗެހި އަރާ ފޭބިއިރު ކައިލް ވިސްނަނީ އެހެން ދުވަހަށްވުރެ މިއަދު ގެއަށް ދާ ރާސްތާ ދިގުވެގެން އުޅެނީ ކީއްވެބާވައޭއެވެ.\nމައްސަރުތަކެއް ފާއިތުވެގެން ދިޔައީ އޮމާންކަމާއެކުގައެވެ. ނޯރާވެސް ދިރިއުޅެމުން ދިޔައީ ކައިލްގެ ގޭގައެވެ. އަންހެނަކަށް އަޅާލާ އެހީތެރިވުމަކީ ފިރިހެންކުއްޖަކަށް އުދަގޫވާނެކަމެއް ކަން އެނގޭތީ އޭނަ ޒާފިރާއަށް އެހީތެރިވެދިނެވެ. ނޯރާގެ އަމިއްލަ ކާފައާއި މާމައަށް އަޅާލާފައިވާތީ އެކަމުގެ ތަޖުރިބާ ލިބިފައިވިއެވެ. އެކަމުގެ ހުނަރު ކިތަންމެހާވެސް ރަގަޅެވެ. ނޯރާ އެކަމަކަށް އަގެއް ނުނަގައެވެ. އޭނަ އެކަން ކޮށްދެނީ އަމިއްލައަށް ކޮށްދޭ ހިތުން ހިތުން ރުހުމުންނެވެ. އެވަރުންވެސް ޒާފިރާއަށް ޚިދުމަތްކޮށްދޭތީ ކައިލް އޭނައަށް މުސާރަދިނެވެ. އަދި ނޯރާ އެގޭގެ ކުލި ބަރާބަރަށް ދެއްކިއެވެ. ބައެއްފަހަރު ޒާފިރާގެ އިތުރުން ކައިލްއަށް ވާ ވާރަށްވެސް އޭނަ ކައްކައެވެ. އެކަމަކު އޭނަ ތައްޔާރުކުރި އެއްޗެއް މަދުފަހަރެއްގައި ނޫނީ ކައިލް ބޭނުމެއް ނުކުރެއެވެ. އޭނައަކީ ކޮންމެ ކޮންމެ އެއްޗެއް ކައިއުޅޭ ކުއްޖެއް ނޫނެވެ.\nނޯރާގެ ނަސީބު ރަގަޅުކަމުން ކައިލްގެ ފޮތްތައް އަބަދުވެސް ބަހައްޓަނީ ލިވިން ރޫމްގައެވެ. ކައިލް ގޭގައި ނޫޅޭވަގުތު ބަލާފައި އޭނަ ސިއްރުން ޓެކްސްޓް ފޮތްތައް ހާވައެވެ. އަށާރައަހަރުގެ ކުދިން ކިޔަވާ އުޅޭ އެއްޗެއް ދޫކޮށްލަން އޭނަވެސް ބޭނުމެއްނޫނެވެ. ފިރިހެންކުއްޖަކާއިއެކު ދިރިއުޅުމާއިމެދު ޔަގީންކަމެއް ނެތަސް ކައިލް ގިނަވަގުތު ގެއިން ބޭރުގައި އުޅޭތީ އެކަމުން ނޯރާ އަމިއްލަ ނަފުސަށް ހަމަޖެހުން ގެނުވައެވެ. ނޯރާ ވިސްނައިދިނީ މިހާލަތުގައި އެއްވެސް ގޯހެއް ނެތްކަމުގައެވެ. އެހެން މީހުންވެސް އެޕާޓްމެންޓްތަކުގައި އެކީގައި ދިރިއުޅެނީ ނޫންހެއްޔެވެ؟ މިއީ ކައިލްގެ ގެ ކަމުގައިވިޔަސް މާ ބޮޑު ފަރަގެއް ނެތެވެ. ހަމަ އެޕާޓްމެންޓެއްގައި ދިރިއުޅެވޭފަދައެވެ. މިވަގުތު ނޯރާއަށް އެންމެ މުހިއްމު އެއްޗަކީ ސަލާމަތީ ފިޔަވަޅުތަކެވެ. އަދި ކައިލްއަކީ ނުރައްކާތެރި މީހެއްކަމަކަށް އޭނަ ނުދެކެއެވެ.\nކައިލްގެ ހަފެފޯބިއާ ހުންނަކަން ނޯރާ ދެނެގަތެވެ. އެހެންވެ އެހެން ފިރިހެނުންދެކެ ގަންނަ ބިރުވެސް ކައިލްދެކެ އޭނަ ނުގަނެއެވެ.\nއެއީ ހަފްތާގެ ބަންދެވެ. ވިންޓަރފެލް އާއިލާ މީހުން ދޭތެރެއަކުން ބާއްވާ ހަވީރު ސަޔަށް އިންސާފުކުރުމުގައި އަވަދިނެތި އުޅެއެވެ. އެއީ ނިކަން ހައިބަތު ހުރި އިވެންޓެކެވެ. ގާތް އަދި ދުރުގައި އުޅޭ އާއިލާގެ މެމްބަރުންވެސް އެންމެ ރީތިކޮށް ހެދުން އަޅައިގެން އެތަނަށް ހާޟިރުވެއެވެ. އެގޭގެ ބަގީޗާއަކީ ބަހާރު މޫސުމްގެ އެންމެ ރީތި މަންޒިލްއެވެ. މަޑު މަޑު ގޮދަޑި ޖެހި ގޮނޑިތައް ޑިޒައިނާ މޭޒުތަކުގެ ވަށައިގެން އަތުރާލާފައެވެ. ޚާދިމާއިން ކޮޅުކޮޅަށް ހަރަކާތްތެރިވަނީ ނެޕްކިންތަކާއި ތަށިތައް މޭޒުމަތީ އެތުރުމުގައެވެ. އެއްބަޔަކު މީރުވަސްދުއްވާފައިވާ އުއްބައްތިތައް ދިއްލުމުގައެވެ. ގަސްތަކުގައި ފެއަރީ އަލިތައް ހަރުކުރުމުގައެވެ. އެ ބޮކިތަކުން ފަތުރާލާފައިވަނީ ލޮލަށް ފަސޭހަވާފަދަ ރީދޫ އައްޔެކެވެ.\nއައިޒަކް ފުޓްބޯޅަމެޗެއް ބަލައިލަން ކައުޗްގައި އޮށޯވެލައިގެން އޮތްވާ އޭނަގެ ބަޓްލާ ސާމިރު ވަދެގެން އައެވެ.\n"ޔަންގް މާސްޓަރ...ގެސްޓެއް އެބަހުރި. އަންހެންކުއްޖެއް....." ސާމިރުގެ ތުންފަތަށް ވެރިވި ހިނިތުންވުން ފޮރުވަން މަސައްކަތް ކުރަމުން އޭނަ ބުނެލިއެވެ.\n"ކާކު؟ ސިއެނާތަ؟" އައިޒަކް ކަންނެތްކަމުން ތެދުވާހިތެއް ނުވިއެވެ.\n"ނޫން ޔަންގް މާސްޓަރ. ސިއެނާއާއި އާއިލާ އަދި ނާދޭ...." އެ އައިމީހަކު ފޮނުވައިލަން ސާމިރުއަށް އަންގަން އުޅެފައިވެސް ޝައުގުވެރިވިއެވެ. އޭނަ ތެދުވެ ލޯގަނޑުން ޗެކްކޮށްލިއެވެ. ގަމީސް ރީތިކޮށް ހަރުވާޅުގެ ތެރެއަށް ޖަހައިލިއެވެ. އަދި ބޭރަށް ދާން ހިނގައިގަތެވެ." އޭނަ ވީ ކޮންތާކު؟"\n"ދޮރާށިން ބޭރުގައި..." ސާމިރު މައުލޫމާތު ދިނެވެ. އެހާވަރުން މިގެއާއި ހަމަޔަށް އޭނަ ހޯދަން އައީ ކާކުހެއްޔެވެ؟